VPRAŠANJE ZA USTNI ODGOVOR Z RAZPRAVO O-0042/07
v skladu s členom 108 Poslovnika
predložil
Giuseppe Gargani
, v imenu Odbora za pravne zadeve
za Komisijo
Zadeva: Stanje zakonodajnega postopka v zvezi z statutom evropske družbe v zasebni lasti in s štirinajsto direktivo na področju prava gospodarskih družb
A. Evropska družba v zasebni lasti
V svoji resoluciji P6_(2007)0023 (na podlagi člena 192(2) PES) s 1. februarja 2007 je Evropski parlament od Komisije zahteval, da v letu 2007 predloži zakonodajni predlog na podlagi člena 308 PES o statutu evropske družbe v zasebni lasti. Zahteva odraža načrt Komisije, da bo sestavila zakonodajni predlog za evropsko družbo v zasebni lasti med leti 2006 in 2008, kot je to določeni v sporočilu "Posodobitev prava gospodarskih družb in izboljšanje upravljanja podjetij" (KOM(2003)0284 končno). V skladu z medinstitucionalnim sporazumom s 26. maja 2005 Komisija upošteva vsako zahtevo na podlagi člena 192 PES in nanjo hitro in dovolj podrobno odgovori. Povedano je bilo (med drugim na simpoziju 15. maja 2007 v Bruslju, ki sta ga organizirala organizaciji Eurochambres in Businesseurope, z naslovom "In sedaj statut evropske družbe v zasebni lasti..."), da Komisija ne bo zaključila presoje vplivov za statut evropske družbe v zasebni lasti vse do februarja 2008.
B. Štirinajsta direktiva na področju prava družb (prenos statutarnega sedeža)
V zgoraj omenjenem sporočilu (KOM(2003)0284 končno) je Komisija napovedala, da je njen kratkoročni namen podati zakonodajni predlog o štirinajsti direktivi na področju prva družb med letoma 2003 in 2005. V resoluciji P6_(2006)0295 o nedavnem razvoju dogodkov in nadaljnjih možnostih v zvezi s pravom družb (4. julij 2006) je Parlament pozval Komisijo, da v bližnji prihodnosti predstavi predlog direktive in je poudaril, da bi težko pričakovana direktiva zapolnila vrzel v sistemu notranjega trga za družbe. Komisija še ni predložila predloga direktive.
Kakšno je trenutno stanje priprav zakonodajnega predloga o statutu evropske družbe v zasebni lasti in o štirinajsti direktivi na področju prava družb?
Katere bistvene težave v vsaki od teh zadev povzročajo, da Komisija zamuja s temi postopki?
Katere druge težave obstajajo, poleg bistvenih, zaradi katerih Komisija okleva?
Ali Komisija sploh še zasleduje cilj dokončanja notranjega trga za vse družbe in ali jemlje to odgovornost resno?
