Nova direktiva o recikliranju baterij in akumulatorjev
Okolje
2006-07-04 - 14:12
Zbiranje in recikliranje bo urejala nova direktiva
Po dveh letih usklajevanj in pogajanj so evropski poslanci sprejeli novo direktivo, na podlagi katere naj bi z letom 2008 povsod po Uniji delovali sistemi za zbiranje in recikliranje rabljenih baterij in akumulatorjev. Zakonodaja določa tudi stroge meje za vsebnost strupenega kadmija in živega srebra v baterijah.
Evropski potrošniki vsako leto odvržemo 800 tisoč ton avtomobilskih akumulatorjev, 190 tisoč ton industrijskih akumulatorjev in 160 tisoč ton prenosnih baterij ter akumulatorjev. Večina vsebuje nevarne težke kovine kot so živo srebro, svinec ali kadmij in direktiva o baterijah in akumulatorjih ter ravnanju z njimi kot odpadki, ki jo bo parlament obravnaval v torek zvečer, naj bi korenito spremenila razmere na tem področju.
Namen nove direktive je uskladitev nacionalnih zakonodaj članic EU o ravnanju z akumulatorji in baterijami kot odpadki, njihovem zbiranju in recikliranju. Postavlja spodnje meje za:
- zbiranje baterij: 25 odstotkov do leta 2012 in 45 odstotkov do leta 2016;
- recikliranje baterij: 65 odstotkov za svinčeve baterije, 75 odstotkov za nikelj-kadmijeve baterije ter 50 odstotkov za vse vrste baterij.
Po podatkih, zbranih pred vstopom novih članic, je bila na prvem mestu po stopnji recikliranja odpadnih baterij Belgija (59 odstotkov), sledijo ji Švedska (55 odstotkov), Nemčija (39 odstotkov), Nizozemska (32 odstotkov) in Francija (16 odstotkov).
Leta 2002 so na evropskem trgu (EU-15) prodali okoli 58 milijonov avtomobilskih akumulatorjev (približno 870 tisoč ton), 160 tisoč ton prenosnih ter 190 tisoč ton industrijskih baterij in akumulatorjev. Večina baterij vsebuje težke kovine kot so živo srebro, svinec in kadmij, ki so še posebej nevarne če "zaidejo" v okolje, ko so baterije odvržene po koncu njihove življenjske dobe.
Direktiva bo prepovedovala prodajo baterij, ki vsebujejo več kot 0,0005 odstotka živega srebra in več kot 0,002 odstotka kadmija , razen za tiste, ki se uporabljajo v alarmnih sistemih, medicinski opremi in brezvrvičnih orodjih.
Kadmijeve baterije se sicer uporabljajo v industriji za zasilno ali varnostno napajanje z električno energijo v bolnišnicah, na letališčih, v vlakih in letalih, na naftnih ploščadih na morju ali na svetilnikih. Med industrijske baterije sodijo tudi baterije v invalidskih vozičkih, čitalcih kod v trgovinah, rudarskih in potapljaških svetilkah, ter baterije in akumulatorji, ki se uporabljajo solarnih modulih in foto-voltnih celicah.
Med drugim bo zakonodaja zahtevala registracijo vseh proizvajalcev baterij in akumulatorjev v EU. V direktivi pa so tudi določila za spodbujanje razvoja alternativnih tehnologij in okolju prijaznejših baterij.
Stroške informiranja javnosti, zbiranja in predelave bi morali na končni stopnji nositi proizvajalci. Najkasneje v dveh letih po začetku veljavnosti bo morala povsod delovati mreža zbirnih točk za rabljene baterije in akumulatorje. Za zbiranje in predelavo baterij bodo odgovorni prodajalci, ki bodo obvezani zastonj sprejeti rabljene baterije, ne glede na to, kdaj so bile dane na tržišče.
Dobavitelji oziroma prodajalci bi morali potrošnike jasno obveščati o možnostih vračanja izrabljenih baterij na samih prodajnih mestih. Baterije bodo morale tudi imeti jasne oznake o njihovi dejanski kapaciteti .
Evropski poslanci so zakonodajni predlog obravnavali v tretjem branju postopka soodločanja in ga po uspešnem spravnem postopku ter v soglasju s Svetom EU potrdili brez dodatnih dopolnil. To pomeni, da bo direktiva začela veljati že letos, države članice pa bi jo morale prenesti v svojo zakonodajo v dveh letih, torej do leta 2008.
20060628IPR09335
SL
1
PHOTO
20060704PHT09533.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
