USTNO VPRAŠANJE H-0038/10
v času vprašanj, na delnem zasedanju februarja 2010
v skladu s členom 116 Poslovnika
predložil
Charalampos Angourakis
za Svet
Zadeva: Nasprotovanje imperialističnemu posredovanju na Haitiju
Ljudje na Haitiju po potresu, ki je prizadel državo, preživljajo tragedijo brez primere. Več kot 75 000 trupel je bilo pokopanih v množičnih grobovih, 1,5 milijona ljudi je brez domov, 3 milijone ljudi je ranjenih, število mrtvih pa se ocenjuje na 200 000. V državi ni niti električne energije niti oskrbe z vodo. Osnovna živila se prodajajo na črnem trgu po nedosegljivih cenah. Voditelji držav, funkcionarji Združenih narodov in humanitarne organizacije obtožujejo vlado ZDA, da izrablja to tragedijo za dejansko vojaško zasedbo države. Na Haitiju je pod pretvezo humanitarne pomoči 16 000 ameriških vojakov, zaradi česar prihaja do resnih težav pri razdeljevanju medicinske opreme, hrane itd. EU tja pošilja policijske sile in nehumanitarno pomoč, ki stane več sto milijonov EUR.
Ali namerava EU na Haitiju uresničevati enako politiko kot ZDA? Ali Svet obsoja uporabo „humanitarne pomoči“ kot pretvezo za vsiljevanje politične in vojaške prevlade tretjim državam in njihovemu prebivalstvu?
