P6_TA(2009)0212
Polletna ocena dialoga med EU in Belorusijo
B6-0177/2009
Resolucija Evropskega parlamenta z dne 2. aprila 2009 o polletni oceni dialoga med EU in Belorusijo
Evropski parlament
, –
ob upoštevanju svojih prejšnjih resolucij o razmerah v Belorusiji, zlasti resolucije z dne 15. januarja 2009 P6_TA(2009)0027 .
o strategiji EU za Belorusijo,
–
ob upoštevanju sklepov Sveta za splošne zadeve in zunanje odnose z dne 16. marca 2009, s katerimi se ohrani začasna odprava prepovedi izdaje vizumov beloruskim uradnikom, vključno s predsednikom Aleksandrom Lukašenkom, in podaljšajo omejitveni ukrepi,
–
ob upoštevanju sporočila Komisije Evropskemu parlamentu in Svetu z dne 3. decembra 2008 o pobudi o vzhodnem partnerstvu ( KOM(2008)0823 ),
–
ob upoštevanju izjave Evropske komisije z dne 21. novembra 2006 o pripravljenosti Evropske unije za obnovo odnosov z Belorusijo in njenim narodom v okviru evropske sosedske politike,
–
ob upoštevanju člena 103(2) svojega Poslovnika,
A.
ker je Svet v svojih zgoraj omenjenih sklepih z dne 16. marca 2009 potrdil svojo pripravljenost poglobiti odnose z Belorusijo, odvisno od njenega napredka k demokraciji, človekovim pravicam in pravni državi, ter ji pomagati pri doseganju teh ciljev,
B.
ker je Svet po oceni dogodkov v Belorusiji, ki so sledili odločitvi o začasni odpravi omejitev potovanj za nekatere beloruske uradnike, sprejeti oktobra 2008, v skladu s pogoji iz skupnega stališča Sveta 2008/844/SZVP Skupno stališče Sveta 2008/844/SZVP z dne 10. novembra 2008 o spremembi Skupnega stališča 2006/276/SZVP o omejevalnih ukrepih proti nekaterim uradnikom Belorusije (UL L 300, 11.11.2008, str. 56).
sklenil, da ohrani odpravo teh omejitev za obdobje devetih mesecev,
C.
ker je Svet sklenil podaljšati omejitvene ukrepe za nekatere beloruske uradnike za obdobje enega leta, kot določa skupno stališče 2006/276/SZVP,
D.
ker je EU še vedno zaskrbljena nad razmerami na področju človekovih pravic v Belorusiji in nedavnimi primeri kršitev na tem področju,
E.
ker je Komisija kot odziv na pozitivne ukrepe Belorusije že začela okrepljen dialog s to državo na področju energije, okolja, carin, prometa in varnosti hrane ter izrazila pripravljenost za nadaljnjo razširitev obsega tehničnih pogovorov, ki bodo koristni za obe strani, pod pogojem, da kakršni koli načrti o izgradnji nove jedrske elektrarne nezahodnega tipa na meji z EU niso vključeni v ta dialog,
F.
ker je Svet vključil Belorusijo v svojo pobudo o vzhodnem partnerstvu, ki jo je sprožila Komisija, da bi okrepila sodelovanje s številnimi vzhodnoevropskimi državami,
G.
ker je beloruski minister za zunanje zadeve Sergej Martinov dejal, da je Belorusija naklonjena pobudi o vzhodnem partnerstvu in namerava v njej sodelovati,
H.
ker je Odbor za zaščito novinarjev pozval beloruske oblasti, naj obnovijo akreditacijo Andrzeju Poczobutu, lokalnemu poročevalcu največjega poljskega dnevnika Gazeta Wyborcza, in raziščejo nadlegovanje njega in njegove družine v zahodnem mestu Grodno zaradi njegove kritike vladne politike; ker je bila dne 17. marca 2009 Andzreju Poczobutu izrečena globa v višini 148 EUR zaradi poročanja o srečanju združenja Poljakov v Belorusiji,
1.
podpira odločitev Sveta o podaljšanju omejitvenih ukrepov za nekatere beloruske uradnike za obdobje enega leta in o hkratni ohranitvi odprave omejitev za potovanja za nekatere beloruske uradnike za obdobje devetih mesecev;
2.
je še vedno zaskrbljen nad razmerami na področju človekovih pravic v Belorusiji in nedavnimi primeri kršitev na tem področju, z veseljem pa pričakuje začetek dialoga z Belorusijo o človekovih pravicah v bližnji prihodnosti;
3.
pozdravlja večji dialog med EU in Belorusijo na visoki ravni, vključno z dvostranskimi stiki, in okrepljeno tehnično sodelovanje na pobudo Komisije, ki sta način za doseganje medsebojnega razumevanja in priložnost za obravnavo zadev in vprašanj skupnega interesa;
4.
je prepričan, da je treba poglobitev političnega dialoga med EU in Belorusijo pogojevati z odpravo omejevanja svobode in zaustavitvijo nasilja nad udeleženci v protestih opozicije in borci za človekove pravice; s tem v zvezi poziva k takojšnji izpustitvi podjetnikov Mikalaja Avtuhoviča, Jurija Lijavonava in Uladimera Asipenke ter mladega opozicijskega aktivista Arcena Dubskega, kakor tudi k pregledu obsodb glede omejevanja svobode, s katerimi je bilo januarja 2008 11 demonstrantom omejeno gibanje;
5.
pozdravlja in še naprej spodbuja nadaljevanje sodelovanja Belorusije z Uradom za demokratične institucije in človekove pravice v okviru Organizacije za varnost in sodelovanje v Evropi na področju volilne zakonodaje;
6.
vztraja, da je treba demokratično belorusko opozicijo in civilno družbo vključiti v dialog med EU in Belorusijo;
7.
poziva belorusko vlado, naj izkoristi naslednjih devet mesecev ter pokaže bistven napredek na področjih:
–
reforme beloruske volilne zakonodaje, da se zagotovi zajamčeno zastopstvo pripadnikov opozicije v volilnih komisijah na vseh ravneh ter da se zagotovi preglednost in odgovornost pri štetju glasov;
–
zagotavljanja enakih pravic za vse medijske hiše z odpravo prepovedi razširjanja neodvisnih tiskanih medijev prek distribucijskih omrežij Sajuzdruk (mreža kioskov) in državne poštne službe Belpošta, ki sta v lasti države; razveljavitve členov 367, 368, 369 in 369-1 kazenskega zakonika, ki se pogosto zlorabljajo za preganjanje novinarjev zaradi njihove poklicne dejavnosti; poenostavitve postopka za pridobitev akreditacije za vse novinarje, vključno z uradnimi predstavniki tujih medijskih hiš;
–
zagotavljanja svobode združevanja in zbiranja z razveljavitvijo člena 193-1 kazenskega zakonika, ki predvideva kazensko odgovornost za dejavnosti v imenu neregistriranih javnih združenj, političnih strank in ustanov; spoštovanja svobodne veroizpovedi;
–
zagotavljanja političnih pravic in svoboščin s prenehanjem politično motiviranega odpuščanja z delovnih mest in univerz; prenehanja preganjanja študentov, ki so bili izključeni z univerz zaradi svojih državljanskih stališč, zaradi izogibanja služenju vojaškega roka; pregleda nedavnih primerov prisilnega vojaškega nabora več mladih aktivistov, na primer Franka Vjačorke, Ivana Šyle in Zmicra Hvedaruka, kar je enakovredno ugrabitvi talcev s strani države;
8.
poziva belorusko vlado, da nemudoma sprejme moratorij za vse smrtne obsodbe in usmrtitve, da bi odpravila smrtno kazen v skladu z Resolucijo Generalne skupščine ZN 62/149 z dne 18. decembra 2007, nemudoma spremeni vse smrtne obsodbe zapornikov v zaporne kazni, uskladi domačo zakonodajo z obveznostmi, ki jih ima država na podlagi mednarodnih pogodb o človekovih pravicah, in zagotovi strogo spoštovanje mednarodno priznanih standardov poštenega sojenja;
9.
poziva beloruske oblasti, da priznajo Združenje Poljakov, ki ga vodi Angelika Borys, ki je bila ponovno izvoljena za predsednico na kongresu Združenja Poljakov dne 15. marca 2009;
10.
poziva Svet in Komisijo, naj v primeru, če bo Belorusija v obdobju devetih mesecev izpolnila omenjena merila, razmislita o trajni odpravi prepovedi potovanj ter o sprejetju ukrepov za olajšanje gospodarskega in socialnega razvoja ter pospešitev procesa ponovnega vključevanja Belorusije v evropsko družino demokratičnih narodov;
11.
poziva Svet in Komisijo, naj z dodatnimi ukrepi liberalizirata vizumske postopke za beloruske državljane, saj je to ključno za izpolnitev glavnega cilja politike Evropske unije do Belorusije, namreč da ta država postane del evropskih in regionalnih procesov ter da procesa demokratizacije ne več mogoče obrniti v nasprotno smer; v zvezi s tem ju poziva, naj preučita možnost zmanjšanja vizumskih stroškov za državljane Belorusije ob vstopu v schengensko območje in možnost poenostavitve postopka za pridobitev vizuma;
12.
poziva Komisijo, da v celoti in učinkovito izkoristi možnosti za podporo civilne družbe in demokratičnega razvoja v Belorusiji iz evropskega instrumenta za demokracijo in človekove pravice Uredba (ES) št. 1889/2006 Evropskega parlamenta in Sveta z dne 20. novembra 2006 o uvedbi instrumenta financiranja za spodbujanje demokracije in človekovih pravic po svetu (UL L 386, 29.12.2006, str. 1).
; poziva Komisijo, da redno in izčrpno obvešča Parlament o načinu porabe sredstev iz evropskega instrumenta za demokracijo in človekove pravice;
13.
poziva Komisijo, naj dodeli finančno pomoč neodvisni beloruski televizijski postaji Belsat, ter poziva belorusko vlado, naj to postajo uradno registrira; poziva belorusko vlado, naj v znak dobre volje in pozitivnih sprememb omogoči beloruski Evropski univerzi za humanistične vede v izgnanstvu v Vilni (Litva), da se zakonito vrne v Belorusijo z resničnimi zagotovili, da bo lahko svobodno delovala in zaživela v Minsku pod pogoji, ki bodo primerni za njen prihodnji razvoj, in ji tekom leta 2009 zlasti omogoči ponovno vzpostavitev knjižnice v Minsku z zagotovitvijo prostorov in pogojev za odprtje obširnih zbirk v beloruščini, ruščini, angleščini, nemščini in francoščini, ki bodo dostopne vsem;
14.
poziva Svet in Komisijo, naj razmislita o ukrepih za izboljšanje gospodarskega ozračja, trgovine, vlaganj, energetske in prometne infrastrukture ter čezmejnega sodelovanja med EU in Belorusijo, da bi pripomogli k dobremu počutju in blaginji državljanov Belorusije in povečali njihove zmožnosti za komunikacijo z EU in prosto potovanje v EU;
15.
naroči svojemu predsedniku, naj to resolucijo posreduje Svetu, Komisiji, parlamentom in vladam držav članic, generalnemu sekretarju Združenih narodov, parlamentarnim skupščinam Organizacije za varnost in sodelovanje v Evropi in Sveta Evrope, sekretariatu Skupnosti neodvisnih držav ter parlamentu in vladi Belorusije.
