Vprašanje za ustni odgovor O-000006/2011
za Komisijo
Člen 115 poslovnika
Manfred Weber
,
Simon Busuttil
,
Monika Hohlmeier
v imenu skupine PPE Zadeva: Prenos pravnega reda EU na področju azila
Države članice so s stockholmskim programom še dodatno potrdile, da nameravajo do leta 2012 vzpostaviti skupen evropski azilni sistem. Vendar pa so pogajanja o sedanjih predlogih azilnega prava, kot so KOM(2008)0815, KOM(2008)0820, KOM(2009)0554 in KOM(2009)0551, težavna. Deloma je temu tako, ker je bil dosedanji prenos prve generacije azilne zakonodaje Unije neustrezen ali ga celo ni bilo, kar je še zlasti pokazal na primer postopek zaradi ugotavljanja kršitve pogodbe proti Grčiji.
Pogoj za širitev azilne zakonodaje Unije in njeno dopolnjevanje na razumen način je torej pregled trenutnega stanja pri prenosu veljavne zakonodaje v državah članicah.
Taka analiza prenosa je bila nedavno predstavljena v poročilu KOM(2010)0465 za direktivo 2005/85/ES, ki pa zato pokriva le majhen delež azilne zakonodaje Unije.
Tako sprašujemo:
Koliko je trenutno postopkov za ugotavljanje kršitev, ker ni bil opravljen prenos pravnega reda EU na področju azila ali pa ni bil prenesen pravilno?
Ali Komisija namerava predložiti Parlamentu poročilo o stanju prenosa celotnega pravnega reda EU na področju azila?
Do kakšnih sklepov je prišla Komisija na podlagi stanja prenosa pravnega reda EU na področju azila?
