VPRAŠANJE ZA USTNI ODGOVOR Z RAZPRAVO O-0058/09
v skladu s členom 108 Poslovnika
predložila
Jorgo Chatzimarkakis
in
Karin Riis-Jørgensen
, v imenu skupine ALDE
za Komisijo
Zadeva: Ponarejena zdravila v internetu
Ponarejena zdravila zelo ogrožajo javno zdravje in varnost. Evropska unija se sooča s težavami, ker načini ponarejanja postajajo vse bolj izpopolnjeni. Tveganje, da ponarejena zdravila pridejo na trg Evropske unije po nezakonitih distribucijskih poteh, iz leta v leto narašča. Komisija je s tem problemom seznanjena in je pripravila spremembo Direktive 2001/83/ES Evropskega parlamenta in Sveta z dne 6. novembra 2001 o zakoniku Skupnosti o zdravilih za uporabo v humani medicini. Predlog (COM(2008)0668) je bil predstavljen jeseni 2008 in posredovan Evropskemu parlamentu decembra 2008. Njegov namen je omejiti tveganje, da ponarejena zdravila postanejo del zakonite dobavne verige tovrstnih izdelkov v Evropski uniji.
Ali je Komisija naredila dovolj, da bi potrošnike zavarovala pred nevarnostmi interneta, glede na to, da večina ponarejenih zdravil vstopi v zakonito dobavno verigo EU prav po tej poti (v 80 % primerov, je pokazala nedavna raziskava za nemško zvezno policijo)?
Ali se Komisija zaveda, da bi lahko s seznamom internetnih lekarn in potrdili za spletna mesta omejili nezakonito internetno trgovino, ta sredstva pa bi bila učinkovita tudi pri odpravljanju glavnih razlogov za ponarejena zdravila v EU? Če se tega zaveda, kakšen je njen akcijski načrt za uvedbo takšnih instrumentov?
UL L 311, 28.11.2001, str. 67.