Vprašanje za ustni odgovor O-000160/2011
za Komisijo
Člen 115 poslovnika
Birgit Sippel
v imenu skupine S&D Zadeva: Stanje pogajanj z Avstralijo, ZDA in Kanado o uporabi in prenosu podatkov iz evidence podatkov o potnikih (PNR)
1. Ali lahko Komisija podrobno pojasni svojo oceno o skladnosti sporazuma med EU in Avstralijo o prenosu podatkov iz evidence podatkov o potnikih s temeljnimi pravicami in zakonodajo EU, pa tudi z merili iz resolucij Evropskega parlamenta P7_TA(2010)0144 in P7_TA(2010)0397 ? Ali lahko zlasti pojasni, kako je ugotovila, da sta zbiranje in uporaba podatkov iz evidence podatkov o potnikih v skladu z zakonskimi zahtevami o nujnosti in sorazmernosti?
2. Ali lahko pojasni, kako namerava v okviru člena 218 PDEU izvajati člena 23 in 25 sporazuma med EU in Avstralijo (o reševanju sporov, začasni prekinitvi in prenehanju), če Evropski parlament z absolutno večino pozove k uporabi teh členov?
3. Glede na to, da avstralska zakonodaja od prevoznikov zahteva, naj prenesejo PNR, je namen sporazuma med EU in Avstralijo izključno zagotoviti, da prenos teh podatkov poteka v skladu z zakonodajo EU o varstvu podatkov. Ali se Komisija strinja, da je člen 16 PDEU ustrezna pravna podlaga za sklep Sveta?
4. Ali bi bila Komisija pripravljena preučiti možnost takšne opredelitve glede na dejstvo, da bi enotno dogovorjene opredelitve profiliranja, ki bi tudi temeljile na veljavnih mednarodnih dokumentih, lahko pomagale pri ocenjevanju povezav med zbiranjem in obdelavo podatkov iz evidence podatkov o potnikih ter dejavnostmi profiliranja?
5. Ali lahko Komisija do izida nadaljnjih pogajanj z ZDA in Kanado zagotovi informacije o splošnih merilih, da se zagotovi spoštovanje načela nujnosti in sorazmernosti, zlasti glede obsega in obdobja hrambe podatkov? Ali lahko predstavi popoln pregled morebitnih dvostranskih sporazumov med ZDA in državami članicami, v katerih je omenjen prenos podatkov iz evidence podatkov o potnikih? Ali lahko Komisija pojasni prihodnjo zakonodajo, ki predvideva sistematičen prenos PNR iz Kanade v ZDA?
6. Ali lahko Komisija pojasni povezavo med ameriškim programom Secure Flight in zbiranjem podatkov iz evidence podatkov o potnikih?
7. Ali Komisija meni, da je pogostost ad hoc uporabe metode „pull“ pridobivanja podatkov ameriških oblasti iz sistemov prevoznikov, ki že uporabljajo metodo „push“, v skladu z določbami obstoječega sporazuma z ZDA?
8. Ali pogajanja med Komisijo in Združenimi državami Amerike potekajo? Kakšne posledice predvideva Komisija od pravnega mnenja svoje pravne službe?
