Člen
132
Sprejemanje in spreminjanje dnevnega reda
1.
Na začetku vsakega delnega zasedanja Parlament odloča o končnem osnutku dnevnega reda. Spremembe lahko predlaga odbor, politična skupina ali najmanj sedemintrideset poslancev. Take predloge mora predsednik prejeti vsaj uro pred začetkom delnega zasedanja. Predsednik lahko da besedo predlagatelju, enemu zagovorniku in enemu nasprotniku, vsak od njih pa lahko govori največ eno minuto.
2.
Ko je dnevni red sprejet, ga ni več mogoče spremeniti, razen v primerih iz členov 134 in 167 do 171 ali na predlog predsednika.
Če je postopkovni predlog spremembe dnevnega reda zavrnjen, ga na istem delnem zasedanju ni mogoče ponovno vložiti.
3.
Pred zaključkom seje predsednik naznani dan, uro in dnevni red naslednje seje.

