Predsednik Evropskega parlamenta solidaren z bolgarskimi medicinskimi sestrami
Zunanji odnosi
2007-07-11 - 13:51
Ob novici, da je libijsko vrhovno sodišče potrdilo smrtne kazni, izrečene petim bolgarskim medicinskim sestram in palestinskemu zdravniku, ki naj bi z virusom HIV namerno okužili otroke v bolnišnici v Bengaziju, je predsednik Evropskega parlamenta Hans-Gert Pöttering poslancem pred začetkom sredinih glasovanj prebral svojo izjavo.
"Zelo sem razočaran ob novici, ki je užalostila vse, najbolj medicinske sestre in zdravnika, še posebej pa njihove prijatelje in svojce. Aprila sem se srečal s sorodniki zapornikov in jim želim v tem težkem trenutku izreči vso svojo solidarnost in podporo. Ob tem pa želim poslati tudi sporočilo upanja: postopka še ni konec. Zadevo bo zdaj obravnaval Visoki sodni svet Libije in prepričani smo, da bodo libijske oblasti sprejele ustrezne ukrepe za preučitev ter razveljavitev smrtne kazni in s tem hitro rešitev primera," je dejal predsednik.
Na koncu je predsednik tudi ponovil stališče, da Evropski parlament odločno nasprotuje smrtni kazni, ki je usmerjena proti človeškemu dostojanstvu in obenem izraža solidarnost z žrtvami okužb v bolnišnici v Bengaziju. Parlament še vnovič poziva libijske oblasti, naj izpustijo zaprete medicinske sestre in zdravnika.
20070711IPR09139
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
