Predstavitev parlamentarnega leta in pozdrav opazovalcem
Institucije
2005-09-26 - 19:33
Drugo septembrsko plenarno zasedanje v Strasbourgu se je v ponedeljek začelo s pozdravom predsednika Evropskega parlamenta opazovalcem iz držav kandidatk Bolgarije in Romunije ter s pregledom nalog, ki poslance čakajo v novem parlamentarnem letu.
Predsednik Josep Borrell je v nagovoru primerjal stanje v Evropi pred letom dni, ko je prav tako pozdravljal kolege iz novih držav in je zasedanje potekalo v znamenju terorističnega napada v Beslanu. Spomnil je, da so se takrat postavljala vprašanja o možnosti skupnega dela, izmenjavi izkušenj in delovanja institucije v 20 jezikih ter ugotovil, da so vsi takratni dvomi odpravljeni.
Ob tem je tudi opozoril, da je Unija v krizi, pri tem pa mora Evropski parlament storiti vse, kar je v njegovi moči, da se najde izhod. Prednostna naloga je sprejem finančne perspektive in z njo povezanih zakonodajnih programov. Glede Ustavne pogodbe za Evropo, o kateri je trenutno predviden "čas za razmislek" do pomladi, pa je Borrell dejal: "Nimamo načrta B ampak načrt D - demokracijo in debato, ki sta v samem srcu parlamentarnega delovanja.(...) K tej debati pa moramo povabiti predsednike vlad in držav, predvsem tiste, kjer so izidi referendumov imeli odločilen vpliv."
Borrell je še dodal, da imajo evropski poslanci pred seboj številne pomembne zakonodajne predloge: direktivo o kemikalijah, direktivo o storitvah, direktivo o shranjevanju telekomunikacijskih podatkih, čaka jih tudi razprava o Turčiji. "Vprašanje, kako kvalitetna je evropska zakonodaja, je ključnega pomena. Kakšno zakonodajo pripravljamo? O katerih temah? Je dobro pripravljena? Je umestna?", se je spraševal in pozval Komisijo, ki namerava iz zakonodajnega postopka umakniti številne predloge direktiv in uredb, da naj pri tem ne pozabi na parlament in njegovo vlogo ter pristojnosti.
Opazovalci, ki so danes začeli svoje delo, 18 iz bolgarskega in 35 iz romunskega parlamenta, bodo imeli pravico spremljati zasedanja v plenarni dvorani Evropskega parlamenta, vendar ne bodo mogli sodelovati v razpravah ali glasovati. Sodelovali bodo tudi pri delu parlamentarnih odborov in delegacij, če jih bodo tja imenovale njihove politične skupine, vendar brez pravice do glasovanja. Lahko pa se bodo oglašali v razpravah, če jim bo predsedujoči odbora ali delegacije dal besedo.
20050921IPR00555
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
