Odgovor g. De Guchta v imenu Komisije
(30. julij 2010)
Po sprejetju bo Sporazum o prosti trgovini med EU in Korejo v skladu z mednarodnim pravom zavezujoč za Evropsko unijo in njene države članice ter Južno Korejo. Določbe Sporazuma se lahko izvršujejo z določbami o reševanju sporov (glej poglavje 14 Sporazuma), ki omogočajo učinkovito obravnavo sporov. Poglavje 14 se ne uporablja za poglavje o trajnostnem razvoju, ki vsebuje določbe s področja dela in varstva okolja, za katerega velja poseben podroben mehanizem za posvetovanje in izvrševanje določb. Ta mehanizem vzpostavlja trden okvir za sodelovanje in dialog, ki vključuje civilno družbo, tj. družbe, sindikate in okoljske nevladne organizacije, da pregledajo izvajanje Sporazuma o prosti trgovini. Komisija namerava v celoti uporabiti instrumente iz Sporazuma med EU in Korejo ter se zavzeti za okrepljeno reševanje vprašanj s področja dela in varstva okolja skupaj s Korejo.
Sporazum ne omenja neposrednega učinka. Če v Sporazumu ni drugače določeno, se vprašanje neposrednega učinka Sporazuma obravnava na ravni zakonodaje Unije ali Koreje. To lahko pomeni, da se Sporazum neposredno uporablja v Uniji, ne more pa se neposredno uporabljati v Koreji, ali obratno. Glede Unije je Komisija predlagala, da sklepa o podpisu in sklenitvi Sporazuma vsebujeta naslednjo klavzulo v zvezi s tem vprašanjem:
„Ta sporazum se ne razlaga tako, kot da podeljuje pravice ali uvaja obveznosti, na katere se je možno neposredno sklicevati pred sodišči Evropske unije ali držav članic.“
Ta klavzula je v členu 8 predloga Komisije za sklep o podpisu Sporazuma COM(2010) 136 konč. in členu 7 predloga Komisije za sklep o sklenitvi Sporazuma COM(2010) 137 konč. . Če bosta sklepa s tema členoma sprejeta, se Sporazum v Uniji ne bo neposredno uporabljal.
