Pogovor z estonskim predsednikom Toomasom Ilvesom: "Nove države članice so odprte za velike spremembe"
Institucije
2007-07-23 - 15:23
Estonski predsednik Toomas Hendrik Ilves
Ni prav mnogo evropskih poslancev, ki bi svojo kariero nadaljevali kot predsedniki držav. Toomas Hendrik Ilves je storil prav to. Po triletnem službovanju v Evropskem parlamentu je bil septembra 2006 izvoljen za predsednika Estonije. V pogovoru za spletno stran Evropskega parlamenta nam je med drugi zaupal svoje izkušnje kot evropski poslanec in vlogo novih držav članic v Evropski uniji.
Gospod Ilves, v Parlamentu ste službovali tri leta, najprej kot opazovalec, nato pa kot izvoljeni evropski poslanec. Kako bi opisali to obdobje? Ali so vaše izkušnje v Evropskem parlamentu vplivale na vašo današnjo vlogo?
"Evropsko unijo zdaj veliko bolje poznam in razumem. Delo Evropskega parlamenta se precej razlikuje od dela nacionalnih parlamentov. V EP se denimo pripisuje večji pomen dobrim odnosom med kolegi znotraj različnih političnih skupin. V nacionalnih parlamentih pa vse prepogosto prevladajo čustva.
Mnogi v Evropskem parlamentu so se težko privadili na nove države članice in so se po širitvi bolj osredotočali na nove države sosede Evropske unije. Vprašanje Ukrajine je denimo postalo pomembno šele po širitvi leta 2004. Poleg tega imajo države, ki so imele neposredne izkušnje z Rusijo, drugačen pristop do Rusije, kot tiste, katerih izkušnje so bile zgolj teoretične narave.
Države, ki so k Uniji pristopile leta 2004, so v pristopnih pogajanjih doživele velike spremembe. Tako so postale tudi bolj sprejemljive in bolj odprte za spremembe kot stare države članice."
Ali menite, da lahko Estonija na podlagi svojih posebnih izkušenj in znanja EU svetuje glede njenih odnosov z Rusijo?
"Pomembno je, da se prisluhne državam, ki imajo praktične izkušnje z Rusijo. Mnoge ideje, ki sem jih zasledil, temeljijo na tihih željah.
Če beremo izjave ruskih uradnikov, kar hitro spoznamo, da poskušajo zmanjšati vpliv novih držav članic. Nedavna študija je pokazala, da je eden najpomembnejših ciljev Rusije zmanjšati vpliv novih članic v procesih odločanja v Evropski uniji."
Tri leta so minila od pristopa Estonije in devetih nadaljnjih držav k Evropski uniji. Kako ocenjujete odnose Estonije z drugimi državami članicami EU?
"Zelo sem zadovoljen, ampak želim opozoriti na preveliko posploševanje glede novih držav članic. Te države se med seboj močno razlikujejo, tako v svojih predstavah, kot v usmeritvah in načinu življenja.
Nekateri so zelo skeptični glede Evrope in evropskega zbliževanja. V drugih državah, med njimi je tudi Estonija, pa so državljani zelo zavzeti zagovorniki EU in si želijo še tesnejše združevanje.
Velike razlike obstajajo tudi med baltskimi državami. Torej prosim zaključimo s tem prevelikim posploševanjem."
Estonija je pogosto predstavljena kot vzorčni primer, kako lahko odprto gospodarstvo in visoka tehnologija koristi tudi majhni državi. Ali lahko iz estonskih izkušenj kaj prenesemo na celotno EU?
"Nikomur ne želim dajati lekcij; človek potem kar hitro zgleda ošaben. Kot zunanji minister sem to pogosto občutil na lastni koži.
Estonija se lahko pohvali z nekaterimi pozitivnimi reformami, kot denimo s popolnoma digitalizirano javno službo. Papirno birokracijo smo močno zmanjšali in delo z računalniki nam je olajšalo življenje.
Dostop in uporabo računalnikov smo omogočili na način, ki lahko vsekakor služi kot primer. Računalnik lahko uporabljate vsepovsod v Estoniji in pogosto imate brezplačen dostop do interneta oz. v najslabšem plačate en evro za 24 ur. V mnogih delih Evrope stane uporaba interneta osem evrov za pol ure.
Ko sem se preselil v Tallin, glavno mesto Estonije in želel novi internetni priključek, mi je predstavnik internetnega operaterja dejal, da lahko pridejo še isti dan med 14. in 15. uro. Ko sem prispel v Bruselj, sem na internetni priključek čakal celih sedem tednov."
Gospod Ilves, najlepša hvala za pogovor.
"Hvala vam."
20070705STO08857 Spletna stran estonskega predsednika
SL
1
PHOTO
20070713PHT09192.jpg
SL
2
LINK
http://www.president.ee/en/
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
