Vprašanje za ustni odgovor O-000014/2012
za Svet
Člen 115 poslovnika
Pervenche Berès
,
Marian Harkin
v imenu Odbora za zaposlovanje in socialne zadeve Zadeva: Odstopanje pri uporabi Evropskega sklada za prilagoditev globalizaciji (ESPG) zaradi krize
Evropski parlament je podprl predlog Komisije, da se zaradi krize podaljša odstopanje pri uporabi Evropskega sklada za prilagoditev globalizaciji (ESPG), ki je bilo uvedeno leta 2009 v okviru načrta za oživitev gospodarstva. ESPG se je izkazal kot koristno orodje za blaženje posledic gospodarske krize in preprečevanje družbene katastrofe na lokalni ravni, obenem pa je zagotavljal podporo usposabljanju in prekvalifikaciji delavcev za njihovo ponovno zaposlitev v težavnih razmerah na trgu dela. Odstopanje je povečalo prilagodljivost sklada, države članice pa so ga pogosto uporabljale. V letih 2009-2011 je 67 od 97 vlog vsebovalo prošnjo za pomoč iz ESPG zaradi posledic finančne in gospodarske krize.
Svet EPSCO decembra 2011 ni dosegel političnega sporazuma o predlogu Komisije, zato države članice ne bodo mogle uporabljati tega orodja v podporo delavcem, ki so izgubili zaposlitev neposredno zaradi svetovne finančne in gospodarske krize, kot je sicer predvideno v členu 1(1a) Uredbe (ES) št. 1927/2006. Pretek odstopanja je treba obravnavati v okviru rastoče stopnje brezposelnosti in nadaljnjega poslabševanja gospodarskih razmer po vsej EU. Komisija je decembra 2011 prejela 13 vlog za pomoč v okviru odstopanja zaradi krize, med katerimi so bile tri vloge iz države, ki pripada t.i. „manjšini, ki v Svetu blokira odločitev“.
1. Svet sedaj blokira podaljšanje odstopanja, kar pomeni, da bo po njegovih pričakovanjih krize kmalu konec. Na katere kazalnike in napovedi se opira Svet, da je prišel do take ugotovitve?
2. Zaradi katerih razlogov nekatere države članice zavračajo predlog Komisije?
3. Kakšen časovni načrt je Svet zastavil, da bi dosegli sporazum v času danskega predsedovanja?
4. Kako namerava Svet spričo težav pri doseganju dogovora o odstopanju zaradi krize voditi razpravo o predlogu za uredbo o ESPG za obdobje 2014–2020?
