P6_TA(2009)0023
Proračunski nadzor sredstev EU v Afganistanu
A6-0488/2008
Resolucija Evropskega parlamenta z dne 15. januarja 2009 o proračunskem nadzoru sredstev EU v Afganistanu ( 2008/2152(INI) )
Evropski parlament
, -
ob upoštevanju svojih predhodnih resolucij o Afganistanu in zlasti svoje resolucije z dne 8. julija 2008 Sprejeta besedila, P6_TA(2008)0337 .
,
-
ob upoštevanju bonske konference iz leta 2001, konference v Tokiu iz leta 2002 in berlinske konference iz leta 2004, na katerih so se odločili dodeliti Afganistanu mednarodno pomoč v višini več kot 8 000 000 000 EUR, ob upoštevanju londonske konference leta 2006, kjer je bil podpisan "pakt za Afganistan",
-
ob upoštevanju nacionalne razvojne strategije, ki jo je v začetku leta 2008 odobrila afganistanska vlada in ki zajema tudi strategijo zmanjšanja revščine v državi,
-
ob upoštevanju konference v Parizu 12. junija 2008, na kateri so države darovalke Afganistanu obljubile več kot 21 000 000 000 USD pomoči,
-
ob upoštevanju obveznosti, ki jih je prevzela EU na omenjeni konferenci v Parizu o učinkovitosti pomoči v Afganistanu, in Kodeksa ravnanja EU o dopolnjevanju in delitvi dela v okviru razvojne politike, sprejetega leta 2007,
-
ob upoštevanju svoje resolucije z dne 22. aprila 2008, ki vsebuje pripombe, ki so sestavni del sklepa o razrešnici glede izvrševanja splošnega proračuna Evropske unije za proračunsko leto 2006, Oddelek III – Komisija Sprejeta besedila, P6_TA(2008)0133 .
, zlasti odstavkov od 181 do 200 (zunanji ukrepi, humanitarna pomoč in razvoj),
-
ob upoštevanju strateškega dokumenta 2003–2006, ki ga je sprejela Komisija v soglasju s Parlamentom in ki se posebno pozornostjo loteva stabilnosti in zmanjševanja revščine,
-
ob upoštevanju strateškega dokumenta 2007–2013 in večletnega okvirnega progama za 2007-2010, ki ga je sprejela Komisija v soglasju z Evropskim parlamentom in ki predvideva 610 000 000 EUR za Islamsko republiko Afganistan v proračunskih letih od 2007–2010,
-
ob upoštevanju obiska delegacije Evropskega parlamenta, ki je bila v Afganistanu od 26. aprila do 1. maja 2008, da bi preučila pogoje za izvajanje pomoči Skupnosti in mednarodne pomoči, ter njenih poročil v zvezi s tem,
-
ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti UL L 248, 16.9.2002, str. 1.
, zlasti člena 53 Uredbe,
-
ob upoštevanju členov 285 do 287 Pogodbe o delovanju Evropske unije, ki zadevajo Računsko sodišče, kakor tudi členov 310 do 325 navedene pogodbe o finančnih določbah, ki bodo začele veljati po končanem procesu ratifikacije Lizbonske pogodbe, ki spreminja Pogodbo o Evropski uniji in Pogodbo o ustanovitvi Evropske skupnosti,
-
ob upoštevanju Uredbe (ES) št. 1073/1999 Evropskega parlamenta in Sveta z dne 25. maja 1999 o preiskavah, ki jih izvaja Evropski urad za boj proti goljufijam (OLAF) UL L 136, 31.5.1999, str. 1.
,
−
ob upoštevanju razvojnih ciljev tisočletja in ciljev, naštetih v deklaraciji tisočletja, ki so jo Združeni narodi sprejeli 8. septembra 2000 in jo je podpisalo 189 držav,
−
ob upoštevanju Uredbe (ES) št. 1905/2006 Evropskega parlamenta in Sveta z dne 18. decembra 2006 o vzpostavitvi instrumenta za financiranje razvojnega sodelovanja UL L 378, 27.12.2006, str. 41.
(instrument za razvojno sodelovanje),
–
ob upoštevanju člena 45 svojega Poslovnika,
-
ob upoštevanju poročila Odbora za proračunski nadzor ter mnenj Odbora za zunanje zadeve, Odbora za razvoj in Odbora za proračun ( A6-0488/2008 ),
A.
ker je Afganistan v zadnjih nekaj desetletjih večino časa v nenehnih sporih ali vojni, osrednja vlada pa se poleg prometa s prepovedanimi drogami in skrite korupcije, ki se pojavlja na vseh upravnih ravneh, sooča z osiromašenimi strukturami ter kroničnim pomanjkanjem zmogljivosti, znanja in sredstev, prihodki državnega proračuna pa zadostujejo komaj za 30 % skupnih odhodkov,
B.
ker hude razmere, s katerimi se sooča Afganistan, zahtevajo takojšnje izboljšanje upravljanja, in sicer z oblikovanjem močnejše države, ki bo sposobna prebivalstvu zagotoviti varnost in spoštovanje zakonov in ki bo ustvarila pogoje za trajnostni razvoj države,
C.
ker je v sedanjih razmerah upočasnitve svetovne gospodarske rasti posebej pomembno, da se zagotovi učinkovit nadzor sredstev EU za razvojno sodelovanje,
D.
D ker člen 25(1)(b) instrumenta za razvojno sodelovanje določa pogoje za dodelitev proračunske pomoči partnerskim državam,
E.
E ker so v skladu z več mednarodnimi konvencijami, vključno s Pariško deklaracijo o učinkovitosti pomoči, odgovornost, preglednost in v rezultate usmerjeno upravljanje med glavnimi načeli, na katerih temelji razvojno sodelovanje,
F.
ker v Afganistanu 90 % javnih sredstev izvira iz mednarodne pomoči, kar ponazarja visoko stopnjo potrebe po pomoči in odvisnosti od nje v državi,
Razdelitev pomoči Evropske unije
1.
ugotavlja, da je EU eden glavnih donatorjev razvojne in humanitarni pomoči v Afganistanu, ter opozarja, da je celoten obseg pomoči Komisije, ki ima od leta 2002 delegacijo v Kabulu, med letoma 2002 in 2007 znašal 1 400 000 000 EUR, od tega 174 000 000 EUR humanitarne pomoči, in da je bilo približno 1 150 000 000 EUR oziroma 81,5 % že plačanih, kar je visoko izplačilo;
2.
ugotavlja, da pomoč EU sestoji iz neposredne in posredne podpore in da je Komisija med letoma 2002 in 2007 izvedla neposredno pomoč Skupnosti, ki predstavlja 70 % (970 000 000 EUR) celotne pomoči Skupnosti, in sicer v obliki finančnih sporazumov z afganistansko državo, pogodb s ponudniki storitev, dobavitelji in izvajalci del oziroma sporazumov o nepovratnih sredstvih z mednarodnimi organizacijami ali z nevladnimi evropskimi ali lokalnimi organizacijami, ter da podporo posredno upravljajo Združeni narodi (13 % sredstev) in Svetovna banka (17 % sredstev);
Prednostni sektorji pomoči
3.
opozarja, da se strateški dokument Komisije o Afganistanu za obdobje 2003–2006, ki opredeljuje pogoje za trajnostni razvoj in zmanjšanje revščine, osredotoča na naslednje prednostne naloge: reforma javne uprave (212 000 000 EUR), boj proti prekupčevanju z drogami (95 000 000 EUR), zanesljiva preskrba s hrano (203 000 000 EUR), infrastruktura (90 000 000 EUR), zdravstvo (50 000 .000 EUR), begunci (38 000 .000 EUR) odstranjevanje min (47 200 000 EUR); za obdobje 2007–2013 strateški dokument Komisije o Afganistanu predlaga dva prednostna dolgoročna cilja, in sicer trajnostni razvoj in boj proti revščini;
4.
ugotavlja, da bodo prednostni sektorji pri dodeljevanju pomoči upravljanje, razvoj podeželja in zdravstvo, da bo ta dva cilja za obdobje 2007–2013 mogoče doseči, pomoč pa bodo prejemali tudi drugi sektorji, in sicer socialna varnost, regionalno sodelovanje in ukrepi za razminiranje;
5.
ponovno poudarja, da sta enakost spolov in pravice žensk ključni vprašanji, tako v afganistanski strategiji nacionalnega razvoja kot tudi v strateškem dokumentu države (2007–2013), ki uvaja razsežnost spolov kot sestavni del načrtovanja na vseh treh omenjenih osrednjih področjih;
6.
da bo mogoče povečati sredstva za dolgoročna prednostna cilja EU v Afganistanu, namreč trajnostni razvoj in boj proti revščini, poziva Komisijo, da med pripravo večletnega okvirnega programa za obdobje 2010–2013 prilagodi porazdelitev sredstev Skupnosti med tremi osrednjimi in tremi stranskimi področji, vključno z razvojem infrastrukture in nadomestnimi načini preživljanja, kar bo prispevalo k zmanjšanju revščine in omogočilo prehod od gospodarstva, temelječega na pridelavi opija, k alternativnemu gospodarskemu in socialnemu sistemu; zato poziva Komisijo, da poveča sredstva za zdravstvo, izobraževanje in infrastrukturo; prav tako opominja na zavezo Evropske unije, kar zadeva doseganje razvojnih ciljev tisočletja;
Pregled porabe finančnih sredstev Evropske unije
7.
ugotavlja, da sta bili na srečanjih, ki jih je organizirala omenjena delegacija v Afganistanu, omenjeni dve osrednji težavi pri razdeljevanju mednarodne pomoči: majhna absorpcijska sposobnost države na gospodarskem in upravnem področju ter pomanjkljivo usklajevanje med donatorji in afganistanskimi organi;
8.
meni, da je pomanjkljivo usklajevanje povezano z nezadostnimi upravnimi strukturami in dejstvom, da vlada ni pripravila ustrezne strategije; je prepričan, da so za vodenje splošnih državnih zadev odgovorni afganistanski vladni organi in politični voditelji, naj gre za pomanjkanje strateških smernic ali upravljanje precejšnjih nepovratnih sredstev, ki so jim bila dodeljena; nadalje ugotavlja, da veliko število donatorjev, ki si želijo prepoznavnosti, pogosto vodi v nepovezane nacionalne strategije, v nekaterih primerih pa celo podvajanje dela med različnimi državnimi ministrstvi; ocenjuje, da to pomanjkanje spodbuja korupcijo in zavira obnovo države;
9.
opozarja, da je afganistanski dogovor, sklenjen med Islamsko republiko Afganistan in mednarodno skupnostjo na londonski konferenci leta 2006, obojestransko zavezujoč okvir za obnovo in vzpostavitev državnega aparata v Afganistanu;
10.
izraža zaskrbljenost zaradi slabega poslovodenja s sredstvi za pomoč, ki ga izvaja osrednja afganistanska uprava, in pomanjkanja preglednosti pri upravljanju te pomoči; ocenjuje, da je izjemno pomembno, da se v večletnem okvirnem programu za obdobje 2010–2013 ustrezno upoštevajo konkretni rezultati v boju proti korupciji in da se pomoč EU ustrezno prilagodi;
11.
ocenjuje, da mora afganistanska vlada vzpostavitev pravne države, ki se bo borila proti korupciji in trgovanju z drogami, uvrstiti med svoje politične prednostne naloge, ter meni, da brez primernega upravljanja v Afganistanu ne bo mogoče doseči trajnostnega napredka;
12.
vseeno opaža, da se je kljub strukturnim slabostim z voljo mednarodne skupnosti in afganistanske vlade življenjska raven prebivalstva izboljšala;
13.
opozarja, da je njegova delegacija ugodno ocenila možnosti pomoči, ki jo je s pomočjo Komisije ponudila Unija;
14.
ocenjuje, da so bili po padcu talibanov doseženi obetavni rezultati zlasti v sektorjih za zdravstveno oskrbo, izobraževanje in infrastrukturo (predvsem cestno), smrtnost otrok se je občutno zmanjšala (z 22 % v letu 2001 na 12,9 % v letu 2006), delež Afganistancev, ki imajo neposreden dostop do primarnega zdravstva, se je povečal (s 65 % v letu 2006 na 9 % v letu 2001), pokazala so se prva znamenja pozitivnega razvoja na področju izobraževanja in pobud za enakost spolov;
15.
opozarja na posebej hudo obliko diskriminacije žensk v Afganistanu pod talibanskim režimom, zato obsoja vse pravne, kulturne in verske prakse, zaradi katerih so ženske diskriminirane, izključene iz javnega in političnega življenja ter ločene od drugih v vsakodnevnem življenju; poziva Komisijo, naj se pri vseh svojih razvojnih dejavnostih v državi bori proti tem praksam;
16.
poudarja pomen boja proti vsem oblikam otroškega dela, trgovanju z otroki in nasilju nad njimi ter izboljšanja socialnega varstva mladoletnih oseb v Afganistanu; poziva k sprejetju programov, ki bodo spodbujali šolanje otrok, vključno s plačilom šolnin in programov za prehrano v šolah;
17.
je seznanjen s prizadevanji Komisije za večjo prepoznavnost njenih dejavnosti pri afganistanskih partnerjih, a obžaluje skoraj popolno pomanjkanje podpore držav članic pri prizadevanjih Komisije za opredelitev projektov;
18.
ob upoštevanju pravnih določb o nadzoru neposredne in posredne pomoči Skupnosti v sporazumih o upravljanju zunanje pomoči Skupnosti, izplačane prek skladov več donatorjev, ki jih je podpisala EU, meni, da ima Komisija ustrezna pravna sredstva za zaščito finančnih interesov EU v Afganistanu; pričakuje, da bo oblikovan seznam nepravilnosti, opaženih na terenu;
19.
ugotavlja, da lahko Računsko sodišče, sklicujoč se na iste določbe, izvaja kontrole pri zadevnih mednarodnih organizacijah;
20.
končno opozarja, da imajo tako agencije Združenih narodov kot Svetovna banka dodelan sistem upravljanja, primerljiv s tistim, ki obstaja v Komisiji, s specializiranimi organi s področja finančnega poslovanja, notranje revizije, nadzora, zunanje revizije, nadzora trgov ter boja proti goljufijam in nepravilnostim;
21.
pozdravlja zadnje izboljšave sodelovanja med ZN in drugimi mednarodnimi organizacijami ter institucijami Evropske unije na področju spremljanja financiranja razvojnega sodelovanja; poziva, naj se proces izboljšav v bližnji prihodnosti še poglobi;
22.
poudarja potrebo po tesnejšem spremljanju izvajanja razvojnega sodelovanja EU; poziva ZN in druge mednarodne organizacije, ki upravljajo sredstva EU, naj popolnoma sodelujejo z Evropskim računskim sodiščem in z Evropskim uradom za boj proti goljufijam (OLAF) ter z inšpekcijsko enoto ZN;
23.
podpira prizadevanja Komisije za pomoč Afganistanu in pozdravlja njeno dolgoročno zavezanost tej državi; vztraja, da mora Komisija tesneje sodelovati z ZN in Svetovno banko, vključno prek sodelovanja z Računskim sodiščem, uradom OLAF in ustreznimi agencijami ZN, da bi zagotovili pregledno upravljanje prispevka Komisije skrbniškim skladom; poziva Komisijo, naj ustrezno obvešča Parlament;
24.
poudarja, da je treba izboljšati usklajevanje med donatorji v Afganistanu pod vodstvom misije Združenih narodov za pomoč v Afganistanu (UNAMA), in meni, da bi Komisija morala okrepiti usklajevanje pomoči med državami članicami EU, da bi se povečala učinkovitost in prepoznavnost pomoči Evropske unije;
Priporočila
Usklajevanje in preglednost mednarodne pomoči
25.
ocenjuje, da bodo potrebna dodatna prizadevanja na področju mednarodne pomoči s ciljem podpreti afganistansko nacionalno razvojno strategijo ter postopno uveljavitev boljšega usklajevanja in učinkovitejših metod pri izvajanju prednostnih razvojnih nalog, ki so jih opredelili Afganistanci sami; poudarja, da bi morale imeti oblasti v Kabulu pomembnejšo vlogo pri izvedbi razvojnih projektov in boju proti korupciji, in sicer zlasti z izboljšanjem upravljanja javnih financ in s poudarjanjem usposabljanja revizorjev, še posebno na sektorskih ministrstvih in lokalni ravni;
26.
vztraja, da Komisija odpravi skrb zbujajoče pomanjkljivosti pri usklajevanju finančne pomoči EU Afganistanu, in sicer ne le med državami članicami in Komisijo, temveč tudi med državami članicami samimi; poziva Komisijo, naj razvije strategijo, ki bo vključevala donatorje in afganistanske oblasti, njen namen pa bo izboljšati usklajevanje in komuniciranje med njimi;
27.
poudarja velik pomen usklajevanja donatorjev v Afganistanu in zlasti usklajevanja postopkov na podlagi nacionalnih sistemov; vztraja, da je treba te in druge ukrepe za učinkovitost pomoči, ki so navedeni v pariški deklaraciji, v Afganistanu izvajati v celoti;
28.
opominja, da je učinkovitost pomoči temeljno načelo razvojne politike EU; v zvezi s tem poudarja, kako pomemben je program Komisije za učinkovitost pomoči, in je seznanjen s sklepi, ki jih je Svet za splošne zadeve in zunanje odnose 26. maja 2008 sprejel glede učinkovitosti EU v Afganistanu;
29.
je seznanjen z namero, da se financiranje osnovnega zdravstvenega varstva prenese s Komisije na afganistansko ministrstvo za zdravstvo, in poudarja, da mora biti vsakršno dodatno financiranje prek afganistanske vlade pospremljeno z razvojem zmogljivosti in jasnimi merili glede rezultatov, vključno s posebno podporo demokratičnemu vodenju na podnacionalni ravni;
30.
izraža dvom glede usmerjanja sredstev prek afganistanskega državnega proračuna ("proračunska pomoč"), ki ga izvajajo skladi več donatorjev s prispevki iz proračuna Skupnosti, glede na to, da še ne velja, da Afganistan izpolnjuje pogoje ES za neposredno sodelovanje v programu proračunske podpore; meni, da bi se morala po tem, ko bodo ti pogoji izpolnjeni, proračunska pomoč deliti na sektorski osnovi;
31.
opozarja na člen 25(1)(b) instrumenta za razvojno sodelovanje, po katerem mora programe proračunske pomoči spremljati podpora prizadevanjem partnerskih držav za vzpostavitev parlamentarnega nadzora in zmogljivosti za izvajanje revizij ter povečanje preglednosti in dostopa javnosti do informacij; poudarja, da bi bilo treba delo na tem področju opravljati tudi po tem, ko proračunsko pomoč izplačujejo drugi donatorji ali skladi, in poudarja pomembno vlogo, ki jo imajo lahko organizacije civilne družbe pri spremljanju take proračunske podpore;
32.
poudarja pomen ocenjevanja sodelovanja Skupnosti v Afganistanu, kot zahteva člen 33 instrumenta za razvojno sodelovanje, in meni, da bi moralo ocenjevanje temeljiti na trdnih osnovah, zajemati usklajevanje donatorjev ter vključevati vidike vhodnih dejavnosti in verige rezultatov (rezultat, izid, vpliv); poziva, naj se ugotovitve ocenjevanja uporabijo pri načrtovanju sodelovanja v prihodnje;
33.
ker je pomoč Skupnosti v primerjavi s celotno mednarodno pomočjo pomembna, ocenjuje, da je treba povečati prepoznavnost ukrepov EU, tako lokalno kot v očeh evropske javnosti; je prepričan, da bi morala EU poleg afganistanske vlade, državne in regionalne uprave in mednarodne skupnosti donatorjev imeti posebno vlogo pri odločanju na področju dialoga, usmerjanja in pomoči; pričakuje, da bo Komisija sprožila splošno razpravo o prihodnjem upravljanju neposredne pomoči, ki ga izvajajo afganistanski organi;
34.
poziva afganistansko vlado, naj zagotovi zadostna sredstva za nedavno sprejet nacionalni akcijski načrt za afganistanske ženske (NAPWA) in načrt izvaja v sodelovanju s civilno družbo in ženskimi organizacijami; prav tako poziva Komisijo, naj zagotovi preglednost svojih ukrepov v zvezi z enakostjo spolov ter njihovo skladnost s podobnimi ukrepi drugih donatorjev v Afganistanu; v zvezi s tem Komisijo poziva, naj pripravi poročilo o tem, v kolikšni meri je v programih finančne pomoči, ki jo ponuja EU, upoštevano načelo enakosti spolov;
Prednostni sektorji pomoči
35.
spodbuja Komisijo, naj v sodelovanju z državami članicami okrepi ukrepe za reševanje osrednjih težav, ki vplivajo na vsakodnevno življenje, zdravstvo, varnost in dostop do javnih storitev in osnovnega izobraževanja;
36.
meni, da so prednostne naloge, poudarjene v strateškem dokumentu Komisije za to državo (2007–2013), skladne s potrebami afganistanske družbe; poudarja, da se je treba osredotočiti na reformo kazenskega pravosodja, vključno s policijo, načini pridržanja in sodnim sistemom, ob zagotavljanju spoštovanja človekovih pravic, zlasti pravic žensk in otrok, in na boj proti revščini, vključno z razvojem podeželja in reševanjem prevladujočega problema pridelave opija; pozdravlja namero Komisije, da se osredotoči na vodenje, ter zahteva, da se znova spodbudi prehodne pravosodne organe v skladu z akcijskim nartom afganistanske vlade za mir, pravičnost in spravo;
37.
poudarja, da je treba povečati razvojno pomoč Afganistanu, ki mora postati učinkovitejša; znova potrjuje, da je treba s pomočjo, ki mora biti pravično porazdeljena po vsej državi glede na ocenjene socialne in gospodarske potrebe, izboljšati lastne zmogljivosti države; je seznanjen s podobnimi priporočili s konference v Parizu in poročilom krovne organizacije
Agency Coordinating Body For Afghan Relief (ACBAR)
; poziva Odbor za proračunski nadzor, naj vključi oceno o tem, ali so bila sredstva za policijsko misijo EU v Afganistanu porabljena pravilno in učinkovito;
38.
opozarja na posebna izziva, ki ju je treba nemudoma obravnavati, namreč razvoj kmetijstva, da se prepreči potencialna humanitarna kriza, ki bi lahko še poslabšala že tako slabe varnostne razmere, ter razvoj politik in programov za reševanje velikih socialnih in zdravstvenih problemov, ki jih povzroča odvisnost od drog, namenjenih posebej ženskam in njihovim družinam;
Nadzor sredstev EU
39.
pričakuje, da bo Komisije okrepila nadzor nad učinkovitostjo upravljanja finančne pomoči EU, še zlasti nad prispevkom Komisije v skrbniške sklade;
40.
poziva Komisijo, naj Evropskemu parlamentu vsako leto pošlje poročilo, ki naj vsebuje oceno učinkovitosti in učinka pomoči, utemeljeno izjavo o zanesljivosti po vrstah pomoči, kjer bosta ocenjena zakonitost in pravilno izvrševanje financiranih in sofinanciranih dejavnosti, kakor tudi informacije o deležu preverjenih odhodkov po vrstah pomoči, o vrstah ugotovljenih nepravilnosti in o sprejetih ukrepih;
41.
opozarja na Uredbo (ES) št. 1073/1999 ter poudarja, da je treba vse informacije o primerih goljufije ali hudih nepravilnosti, ki vplivajo na evropska sredstva, nemudoma posredovati uradu OLAF;
42.
vztraja, naj Komisija in OLAF sprožita pobude za okrepitev operativnih stikov z oddelkom za integriteto Svetovne banke, zlasti v okviru financiranja prek skrbniških skladov, ter zahteva, da si je treba še posebej prizadevati za povečanje števila skupnih raziskav, po možnosti v sodelovanju z agencijami Združenih narodov;
43.
izraža skrajno zaskrbljenost glede tveganja, ki so mu izpostavljeni uslužbenci, ki delajo na področju razvojnega sodelovanja v Afganistanu, glede na to, da so avgusta 2008 umrli štirje zaposleni; meni, da je varnost civilnih humanitarnih delavcev ogrožena, ker je zaradi vojaških pokrajinskih enot za obnovo, ki izvajajo razvojne dejavnosti v pokrajinah, razlika med vojaškimi in civilnimi delavci premalo očitna; zato poziva k ponovni vzpostavitvi jasnega razlikovanja med vojaškim in civilnim osebjem;
44.
meni, da slabše varnostne razmere povzročajo hude težave delegaciji Komisije v Kabulu in povečujejo stroške upravljanja projektov, ki jih podpira Komisija; zato poziva Komisijo k okrepitvi kadrovske strukture te delegacije, da bo imela zadostno število bolje usposobljenih uslužbencev za preverjanje ter revizije in preglede, ob upoštevanju razmer v Afganistanu;
45.
poziva, da se zagotovi zadostna sredstva za stroške varnosti pri projektih Komisije, da bodo humanitarni delavci zaščiteni in da se denar, namenjen izvajanju projektov in doseganju njihovih ciljev, ne bo porabil za sicer upravičeno upravljanje varnosti;
46.
še posebej je zadovoljen z izrednim delom, ki ga je opravila delegacija Komisije v Kabulu, in zahteva znatno okrepitev trenutnih varnostnih meril ter izboljšanje delovnih razmer;
Pomoč pri razvoju zmogljivosti afganistanske uprave
47.
pozdravlja prizadevanja afganistanskih oblasti za izboljšanje upravnih in finančnih mehanizmov, ki bi privedli do afganistanskega lastništva, vendar meni, da bo potrebno bolj usklajeno prizadevanje, da bi ta proces postal trajnosten; poudarja, da se morajo afganistanske institucije še naprej boriti proti korupciji in vzpostaviti učinkovite politike za izboljšanje socialnih in bivalnih razmer, izobraževanja in zdravstvenega varstva prebivalstva ter posvetiti posebno pozornost temu, kako marginalizirane skupine in ženske vključiti v odločanje;
48.
meni, da je bistveno še bolj okrepiti projekte in programe, ki izboljšujejo kakovostno upravljanje in učinkovitost afganistanske uprave, kot tudi tiste za boj proti vsem oblikam korupcije; je seznanjen s prizadevanji EU za zajezitev korupcije v afganistanski upravi, in sicer s preusmeritvijo sredstev v ustrezni proračunski postavki za njihovo izobraževanje in plače, ter spodbuja Komisijo, naj nadaljuje programe usposabljanja za uradnike in policijo;
49.
zahteva, da se v Afganistanu organizira podobno usposabljanje, kot sta ga OLAF in EuropeAid izvedla za afriške uradnike, in sicer na temo varstva in optimiranja javnih sredstev ter sodelovanja med državnimi in mednarodnimi ustanovami;
50.
vztraja, da mednarodna skupnost od afganistanske vlade zahteva večjo preglednost pri dodeljevanju javnih financ pokrajinam, okolišem in lokalnim skupnostim ter boljšo vključenost teh ustanov v izvajanje politike nacionalnega razvoja; poziva afganistansko vlado, naj na primeren način obvešča afganistanski parlament o uporabi mednarodne pomoči;
51.
poziva Komisijo, države članice in afganistansko vlado, naj zagotovijo, da bodo njihovi programi in dejavnosti, zlasti na ravni pokrajin, popolnoma skladni z afganistansko nacionalno razvojno strategijo in zavezami, ki so jih vse strani dale na pariški konferenci;
52.
priznava pomen pokrajinskih enot za obnovo in delo afganistanskih varnostnih sil, kljub vsemu pa se zaveda ovir pri zagotavljanju učinkovite pomoči, kadar se razvoj v Afganistanu spodbuja prek civilno-vojaških institucij, in poziva k čim večji udeležbi afganistanskih nevladnih in civilnih organizacij, afganistanske vlade in mednarodnih agencij;
53.
obžaluje, da odnosi med nedržavnimi akterji in afganistansko vlado niso vedno najboljši, in poziva k prizadevanjem za njihovo izboljšanje; izpostavlja tudi potrebo po vzpostavitvi stroge opredelitve nepridobitnih nedržavnih akterjev na nacionalni ravni po posvetu z njimi;
54.
spodbuja vsako pobudo, namenjeno zbliževanju medparlamentarnih delegacij Evropskega parlamenta in obeh domov afganistanskega parlamenta, ki se imenujeta "
volezi džirga
" in "
mešrano džirga
", s ciljem dobrega parlamentarnega upravljanja;
55.
opozarja na pobudo Parlamenta, da bo v okviru svojega proračuna za leto 2008 podpiral krepitev demokracije s parlamenti v tretjih državah, in je odločen, da bo uporabil ustrezna sredstva tako, da se bo izboljšala sposobnost afganistanskega parlamenta za oblikovanje zakonodaje in spremljanje izvršilne oblasti ter ustrezno zastopanje afganistanskega prebivalstva;
56.
poudarja, da je treba prednostno podpreti razvoj političnih strank, tematske skupine v narodni skupščini, civilno družbo in medije; meni, da je mednarodna skupnost obvezana v celoti ali delno financirati proračun za volitve ter zagotoviti pomoč pri izvajanju vseh določb afganistanskega volilnega zakona, vključno z določbami, ki se nanašajo na preverjanje kandidatov;
57.
poziva Komisijo in afganistansko vlado, naj glede na prihajajoče predsedniške in parlamentarne volitve v Afganistanu v letu 2009 oziroma 2010 še naprej spodbuja in zagotavlja ustrezno financiranje ukrepov, ki spodbujajo politično emancipacijo žensk, zlasti v regijah, saj na zadnjih pokrajinskih volitvah v svet ni bilo zadosti kandidatk, ki bi zasedle 124 sedežev, predvidenih za ženske v svetih;
58.
meni, da mora Komisija povečati sredstva, namenjena za boj proti trgovino z mamili, in priporoča, naj skupnost donatorjev naredi vse potrebno za zagotovitev, da bo proizvodnja nadomestkov nudila afganistanskim prebivalcem zadostne prihodke, in sicer na podlagi pridelave predvsem kmetijskih pridelkov, s čimer bi dosegli dokončno ukinitev gojenja maka;
59.
opozarja na svoje priporočilo Svetu z dne 25. oktobra 2007 o pridelavi opija za medicinske namene v Afganistanu UL C 263 E, 16.10.2008, str. 651.
, v katerem je slednjemu priporočil, naj v okviru integriranih razvojnih programov nasprotuje uporabi zaplinjevanja kot sredstva za izkoreninjenje maka v Afganistanu ter ponudi pomoč pri razpravljanju o možnostih in izvedljivosti znanstvenega pilotnega projekta "mak za zdravila".
o
o o
60.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic ter vladi in parlamentu Islamske republike Afganistan.
