15.5.2008
PREDLOG RESOLUCIJE
k izjavi Sveta in Komisije
v skladu s členom 103(2) poslovnika,
ki ga predlagajo Adam Bielan, Konrad Szymański, Inese Vaidere, Hanna Foltyn-Kubicka, Roberts Zīle, Ryszard Czarnecki in Ģirts Valdis Kristovskis
v imenu skupine UEN
o vrhu EU-Rusija
Resolucija Evropskega parlamenta o vrhu EU-Rusija
Evropski parlament ,
–
ob upoštevanju sporazuma o partnerstvu in sodelovanju med Evropskima skupnostma in njunimi državami članicami ter Rusko federacijo, ki je začel veljati leta 1997 in prenehal veljati leta 2007,
–
ob upoštevanju pogajanj o novem sporazumu o partnerstvu in sodelovanju med Evropsko unijo in Rusijo,
–
ob upoštevanju Evropske konvencije o varstvu človekovih pravic in temeljnih svoboščin ter njenih petih protokolov,
–
ob upoštevanju posvetovanj med EU in Rusijo o človekovih pravicah,
–
ob upoštevanju večjega števila verodostojnih poročil ruskih in mednarodnih nevladnih organizacij o nenehnih kršitvah človekovih pravic v Čečeniji,
–
ob upoštevanju sporočila Komisije Evropskemu svetu in Evropskemu parlamentu z dne 10. januarja 2007 z naslovom Energetska politika za Evropo (KOM(2007)0001),
–
ob upoštevanju svoje resolucije o zanesljivosti oskrbe z energijo v Evropski uniji z dne 23. marca 2006,
–
ob upoštevanju svojih prejšnjih resolucij o Rusiji, zlasti
– resolucije o Estoniji z dne 23. maja 2007,
– resolucije o Rusiji z dne 26. aprila 2007,
– resolucije z dne 13. decembra 2006 o vrhu EU-Rusija, ki je potekal v Helsinkih dne 24. novembra 2006,
– resolucije o odnosih med EU in Rusijo po umoru ruske novinarke Ane Politkovske z dne 25. oktobra 2006,
– resolucije z dne 15. junija 2006 o vrhu EU-Rusija, ki je potekal v Sočiju 25. maja 2006,
– resolucije o Čečeniji po volitvah in civilni družbi v Rusiji z dne 19. januarja 2006,
– resolucije o spoštovanju človekovih pravic v Rusiji in novi zakonodaji o NVO z dne 15. decembra 2005
– in svojega poročila o odnosih EU-Rusija z dne 26. maja 2005,
–
ob upoštevanju člena 103(2) svojega poslovnika,
A.
ker je Evropska unija večkrat poudarila svojo zavezo, da z Rusijo vzpostavi strateško partnerstvo, ki bo temeljilo na demokratičnih vrednotah,
B.
ker so okrepljeno sodelovanje in dobrososedski odnosi med EU in Rusijo bistvenega pomena za stabilnost, varnost in blaginjo vse Evrope, ker bi morali medsebojni odnosi med EU in Rusijo temeljiti na političnem, gospodarskem in energetskem sodelovanju ob spoštovanju načel pravne države, demokratičnih načel in postopkov ter osnovnih človekovih pravic,
C.
ker je Ruska federacija članica Sveta Evrope in se je zavezala k njegovim skupnim vrednotam, ciljem in dolžnostim, ki jih določajo njegov statut in konvencije, s katerimi se zlasti spodbuja demokracija in utrjuje demokratična stabilnost v Evropi,
D.
ker je demokracija v Rusiji oslabljena, zlasti zaradi uvedbe vladnega nadzora nad vsemi večjimi televizijskimi postajami in večino radijskih postaj, širjenja samocenzure v tiskanih medijih, novih omejitev v zvezi s pravico do organiziranja javnih protestov in slabšanja razmer za nevladne organizacije,
E.
ker se razmere v gruzijskih regijah Abhaziji in Južni Osetiji slabšajo zaradi ukrepov, ki jih je nedavno sprejela Ruska federacija,
F.
ker je ruski predsednik Vladimir Putin 16. aprila naročil ruski vladi, naj začne neposredno sodelovati s predstavniki Abhazije in Chinvalske regije (Južna Osetija), in ker ta odločitev spodkopava mednarodno priznano suverenost Gruzije,
G.
ker je Ruska federacija enostransko povečala število mirovnikov v Abhaziji, Gruzija, ne da bi gruzijsko vlado predhodno zaprosila za soglasje in privolitev,
H.
ker je zanesljivost oskrbe z energijo eden največjih izzivov za Evropo in eno glavnih področij sodelovanja z Rusijo;
I
ker je pomembno, da EU govori z enim glasom ter pokaže solidarnost in enotnost v svojih odnosih z Rusko federacijo,
1.
ponovno izraža prepričanje, da je Rusija pomembna partnerica za pragmatično sodelovanje, s katero EU nima zgolj skupnih gospodarskih in trgovinskih interesov, temveč si z njo deli tudi cilj tesnejšega sodelovanja na mednarodnem prizorišču in v skupni soseščini; pozdravlja izraženo zavezo novoizvoljenega ruskega predsednika Medvedjeva, da bo zagotovil pravno državo in demokracijo, ter izraža upanje, da bo prednostna naloga Medvedjeva poglabljanje odnosov z Evropsko unijo;
2.
poudarja pomen enotnosti in solidarnosti med državami članicami Evropske unije pri odnosih z Rusijo in opozarja, da je treba skupno politiko EU in dvostranske odnose držav članic z Rusijo voditi v skladu s skupno dogovorjenimi načeli;
3.
ponovno poudarja, da so aktualne razmere v Rusiji na področju spoštovanja človekovih pravic, demokracije, svobode izražanja, položaja etničnih manjšin, neodvisnosti nevladnih organizacij ter pravic civilne družbe in posameznikov zelo zaskrbljujoče; zato obžaluje, da dialog o človekovih pravicah med EU in Rusijo ni prinesel napredka na teh področjih, in poziva rusko vlado, naj prispeva k okrepitvi posvetovanj, ki so bistven del partnerstva med EU in Rusijo;
4
je zelo zaskrbljen, ker ruske in mednarodne organizacije za varstvo človekovih pravic še vedno poročajo o uporabi mučenja ter nečloveškega in ponižujočega ravnanja v zaporih, na policijskih postajah ter v tajnih centrih za pridržanje v Čečeniji; ostro obsoja takšna dejanja in ruske oblasti poziva, naj zagotovijo spoštovanje pravic iz Evropske konvencije o človekovih pravicah;
5.
poziva novoizvoljenega ruskega predsednika, naj ponovno preuči obravnavanje javnih osebnosti v zaporu (med katerimi sta Mihail Hodorkovski in Platon Lebedev), ki naj bi bile po ocenah večine opazovalcev zaprte iz političnih razlogov; poudarja, da bi se s tem okrepila verodostojnost ruskih oblasti, partnerstvo med Rusko federacijo in Evropsko unijo pa bi postalo še tesnejše;
6.
poziva Rusijo, naj se zaveda pravnih obveznosti, ki jih je leta 1996 sprejela s članstvom v Svetu Evrope, in naj te obveznosti izpolnjuje;
7.
poziva Rusijo, naj preneha podpirati separatistične sile v Gruziji in začne konstruktivno sodelovati pri mirnem reševanju sporov, zlasti naj ponovno izrazi svojo zavezanost ohranitvi ozemeljske celovitosti in suverenosti Gruzije, z njo vzpostavi normalne odnose ter v celoti spoštuje njeno suverenost in ozemeljsko celovitost;
8.
je zelo zaskrbljen zaradi sklepa Ruske federacije o legalizaciji dvostranskih odnosov z gruzijskima regijama Abhazijo in Chinvalsko regijo (Južna Osetija);
9.
ostro obsoja Rusko federacijo zaradi postopnega in prikritega priključevanja gruzijskega ozemlja, med drugim tudi s krepitvijo vojaške navzočnosti v Abhaziji in z enostranskim povečanjem števila mirovnikov v Abhaziji, Gruzija; Rusko federacijo poziva, naj prekine in zmanjša kopičenje vojaških sil separatističnih režimov in preneha vojaške napade na Gruzijo;
10.
poziva Evropsko unijo, naj sproži preoblikovanje ruskih mirovnih operacij v Gruziji v mednarodno civilno operacijo;
11.
meni, da sedanja politika in dejavnosti Ruske federacije, povezane z Gruzijo, spodkopavajo mednarodno priznano suverenost in ozemeljsko celovitost Gruzije ter kažejo, da Rusije ni mogoče obravnavati kot nevtralnega in nepristranskega pospeševalca miru na konfliktnih območjih;
12.
poziva Evropsko unijo, naj da Rusiji jasen znak, da bo Rusija v odnosih z Evropsko unijo plačala politično ceno, če bo v Gruziji še naprej ignorirala mednarodno pravo;
13.
poudarja, da Evropska unija mora sodelovati z Rusijo kot nujno potrebno in pomembno partnerico pri zagotavljanju miru, stabilnosti in varnosti, v boju proti mednarodnemu terorizmu in nasilnemu ekstremizmu ter pri obravnavanju drugih varnostnih vprašanj, kot so okoljske in jedrske nevarnosti, droge, trgovina z orožjem in ljudmi ter čezmejni organizirani kriminal v soseščini Evropske unije;
14.
izraža zaskrbljenost nad pogosto vpletenostjo ruskih medijev, ki jih nadzoruje država, v obrekljive propagandne kampanje, uperjene proti nekaterim državam članicam, z namenom, da bi spodkopali enotnost in solidarnost med državami članicami Evropske unije;
15.
poziva Rusijo, naj opusti svoje propagandne metode in politiko manipuliranja z rojaki na tujem, s katerimi želi v različnih državah (na primer v Latviji in Estoniji, nekdanjih republikah ZSSR) oblikovati "države dveh skupnosti"; obžaluje, da se Rusija ponovno širi v informacijskem prostoru na ozemlju nekdanje ZSSR in si prizadeva ponovno vzpostaviti "virtualno" ZSSR;
16.
poudarja pomen izboljšanja naložbenega okolja v Rusiji, kar je mogoče doseči le z omogočanjem in spodbujanjem nediskriminatornih in preglednih pogojev poslovanja, zmanjševanjem birokracije in vzajemnimi naložbami; izraža zaskrbljenost zaradi nepredvidljivosti oblasti pri izvajanju predpisov;
17.
poudarja pomen okrepljenega dialoga z Rusijo o energetskih vprašanjih, da bi zagotovili zanesljivost oskrbe in povpraševanja zaradi vse večje energetske soodvisnosti; poudarja, da mora to sodelovanje temeljiti na načelih iz energetske listine ter na vzajemnosti naložb, dostopa do trga in dostopa do infrastruktur; v zvezi s tem obžaluje, da Ruska federacija še ni podpisala listine; poziva Komisijo, naj da potrebno diplomatsko pobudo in poziva Evropsko unijo, naj nastopa enotno v pogovorih z Rusijo o teh občutljivih vprašanjih;
18.
je zelo zaskrbljen zaradi pospešenega naraščanja napadov na etnične, rasne in verske manjšine v Rusiji; ruske oblasti obsoja, ker so nekaj protestantskim in številnim rimokatoliškim duhovnikom zavrnile prošnje za vizume ali so jim vizume preklicale;
19.
poziva novega predsednika in vlado Rusije, naj skupaj z Evropsko unijo ustvarita pogoje, potrebne za hiter začetek pogajanj o novem sporazumu o partnerstvu in sodelovanju med Evropsko unijo in Rusijo; v zvezi s tem ponovno poudarja, da morajo biti pravna država, demokracija in človekove pravice pomemben del vseh prihodnjih sporazumov z Rusko federacijo;
20.
podpira izmenjavo informacij o napredni tehnologiji na področju energetike in spodbuja stike med energetskima sektorjema Evropske unije in Rusije ter prizadevanja, potrebna za izboljšanje energetske učinkovitosti in za razvoj tehnologije brez emisij CO2, ki so pomembna priložnost za sodelovanje, zlasti industrijsko, z izmenjavo najboljše prakse in tehnologije med ruskimi podjetji in podjetji Evropske unije;
21.
naroči svojemu predsedniku, naj to resolucijo posreduje Svetu, Komisiji, vladam in parlamentom držav članic in Ruske federacije ter Svetu Evrope.
