Jasnejša pravila o zdravstvenem varstvu v tujini
Javno zdravje
Plenarno zasedanje
2011-01-19 - 13:47
Evropski poslanci so sprejeli novo zakonodajo, ki določa pravice bolnikov do čezmejnega zdravstvenega varstva. Med drugim opredeljuje pogoje za povračilo stroškov in predhodne odobritve storitev.
Na glasovanju v sredo so poslanci zakonodajni predlog potrdili z veliko večino. Poročevalka Françoise Grossetête (ELS, FR) je ob tem dejala: "Bolniki ne bodo več prepuščeni sami sebi, ko bodo želeli dobiti zdravstvene storitve v tujini in povračilo stroškov. Ta direktiva bo končno jasno opredelila pravice bolnikov, ki so bile doslej zelo nejasne."
Nova pravila določajo, da so evropski državljani lahko upravičeni do povračila stroškov za zdravstveno varstvo v drugi državi članici, če bi za takšno storitev iz njo povezane stroške dobili povračilo tudi v domači državi. Povračilo je lahko do višine stroškov, ki bi jih sicer povrnila država zdravstvenega zavarovanja, če bi bila storitev zagotovljena na njenem ozemlju, ne da bi prekoračilo dejanske stroške.
Zdravstvena blagajna bo lahko uvedla sistem predhodne odobritve za povračilo stroškov tistih zdravljenj, ki zahtevajo prenočitev v bolnišnici ali uporabo visoko specializirane in drage medicinske opreme. Poslanci so v predhodnih pogajanjih dosegli, dosegli, da bodo zavrnitve možne samo z navedbo razlogov s posebnega dodatnega seznama. Med takšne razloge sodijo na primer tveganja za bolnika ali širšo javnost.
Vsaka država mora bo morala določiti eno ali več nacionalnih kontaktnih točk za informiranje bolnikov, ki bi se zanimali za zdravstvene storitve v tujini. Na točkah bodo morali zagotavljati tudi informacije ob morebitnih sporih ali zapletih.
Večina bolnikov se sicer želi zdraviti čim bližje doma. Trenutno se le približno en odstotek zdravstvenih proračunov držav članic porabi za zdravstveno varstvo v tujini.
Pravila veljajo samo za tiste bolnike, ki aktivno poiščejo zdravljenje v tujini. Za nujne zdravstvene storitve med potovanjem v tujini ostaja v veljavi sistem evropske kartice zdravstvenega zavarovanja.
Naslednji koraki
Besedilo, kot ga je sprejel Evropski parlament, je bilo predhodno usklajeno s Svetom, ki ga mora še uradno potrditi. Po objavi v Uradnem listu EU bodo morale države članice nova pravila v dveh letih in pol prenesti v svojo nacionalno zakonodajo.
20110119IPR11941
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
