28.10.2008
PREDLOG RESOLUCIJE
v skladu s členom 113 poslovnika,
ki ga predlagata Marian Zlotea in Sebastian Valentin Bodu
o obveznosti obveščanja potrošnikov v zvezi s kreditnimi pogodbami
Predlog resolucije Evropskega parlament o obveznosti obveščanja potrošnikov v zvezi s kreditnimi pogodbami
Evropski parlament ,
–
ob upoštevanju veljavne zakonodaje o pogodbah,
–
ob upoštevanju naslova XV Pogodbe,
–
ob upoštevanju člena 113 svojega poslovnika,
A.
ker sedanje razmere na področju pravic potrošnikov in obveznosti obveščanja potrošnikov o potrošniških kreditnih pogodbah zbujajo zaskrbljenost,
B.
ker na tem področju ni usklajene zakonodaje Skupnosti,
1.
poziva Evropsko komisijo in pristojne parlamentarne odbore, naj podrobno preučijo ta problem, ki posega v pravice potrošnikov;
2.
poziva Komisijo, naj sprejme nujne ukrepe za utrditev pravic potrošnikov na področju kreditnih pogodb, kot so:
– posredovanje jasnih in preglednih informacij o načinu opravljanja storitev, o prekinitvi ali prenehanju zagotavljanja storitev;
– posredovanje izčrpnih informacij o dajatvah, obrestih, provizijah, jamstvih, penalih, odškodninah in plačilnih obrokih;
– predhodno pisno obvestilo potrošnikom o spremembah obrestnih mer ali provizij, ki so del pogodbe, ali pridobitev predhodnega dovoljenja potrošnikov;
– podelitev pravice potrošnikom, da se odpovejo storitvam in brez dodatnih stroškov odstopijo od pogodbe, če zavračajo spremembe pogodbenih klavzul, in kaznovanje gospodarskih subjektov, če ne bi upoštevali sprememb teh klavzul;
– odškodnina potrošnikom, ki bi utrpeli škodo zaradi gospodarskih subjektov;
– priprava pogodb v čitljivi obliki z velikostjo uporabljenih črk vsaj 10.
