29. 6. 2011 B7-0380/2011 PREDLOG RESOLUCIJE k vprašanju za ustni odgovor B7‑0316/2011
v skladu s členom 115(5) poslovnika
o prenovi madžarske ustave
Juan Fernando López Aguilar
,
Claude Moraes
,
Monika Flašíková Beňová
,
Kinga Göncz
,
Csaba Sándor Tabajdi
v imenu skupine S&D
Judith Sargentini
v imenu skupine Verts/ALE
PE465.705v01-00 B7‑0380/2011 Resolucija Evropskega parlamenta o prenovi madžarske ustave
Evropski parlament ,
– ob upoštevanju členov 2, 3, 4, 6 in 7 Pogodbe o Evropski uniji (PEU), členov 49, 56, 114, 167 in 258 Pogodbe o delovanju Evropske unije (PDEU), Listine Evropske unije o temeljnih pravicah in Evropske konvencije o človekovih pravicah, ki obravnavajo spoštovanje in spodbujanje temeljnih pravic,
– ob upoštevanju madžarskega temeljnega zakona, ki ga je 18. aprila 2011 sprejel državni zbor Republike Madžarske (v nadaljevanju „nova ustava“),
– ob upoštevanju mnenj Beneške komisije št. CDL(2011)016 in CDL(2011)001 o novi madžarski ustavi in treh pravnih vprašanjih, ki izhajajo iz postopka priprave nove madžarske ustave,
– ob upoštevanju predloga resolucije št. 12490 o resnem nazadovanju na področju pravne države in človekovih pravic na Madžarskem, ki je bila 25. januarja 2011 vložena v Parlamentarni skupščini Sveta Evrope,
– ob upoštevanju sodbe št. 30141/04 Evropskega sodišča za človekove pravice (Schalk in Kopf proti Avstriji), zlasti njenih postranskih razlogov,
– ob upoštevanju člena 115(5) in člena 110(2) svojega poslovnika,
A. ker Evropska unija temelji na vrednotah demokracije in pravne države, kot je določeno v členu 2 PEU, na jasnem spoštovanju temeljnih pravic in svoboščin, kot je zapisano v Listini Evropske unije o temeljnih pravicah in Evropski konvenciji o človekovih pravicah, ter na priznavanju pravne vrednosti teh pravic, svoboščin in načel, kar bo Evropska unija še dodatno podkrepila z bližnjim pristopom k Evropski konvenciji o človekovih pravicah,
B. ker je neobičajno, da se novo ustavo pripravi in sprejme po pristopu k EU, in ker je treba kljub temu, da imajo države članice izključno pravico priprave in sprejetja nove ustave, na ravni Evropske unije nameniti posebno pozornost obliki teh dokumentov in postopkom, ki se uporabljajo, da sprejeta ustava ne bi bila v nasprotju s črko in duhom pravnega reda Evropske unije.
C. ker sta bila priprava in sprejetje nove ustave končana v izjemno kratkem času, zaradi česar ni bilo dovolj časa za temeljito in vsebinsko javno razpravo o osnutku besedila,
D. ker so novo ustavo sprejeli izključno z glasovi poslancev vladajočih strank, torej ni bilo doseženo nikakršno politično soglasje,
E. ker je tako kot Beneška komisija zaskrbljen, zlasti glede preglednosti, odprtosti, vključenosti in časovnega okvira postopka sprejetja ter glede sprememb v sistemu medsebojnega nadzora vej oblasti, zlasti zaradi določb, ki se nanašajo na novo madžarsko ustavno sodišče, sodišča in sodnike, kar bi lahko ogrozilo neodvisnost madžarskega sodstva,
F. ker nova ustava ne določa izrecno številnih načel, ki jih mora Madžarska spoštovati in spodbujati na podlagi svojih mednarodnih obveznosti, kot so prepoved smrtne kazni, prepoved diskriminacije na podlagi spolne usmeritve ter prepoved opustitve ali omejevanja temeljnih pravic s posebno pravno ureditvijo,
G. ker nova ustava preko vrednot, ki so v njej zapisane, in z nejasnim izražanjem pri opredeljevanju osnovnih pojmov, kot so družina in pravica do življenja od trenutka spočetja vzpostavlja tveganje za razlikovanje določenih skupin v družbi, t.j. etničnih, verskih in spolnih manjšin, enostarševskih družin, oseb, ki živijo v registriranem partnerstvu in žensk,
H. ker nova ustava ne jamči izrecno, da bo Madžarska spoštovala ozemeljsko celovitost drugih držav, lahko to, da ne vsebuje nobene take določbe, skupaj z nejasnim besedilom preambule, zlasti delov, ki se nanašajo na obveznosti madžarske države do madžarskih etničnih pripadnikov, ki živijo v tujini, ustvari pravno podlago za ukrepe, ki bi jih sosednje države videle kot poseg v njihove notranje zadeve, kar bi lahko povzročilo napetosti na tem območju,
I. ker nova ustava določa, da je njena preambula pravno veljavna, kar bi lahko imelo pravne in politične posledice ter bi lahko povzročilo pravno negotovost,
J. ker bi lahko vključitev Listine Evropske unije o temeljnih pravicah v novo ustavo privedla do prekrivanja pristojnosti med madžarskimi in mednarodnimi sodišči, kot je v svojem mnenju opozorila Beneška komisija,
K. ker nova ustava za razliko od sedanje določa, da je forint uradna madžarska valuta, kar bi lahko z ustvarjanjem nepotrebnih pravnih zaprek otežilo sprejem evra v prihodnosti,
L. ker nova ustava določa obširno uporabo temeljnih zakonov, sprejetih z dvotretjinsko večino, ki bodo pokrivali širok razpon vprašanj, povezanih z madžarskim institucionalnim sistemom in temeljnimi pravicami; ker v praksi to pomeni, da je njihovo sprejetje del novega ustavnega postopka na Madžarskem,
M. ker bodo po novi ustavi številna vprašanja, kot so vidiki družinskega prava ter davčni in pokojninski sistemi, ki običajno spadajo v področje vladne pristojnosti ali pa so zajeta v rednih pooblastilih zakonodajalca za odločanje, prav tako urejali temeljni zakoni, kar pomeni, da bodo v prihodnosti volitve manj pomembne in se bo ustvarilo področje, na katerem bo lahko vlada z dvotretjinsko večino utrdila svoje politične težnje; ker lahko postopek izvajanja posebnih in podrobnih pravil s temeljnimi zakoni na ta način ogrozi načelo demokratičnosti,
N. ker, kakor je opozorila Beneška komisija, kulturne, verske, družbenoekonomske in finančne politike ne bi smele biti uzakonjene s temeljnimi zakoni,
O. ker bo imel ponovno vzpostavljeni proračunski svet imel pravico veta na sprejetje splošnega proračuna, v tem primeru pa bo lahko predsednik države razpustil državni zbor in s tem močno omejil področje ukrepanja demokratično izvoljenega zakonodajalca;
P. ker bo učinkoviti sistem štirih parlamentarnih komisarjev okrnjen na samo enega, ki ga bo sestavljal splošni varuh človekovih pravic in dva namestnika, kar morda ne bo zagotavljalo enake ravni varstva pravic, in katerih pooblastila ne bodo zajemala tistih, ki jih je imel nekdanji komisar za varstvo osebnih podatkov in svobodo obveščanja; ker bodo njegova pooblastila prenesena na organ, čigar način delovanja ni določen,
Q. ker so vzporedno s sprejetjem nove ustave madžarska vlada in vladajoče stranke na ključna mesta, kot so generalni pravobranilec, predsednik državnega revizijskega urada in predsednik proračunskega sveta, imenovale številne nove osebe,
R. ker je madžarski parlament izvolil sodnike v novo madžarsko ustavno sodišče, kot to zahteva nova ustava, ker postopek imenovanja in izvolitev nista temeljila na političnem soglasju; ker nova ustava določa zelo splošna merila, ki urejajo pravosodni sistem in ne pojasni ali bo vrhovno sodišče pod novim imenom še naprej vodil sedanji predsednik;
S. ker se je Parlamentarna skupščina Sveta Evrope na podlagi mnenja Beneške komisije odločila, da pripravi poročilo o novi madžarski ustavi,
T. ker priprava in sprejetje nove ustave nista omenjena v volilnem programu vladajočih strank,
U. ker je generalni sekretar Organizacije združenih narodov Ban Ki Moon dejal, de bi želel, da bi madžarska vlada za nasvet in priporočila zaprosila domače strokovnjake, Svet Evrope ali Združene narode, ter da meni, da bi morala Madžarska kot država članica Evropske unije evropske institucije zaprositi za nasvet v zvezi z ustavo in za njen pregled,
1. poziva madžarske oblasti, naj proučijo priporočila iz mnenja Beneške komisije in odpravijo vprašanja in pomisleke, ki jih ta vsebujejo, bodisi s spremembo nove ustave, z razlagami nove ustave ali s prihodnjimi temeljnimi in rednimi zakoni;
2. poziva madžarske oblasti na dejavno iščejo soglasje za večjo preglednost in spodbujanje resničnega političnega in družbenega vključevanja ter obsežno javno razpravo o prihodnji pripravi in sprejetju generičnih zakonov, ki jih določa nova ustava;
3. poziva madžarske oblasti, naj pri temeljnem zakonu o osnovnih pravilih davčnega in pokojninskega sistema uporabijo ozek pristop, ki bo prihodnjim vladam in demokratično izvoljenim zakonodajalcem omogočal, da sprejmejo samostojne odločitve o fiskalni politiki države; v tej zvezi poziva madžarske oblasti, naj revidirajo sedanja pooblastila proračunskega sveta;
4. poziva madžarske oblasti, naj razmislijo o spremembi nove ustave, zlasti njene preambule, tako, da bo jamčila enako varstvo pravic vsakega državljana, ne glede na versko, spolno, etnično ali drugo družbeno skupino, ki ji pripadajo, ter vanjo vključijo izrecno izjavo o ločitvi cerkve od države;
5. poziva madžarske oblasti, naj spremenijo novo ustavo, vključno njeno preambulo, tako, da bo izrecno jamčila, da bo Madžarska spoštovala ozemeljsko celovitost drugih držav, kadar bo prosila za podporo madžarskih etničnih pripadnikov, ki živijo v tujini;
6. poziva madžarske oblasti, naj ponovno potrdijo neodvisnost pravosodja s ponovno vzpostavitvijo pravice novega madžarskega ustavnega sodišča, da pregleda vso zakonodajo, ki nanaša na proračun, kot to zahteva pravo, ki temelji na Evropski konvenciji o človekovih pravicah, ter z izrecnim jamčenjem neodvisnega upravljanja pravosodnega sistema;
7. madžarskim oblastem predlaga, naj razmislijo o spremembi nove ustave, tako da bo v skladu z mednarodnimi obveznostmi Madžarske izrecno varovala vse temeljne državljanske in socialne pravice, prepovedala smrtno kazen, dosmrtno zaporno kazen brez možnosti pogojne izpustitve ter diskriminacijo na podlagi spolne usmerjenosti, zagotavljala ustrezna jamstva za varstvo temeljnih pravic in jasno sporočala, da madžarski državljani ob rojstvu pridobijo temeljne pravice, ki niso vezne na obveznosti;
8. poziva madžarske oblasti, naj zagotovijo, da reorganizacija sistema parlamentarnih komisarjev ne bo zmanjšala obstoječih jamstev o varovanju in spodbujanju pravic na področju varstva narodnostnih manjšin, varstva osebnih podatkov in preglednosti podatkov, ki so pomembni za javnost, ter neodvisnosti ustreznih organov, ki so pristojni za ta področja;
9. poziva madžarske oblasti, naj zagotovijo, da vključitev Listine Evropske unije o temeljnih pravicah v novo ustavo ne bo povzročila težav pri razlagi ter prekrivanja pristojnosti domačih sodišč, novega madžarskega ustavnega sodišča in Sodišča Evropske unije;
10. poziva Komisijo, naj opravi temeljit pregled in analizo nove ustave in generičnih zakonov, sprejetih v prihodnosti, da bi preverila ali so skladni s pravnim redom Evropske unije, še zlasti z Listino Evropske unije o temeljnih pravicah ter s črko in duhom pogodb;
11. naroči svojemu predsedniku, naj to resolucijo posreduje Svetu, Komisiji, Svetu Evrope ter vladam in parlamentom držav članic, Agenciji za temeljne pravice in OVSE.
