Odgovor
(27. september 2010)
Svet ne more komentirati vojaških oskrbovalnih verig zveze NATO in ZDA.
Kar zadeva pomoč EU Afganistanu, ta za obdobje od 2007 do 2010 znaša 610 milijonov EUR, za obdobje od 2011 do 2013 pa je predvidenih nadaljnjih 600 milijonov EUR.
Da bi zagotovili ustrezno uporabo teh sredstev, se pomoč EU usmerja predvsem prek mednarodnih organizacij (npr. Svetovne banka, ZN) ali jo izvaja in upravlja neposredno Komisija prek delegacije EU v Kabulu na podlagi pogodbenih in finančnih predpisov EU. Pri financiranju prek mednarodnih organizacij Komisija pred začetkom kakršnega koli izplačevanja preveri njihove finančne postopke, pozneje pa ima možnost preveriti, ali so bili postopki tudi ustrezno uporabljeni. Pri programih, ki jih sama upravlja, Komisija nadzoruje usmerjanje svoje pomoči z obiski na terenu, finančnimi revizijami in ocenjevanji. Kadar se finančna sredstva EU usmerjajo prek drugih izvajalskih partnerjev, kot so mednarodne nevladne organizacije, veljajo za nadzor, naročila in finančne revizije enaki pogoji.
Na nedavni konferenci v Kabulu 20. julija so vsi donatorji potrdili svojo zavezo, da bodo v prihodnjih letih do 50 % svojih finančnih sredstev usmerjali prek sistemov afganistanske vlade (ali skrbniških skladov, v katerih je udeleženih več donatorjev), če bo afganistanska vlada izboljšala svoje zmogljivosti za ustrezno upravljanje skladov. Velik del pomoči EU se že zdaj usmerja prek skrbniških skladov, v katerih je udeleženih več donatorjev, ki jih na primer upravlja Svetovna banka. Takšna uporaba skladov po eni strani zagotavlja usklajen pristop z drugimi donatorji, po drugi pa tudi bolj učinkovito združevanje virov. Poleg tega EU dodatno usmerja tehnično sodelovanje z afganistansko vlado v upravljanje javnih financ, da bi se izboljšalo finančno upravljanje ministrstev. To bo afganistanski vladi omogočilo, da bo lahko v prihodnosti od donatorjev prejemala neposredno proračunsko podporo.
Zaradi zapletenega in težavnega stanja v državi so bili sprejeti vsi možni previdnostnimi ukrepi za ustrezno upravljanje skladov EU v Afganistanu. To je bila tudi sklepna ugotovitev v „Poročilu o proračunskem nadzoru sredstev EU v Afganistanu“, ki ga je decembra 2008 predložila poročevalka Odbora za proračunski nadzor Evropskega parlamenta Véronique Mathieu.
