14.6.2010 B7-0361/2010 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o razmerah na Korejskem polotoku
Christian Ehler
, Ioanis Kasulidis (
Ioannis Kasoulides
),
José Ignacio Salafranca Sánchez-Neyra
v imenu skupine PPE
PE441.943v01-00 B7‑0361/2010 Resolucija Evropskega parlamenta o razmerah na Korejskem polotoku
Evropski parlament ,
– ob upoštevanju svojih prejšnjih resolucij o Korejskem polotoku,
– ob upoštevanju resolucij Varnostnega sveta Združenih narodov 1718 (2006) in 1874 (2009),
– ob upoštevanju Sklepa Sveta 2009/1002/SZVP z dne 22. decembra 2009,
– ob upoštevanju izjave visoke predstavnice Catherine Ashton o objavi poročila o potopitvi ladje Republike Koreje Cheonan z dne 20. maja 2010,
– ob upoštevanju člena 110(2) svojega poslovnika,
A. ker se napetosti na Korejskem polotoku po potopitvi ladje Republike Koreje Cheonan 26. marca 2010, v kateri je življenje izgubilo 46 ljudi, dramatično stopnjujejo,
B. ker so ugotovitve skupne preiskovalne skupine, ki so jo sestavljali korejski in mednarodni strokovnjaki, in neodvisna ocena nadzornega odbora nepristranskih držav, prisotnega na Korejskem polotoku, predstavile očitne dokaze, da je potopitev ladje povzročil torpedo severnokorejske izdelave,
C. ker se je vlada Republike Koreje vzdržala pripisovanja krivde pred predstavitvijo končnega poročila in ugotovitev skupne preiskovalne skupine,
D. ker je po objavi končnega poročila skupnega preiskovalnega odbora, vlada Republike Koreje prekinila vse odnose z Demokratično ljudsko republiko Korejo, razen humanitarne pomoči za otroke in delovanja industrijskega kompleksa Kaesong,
E. ker je vlada Demokratične ljudske republike Koreje zanikala vsakršno vpletenost v potopitev ladje Republike Koreje Cheonan in zagrozila z vojno napovedjo v primeru nadaljnjih sankcij s strani Republike Koreje,
F. ker je vlada Republike Koreje krivdo za potopitev ladje pripisala Demokratični ljudski republiki Koreji in pozvala Varnostni svet Združenih narodov, naj razišče primer in predlaga ustrezne mednarodne ukrepe zoper Demokratično ljudsko republiko Korejo,
G. ker je vlada Republike Koreje od Demokratične ljudske republike Koreje zahtevala javno opravičilo in obljubo, da ne bodo sledila nadaljnja sovražna dejanja ali izzivanja;
H. ker je vlada Republike Koreje izjavila, da ne bo obnovila šeststranskih pogajanj, dokler ne bodo sprejeti ustrezni ukrepi zoper Demokratično ljudsko republiko Korejo,
I. ker je mednarodna skupnost izrekla sožalje zaradi tragične izgube življenj in svojo podporo ljudstvu in vladi Republike Koreje,
J. ker vladi Ljudske republike Kitajske in Ruske federacije še nista zavzeli jasnega stališča glede končnega poročila in ugotovitev skupne preiskovalne skupine,
K. ker so oborožene sile Demokratične ljudske republike Koreje nadaljevale z izzivalnimi in nepremišljenimi vojaškimi dejanji, kot je uboj treh kitajskih državljanov na meji med Ljudsko republiko Kitajsko in Demokratično ljudsko republiko Korejo 4. junija 2010,
L. ker EU odločno podpira jedrsko razorožitev Korejskega polotoka in ponovno obnovitev šeststranskih pogovorov kot bistvenega procesa za mir in stabilnost v regiji,
1. globoko obžaluje tragično izgubo življenj oseb na ladji Republike Koreje Cheonan in izreka sožalje družinam umrlih, korejskemu ljudstvu in oblastem Republike Koreje v duhu solidarnosti in prijateljstva;
2. pozdravlja dejstvo, da se je vlada Republike Koreje vzdržala pripisovanja krivde za potopitev ladje pred predstavitvijo končnega poročila skupne preiskovalne skupine,
3. priznava ugotovitve končnega poročila skupne preiskovalne skupine o potopitvi ladje, ki jo je povzročil severnokorejski torpedo, ter potopitev izrecno obsoja kot izzivalno dejanje proti miru in stabilnosti na Korejskem polotoku;
4. izraža svojo podporo dejstvu, da je Republika Koreja zadevo posredovala Varnostnemu svetu Združenih narodov;
5. poziva vladi Ljudske republike Kitajske in Ruske federacije, kot stalni članici Varnostnega sveta Združenih narodov, naj podrobno preučita končno poročilo in ugotovitve skupne preiskovalne skupine;
6. poudarja, da je treba obnoviti šeststranske pogovore kot način za dosego jedrske razorožitve Korejskega polotoka;
7. meni, da je pripravljenost na dialog med Republiko Korejo in Demokratično ljudsko republiko Korejo odločilnega pomena za mir in stabilnost na Korejskem polotoku;
8. poziva Evropsko komisijo, naj ohrani obstoječe programe humanitarne pomoči in komunikacijske kanale z Demokratično ljudsko republiko Korejo, saj so ti programi pomoči neposredno povezani z življenjskimi pogoji ljudi v Demokratični ljudski republiki Koreji;
9. naroči svojemu predsedniku, naj to resolucijo posreduje podpredsednici Komisije/visoki predstavnici Unije za zunanjo in varnostno politiko, Svetu, Komisiji, državam članicam, vladam Republike Koreje in Demokratične ljudske republike Koreje ter generalnemu sekretarju Združenih narodov.
