24. 10. 2011 B7-0552/2011 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o sedanjih razmerah v Ukrajini
Hannes Swoboda
,
Kristian Vigenin
,
Marek Siwiec
,
Pavel Poc
v imenu skupine S&D
PE472.749v01-00 B7‑0552/2011 Resolucija Evropskega parlamenta o sedanjih razmerah v Ukrajini
Evropski parlament ,
– ob upoštevanju svojih prejšnjih resolucij o Ukrajini, zlasti resolucij z dne 25. februarja 2010 in 25. novembra 2010,
– ob upoštevanju skupne izjave o vzhodnem partnerstvu, ki je bilo vzpostavljeno 7. maja 2009 v Pragi, ter skupne izjave, sprejete na vrhu vzhodnega partnerstva, ki je potekal 29. in 30. septembra 2011 v Varšavi,
– ob upoštevanju sporazuma o partnerstvu in sodelovanju med Evropsko unijo in Ukrajino, ki je začel veljati 1. marca 1998, ter potekajočih pogajanj o pridružitvenem sporazumu, tudi o poglobljenem in celovitem sporazumu o prosti trgovini, ki bo nadomestil omenjeni sporazum o partnerstvu in sodelovanju,
– ob upoštevanju pridružitvenega načrta med EU in Ukrajino, ki nadomešča akcijski načrt in ga je junija 2009 sprejel svet za sodelovanje med EU in Ukrajino,
– ob upoštevanju sporazuma med Evropsko skupnostjo in Ukrajino o poenostavitvi vizumskih postopkov, ki je bil podpisan 18. junija 2007, veljati pa je začel 1. januarja 2008, ter dialoga o vizumih med EU in Ukrajino, vzpostavljenega oktobra 2008,
– ob upoštevanju nacionalnega okvirnega programa za Ukrajino za obdobje 2011–2013,
– ob upoštevanju rezultatov nedavnih vrhunskih srečanj med EU in Ukrajino, vključno s priznanjem na vrhunskem srečanju med EU in Ukrajino leta 2008 v Parizu, da je Ukrajina evropska država, ki jo z državami Evropske unije povezujejo skupna zgodovina in skupne vrednote, ter zaključkov z vrhunskega srečanja med EU in Ukrajino 4. decembra 2009 v Kijevu,
– ob upoštevanju izjav podpredsednice Komisije/visoke predstavnice Unije za zunanje zadeve in varnostno politiko EU ter komisarja Füleja v zvezi s primerom Julije Timošenko,
– ob upoštevanju resolucije 1755 parlamentarne skupščine Sveta Evrope o delovanju demokratičnih institucij v Ukrajini, sprejete 5. oktobra 2010,
– ob upoštevanju zakona o preprečevanju in odpravljanju korupcije, ki ga je verhovna rada (ukrajinski parlament) sprejela 7. aprila 2011, veljati pa je začel 1. julija 2011,
– ob upoštevanju člena 110(2) svojega poslovnika,
A. ker je Ukrajina evropska država in lahko v skladu s členom 49 Pogodbe o Evropski uniji zaprosi za članstvo v EU, kakor vsaka evropska država, ki spoštuje načela svobode, demokracije, spoštovanja človekovih pravic in temeljnih svoboščin ter načelo pravne države;
B. ker je EU naklonjena stabilni in demokratični Ukrajini, ki bo spoštovala načela tržnega gospodarstva in pravne države, človekove pravice in varstvo manjšin ter zagotavljala temeljne pravice; ker so notranja politična stabilnost Ukrajine, njena osredotočenost na notranje reforme in spoštovanje pravne države s poštenimi, nepristranskimi in neodvisnimi sodnimi postopki predpogoj za nadaljnji razvoj odnosov med EU in Ukrajino;
C. ker je ukrajinski urad generalnega državnega tožilca 24. maja 2011 zaključil preiskavo v zvezi s primerom nekdanje predsednice vlade Julije Timošenko, na podlagi katere je bila obtožena zlorabe položaja med sklepanjem pogodb o dobavi plina z Rusko federacijo v letu 2009,
D. ker je Timošenkova od 6. avgusta 2001 priprta zaradi neupoštevanja poziva sodišča;
E. ker je bila Timošenkova 11. oktobra 2001 obsojena na sedemletno zaporno kazen zaradi prekoračitve pooblastil v času svojega mandata; poleg tega mora poplačati 188 milijonov USD zaradi izgube, ki jo je država utrpela zaradi podpisa pogodbe o dobavi plina, v času prestajanja zaporne kazni ne sme kandidirati na volitvah, v zaporu pa mora tri leta opravljati družbeno koristno delo;
F. ker je bil 12. oktobra 2001 proti Timošenkovi sprožen nov kazenski postopek, saj naj bi breme dolgov korporacije UESU prenesla na ukrajinski državni proračun; ker je bil razlog za sproženje tega postopka proti nekdanji predsednici ukrajinske vlade pismo ruskega obrambnega ministrstva kabinetu ministrov Ukrajine, v katerem je ukrajinsko državo pozvalo k odplačilu dolga omenjene korporacije v višini 405,5 milijona USD;
G. ker je od 27. decembra 2010 v zaporu nekdanji minister za notranje zadeve Jurij Lučenko, obtožen zaradi domnevne zlorabe oblasti, ki je povzročila resne posledice, in prilastitve državnega premoženja na podlagi zlorabe položaja;
H. ker se kazenska odgovornost uveljavlja zoper čedalje večje število državnih uslužbencev, tudi zoper nekdanje vladne ministre, v glavnem pa zoper vodje ministrstev in inšpektoratov ali njihove namestnike, vodje pododdelkov organov kazenskega pregona, sodnike okrožnih sodišč in vodje lokalnih organov;
I. ker Evropska unija še naprej poudarja nujnost spoštovanja načela pravne države, ki vključuje poštene, nepristranske, neodvisne in pregledne sodne postopke, ter izogibanja nevarnosti dajanja vtisa, da se sodni ukrepi uporabljajo selektivno; ker so ta načela še pomembnejša v državi, ki želi vzpostaviti globlji pogodbeni odnos z Evropsko unijo na podlagi političnega združevanja;
J. ker so se uspešno zaključila pogajanja o poglobljenem in celovitem sporazumu o prosti trgovini, kar je podlaga za uspešno sklenitev pridružitvenega sporazuma z Ukrajino do konca tega leta;
1. izraža razočaranje nad visoko kaznijo, izrečeno nekdanji predsednici ukrajinske vlade in opozicijski voditeljici Julije Timošenko – sedemletna zaporna kazen, prepoved opravljanja javne funkcije v času prestajanja zaporne kazni in obveznost državi odplačati izgube, ki jih je povzročila družba Naftogaz;
2. izraža resno zaskrbljenost nad trajanjem priprtja nekdanjega ministra za notranje zadeve Jurija Lučenka, čeprav mu na sojenju ni bila podana obsodba;
3. poudarja, da je na podlagi omenjenih in drugih sojenj jasno razvidno, da je sodni sistem v Ukrajini zastarel in da ga je treba nujno posodobiti; poudarja, da mora reforma sodnega sistema v celoti upoštevati priporočila Beneške komisije;
4. zlasti poziva ukrajinske oblasti, naj se izognejo dajanju vtisa, da se sodni postopki izvajajo selektivno, in poudarja, da je treba zagotoviti čim večjo preglednost preiskav, pregonov in sojenj; vse politične sile v Ukrajini pa poziva, naj nikakor ne posegajo v delo urada generalnega državnega tožilstva;
5. zato pozdravlja spremembe glede dekriminacije določenih členov kazenskega zakonika o gospodarskih kaznivih dejanjih, ki jih je predlagal ukrajinski predsednik, vrhovna rada pa jih je sprejela;
6. vendar izraža globoko obžalovanje, da doslej še ni bilo predlaganih sprememb za dekriminacijo člena 365 kazenskega zakonika, na osnovi katerega je bila obsojena Timošenkova;
7. odločno poziva vrhovno rado, naj čim prej odloča o spremembi člena 365 kazenskega zakonika, da bi vzpostavila podlago za dekriminacijo postopka sprejemanja političnih odločitev z izključitvijo možnosti, da bi na podlagi tega člena sodili osebam s politično odgovornostjo;
8. odločno poziva vse politične sile v Ukrajini, naj opravijo pravično in pregledno razpravo o procesu sprejemanja političnih odločitev; poudarja, da bi moral parlamentarni preiskovalni odbor opraviti preiskavo o morebitnem nepravilnem izvajanju postopka sprejemanja političnih odločitev in o primerih resnega neustreznega ravnanja visokih političnih uradnikov obvestiti najvišje sodišče v državi;
9. vztraja, da morajo vsi sodni postopki proti nekdanjim in sedanjim visokim vladnim uradnikom potekati v skladu s standardi pravičnosti, nepristranskosti, preglednosti in neodvisnosti, ki veljajo v državah članicah Evropske unije;
10. poziva vse institucije Evropske unije, naj brezpogojno podprejo reforme pravosodnih sistemov v Ukrajini; v zvezi s tem poziva Komisijo, naj z boljšo uporabo programa EU za krepitev zmogljivosti pomaga pri reformi pravosodja v Ukrajini in naj preuči možnost ustanovitve svetovalne skupine EU na visoki ravni za Ukrajino, ki bi ji pomagala pri prizadevanjih za uskladitev njene zakonodaje z zakonodajo EU, tudi pravosodnega sistema;
11. pozdravlja večkratne izjave ukrajinskega političnega in državnega vodstva o želji Ukrajine glede poti k evropskemu povezovanju in dolgoročni ambiciji, da postane država članica Evropske unije;
12. poudarja, da je evropski proces povezovanja Ukrajine izredno pomemben za uresničevanje gospodarskih, socialnih, pravnih in političnih reform v tej državi; hkrati poudarja, da je precejšnji napredek pri izvajanju notranjih reform in spoštovanju pravne države, ki vključuje poštene, nepristranske in neodvisne sodne postopke, bistven za nadaljnji razvoj odnosov med EU in Ukrajino;
13. pozdravlja doseženi dogovor o sklenitvi poglobljenega in celovitega sporazuma o prosti trgovini, meni, da je ta sporazum trdna osnova za zaključek pogajanj o pridružitvenem sporazumu med Evropsko unijo in Ukrajino, kar je rezultat prizadevanj Ukrajine za evropsko povezovanje in njene možnosti, da kot evropska država v skladu s členom 49 Pogodbe o Evropski uniji zaprosi za članstvo v EU kakor vsaka evropska država, ki spoštuje načela svobode, demokracije, spoštovanja človekovih pravic in temeljnih svoboščin ter pravno državo;
14. izraža željo, da bi bil ta pridružitveni sporazum sprejet na vrhu EU/Ukrajina, ki bo predvidoma potekal konec tega leta; poudarja, da je precejšnji napredek pri izvajanju notranjih reform in spoštovanju načela pravne države, ki vključuje poštene, nepristranske in neodvisne sodne postopke v Ukrajini, bistven za sklenitev, izvajanje in ratifikacijo omenjenega sporazuma;
15. poudarja, da je nenehni in poglobljeni dialog med predstavniki vseh institucij Evropske unije ter vlado in parlamentom Ukrajine bistven za doseganje nadaljnjega napredka te države v procesu evropskega povezovanja;
16. naroči svojemu predsedniku, naj to resolucijo posreduje podpredsednici Komisije/visoki predstavnici Unije za zunanje zadeve in varnostno politiko, državam članicam, vladi in parlamentu Ukrajine ter parlamentarnim skupščinam Sveta Evrope in Organizacije za varnost in sodelovanje v Evropi.
