8. 2. 2012 B7-0057/2012 PREDLOG RESOLUCIJE ob zaključku razprave o izjavi podpredsednice Komisije/visoke predstavnice Unije za zunanje zadeve in varnostno politiko
v skladu s členom 110(2) poslovnika
o razmerah v Rusiji ( 2012/2505(RSP) )
Charles Tannock
,
Marek Henryk Migalski
,
Ryszard Antoni Legutko
,
Paweł Robert Kowal
,
Michał Tomasz Kamiński
,
Konrad Szymański
,
Tomasz Piotr Poręba
,
Ryszard Czarnecki
,
Roberts Zīle
,
Mirosław Piotrowski
v imenu skupine ECR
PE479.484v01-00 B7‑0057/2012 Resolucija Evropskega parlamenta o razmerah v Rusiji ( 2012/2505(RSP) )
Evropski parlament ,
– ob upoštevanju obstoječega sporazuma o partnerstvu in sodelovanju med Evropskimi skupnostmi in njihovimi državami članicami na eni ter Rusko federacijo na drugi strani in pogajanj o novem sporazumu med EU in Rusijo, ki so se začela leta 2008,
– ob upoštevanju izjave OVSE, urada OVSE za demokratične ustanove in človekove pravice (OVSE/ODIHR), parlamentarne skupščine OVSE (OVSE PA) in parlamentarne skupščine Sveta Evrope (PACE) po mednarodni misiji za opazovanje volitev v rusko dumo 4. decembra 2011,
– ob upoštevanju svojih predhodnih poročil in resolucij o Rusiji ter odnosih med Evropsko unijo in Rusijo,
– ob upoštevanju posvetovanj med EU in Rusijo o človekovih pravicah,
– ob upoštevanju skupne izjave stalnega partnerskega sveta EU in Rusije o svobodi, varnosti in pravici z dne 11. oktobra 2011 v Varšavi,
– ob upoštevanju skupnih izjav s 27. vrhunskega srečanja med EU in Rusijo, ki je potekalo 9. in 10. junija 2011 v Nižnem Novgorodu,
– ob upoštevanju izjave visoke predstavnice Unije Catherine Ashton o volitvah v dumo v Ruski federaciji 6. decembra 2011,
– ob upoštevanju člena 110(2) svojega poslovnika,
A. ker ustava Ruske federacije svojim državljanom zagotavlja vse državljanske pravice in svoboščine; ker se je Rusija kot članica Sveta Evrope in Organizacije za varnost in sodelovanje v Evropi (OVSE) ter podpisnica številnih mednarodnih pogodb, vključno z Evropsko konvencijo o človekovih pravicah, Splošno deklaracijo o človekovih pravicah, Mednarodnim paktom o državljanskih in političnih pravicah in Mednarodnim paktom o gospodarskih, socialnih in kulturnih pravicah zavezala, da bo ščitila in spodbujala človekove pravice, temeljne svoboščine in pravno državo;
B. ker so po podatkih urada OVSE/ODIHR in skupine za opazovanje volitev Golos parlamentarne volitve v rusko dumo, ki so potekale 4. decembra 2011, zaznamovale številne nepravilnosti in manipulacije, vključno z večkratnim glasovanjem (prevažanje volivcev z volišča na volišče), vnaprej izpolnjenimi glasovnicami, oviranjem opazovalcev iz opozicijskih strank in pridržanjem novinarjev, ki so poročali o volitvah; ker je urad OVSE/ODIHR ocenil, da je bilo štetje glasov na 34 od 115 opazovanih volišč „slabo ali zelo slabo“;
C. ker so vladni uradniki in predstavniki lokalnih oblasti pred volitvami pritiskali na javne uslužbence, učitelje, upokojence in študente ter jim grozili, da bi zagotovili njihovo podporo Enotni Rusiji;
D. ker je bilo samo sedmim strankam dovoljeno predlagati listo kandidatov, medtem ko je bila glavnim opozicijskim strankam, vključno s Svobodno ljudsko stranko, zavrnjena registracija, prepovedano pa jim je bilo tudi sodelovanje v kampanji; ker je v zadnjih nekaj letih Parnas že deveta stranka, ki ji je bila iz različnih razlogov preprečena uradna registracija;
E. ker so Rusi zaradi volilnih nepravilnosti izrazili nezadovoljstvo v obliki mirnih demonstracij, ki so potekale med množičnimi protesti v Moskvi in drugih mestih, udeležilo pa se jih je več kot 100 000 ljudi; ker je policija pridržala na stotine pripadnikov opozicije; ker aktivisti civilne družbe pozivajo k številnim miroljubnim demonstracijam, na katerih bi pozvali k svobodnim in poštenim predsedniškim volitvam;
F. ker se protesti počasi spreminjajo v družbeno gibanje Rusov, ki lahko oblikujejo razumne politične zahteve, kot so nove svobodne in poštene volitve, registracija vseh političnih strank, neodvisna centralna volilna komisija, izpustitev političnih zapornikov, svobodni mediji ter odprava cenzure;
G. ker se pred predsedniškimi volitvami v Rusiji, ki bodo potekale 4. marca 2012, ponavljajo manipulacije ter nesvobodne in nepoštene volitve, saj je centralna volilna komisija opozicijskima kandidatoma – vodji liberalne stranke Jabolko Grigoriju Javlinskemu in irkutskemu gubernatorju Dimitriju Mezencevu – onemogočila registracijo, ko se je izkazalo, da je med podpisi, predloženimi v njuno podporo, preveč nepravilnih vnosov;
H. ker se je Rusija kot članica Sveta Evrope in Organizacije za varnost in sodelovanje v Evropi ter kot podpisnica deklaracij Združenih narodov zavezala k varovanju in spodbujanju človekovih pravic, temeljnih svoboščin, demokracije in pravne države;
I. ker sta predsednik Medvedjev in predsednik vlade Putin razglasila, da je nujno treba premagati zelo razširjeno korupcijo v Rusiji ter da se je treba javno zavezati h krepitvi pravne države v Rusiji in posvetiti vse večjim pomislekom o neodvisnosti ruskega sodnega in pravnega sistema;
J. ker so ruske oblasti za utišanje družbenega nezadovoljstva sprejele številne zakonodajne pobude, katerih namen naj bi bila demokratizacija volilnega prava in zakonodaje glede vladujoče stranke; ker po mnenju neodvisnih opazovalcev ta liberalizacija ni namenjena reformi sistema moči, ampak pomiritvi javnega nezadovoljstva;
K. ker so v Dagestanu ustrelili Hadžimurada Kamalova, uglednega novinarja iz severnega Kavkaza, ruske regije, zaznamovane z nasiljem, kar je še ena žrtev več med novinarji in borci za človekove pravice, ki so jih v zadnjih letih ubili v Ruski federaciji, njihovo število pa še narašča;
L. ker je Ruska federacija stalna članica varnostnega sveta Združenih narodov in si z drugimi članicami deli odgovornost za sodelovanje pri svetovnih vprašanjih in ohranjanju stabilnosti v svetu; ker ni skupnega pristopa za rešitev krize v Siriji in Iranu;
M. ker je bil v sodelovanju med EU in Rusijo dosežen napredek, vključno s sporazumom z rusko vlado o postopni odpravi pristojbin za prelete čez Sibirijo in o lokalnem obmejnem prometu v Kaliningrajski oblasti;
N. ker je pomembno, da je EU v odnosih z Rusko federacijo usklajena, solidarna in enotna;
O. ker sta EU in Rusija v skupni izjavi o partnerstvu za modernizacijo izjavili, da njuno razvijajoče se partnerstvo temelji na globoki zavezanosti demokratičnim načelom, temeljnim in človekovim pravicam ter pravni državi; ker bi moralo biti partnerstvo za modernizacijo sestavni del novega sporazuma o partnerstvu in sodelovanju;
1. poudarja, da bo prihodnji razvoj odnosov med EU in Rusijo odvisen od prizadevanj za okrepitev demokracije, pravne države in spoštovanja temeljnih svoboščin v Rusiji;
2. poziva Rusijo, naj kot članica Sveta Evrope in Organizacije za varnost in sodelovanje v Evropi (OVSE) ter podpisnica številnih mednarodnih pogodb, vključno z Evropsko konvencijo o človekovih pravicah, Splošno deklaracijo o človekovih pravicah, Mednarodnim paktom o državljanskih in političnih pravicah in Mednarodnim paktom o gospodarskih, socialnih in kulturnih pravicah, izpolni svoje obveznosti na področju človekovih pravic in pravne države;
3. izraža globoko razočaranje nad izvedbo volitev v dumo 4. decembra, ki so jih zaznamovale pogoste kršitve; močno obsoja dejstvo, da so policisti med mirnimi demonstracijami proti kršitvam v zvezi z volitvami v dumo v Moskvi, Sankt Peterburgu in drugih ruskih mestih prijeli več ljudi in jih množično pretepali; poziva ruske oblasti, naj dovolijo miroljubne demonstracije za svobodne in poštene predsedniške volitve in spoštovanje pravne države;
4. poziva Rusijo, naj omogoči konkurenčno in demokratično kampanjo ter svobodne in poštene predsedniške volitve, ki bodo 4. marca 2012; poziva ruske oblasti, naj ponovno preučijo odločitev, da se opozicijskima kandidatoma Grigoriju Javlinskemu in Dimitriju Mezencevu ni dovoljeno udeležiti predsedniških volitev; poziva Rusijo h korenitim in resnim reformam za demokratizacijo;
5. znova poudarja, da zahodni opazovalci nobenih volitev v Rusiji niso priznali kot svobodnih in demokratičnih, odkar je oblast prevzel predsednik vlade Vladimir Putin;
6. poziva visoko predstavnico/podpredsednico Komisije za dosledno in trdno podporo aktivistom civilne družbe in predstavnikom novega osnovnega družbenega gibanja proti nedemokratični praksi ruskih oblasti; poziva EU, naj se stalno zavzema, da bodo ruske oblasti izpolnjevale standarde OVSE glede človekovih pravic, demokracije in pravne države;
7. poziva ruske oblasti, naj nadaljujejo preiskavo smrti novinarja Hadžimurada Kamalova; ponovno poziva ruske pravosodne organe k ustrezni razlagi in kaznovanju vseh vpletenih v umor Sergeja Magnickega, Ane Politkovske in drugih predstavnikov civilne družbe;
8. poziva EU, naj sprejme sklepe Sveta za zunanje zadeve o človekovih pravicah v Rusiji, v katerih bo poudarila svojo zaskrbljenost zaradi vztrajno slabih razmer na področju človekovih pravic, zlasti kar zadeva svobodo delovanja civilne družbe brez neupravičenih omejitev in varnost zagovornikov človekovih pravic; je zaskrbljen zaradi pogoste nekaznovanosti za mučenje, prisilna izginotja in druge hude zlorabe, ki se še vedno dogajajo na Severnem Kavkazu, ter poudarja, kako pomembno je, da Rusija v celoti izvaja sodbe Evropskega sodišča za človekove pravice kot sredstvo za reševanje teh zlorab;
9. poziva Rusijo k večji angažiranosti pri doseganju skupnega stališča na mednarodni ravni, zlasti kar zadeva demokratične spremembe v Severni Afriki in na Bližnjem vzhodu; izjavlja, da bi lahko veto Rusije v Varnostnem svetu ZN ustavil mednarodna prizadevanja za mirno rešitev v Siriji in poziva Rusijo, naj sodeluje pri usklajenem pristopu do Asadovega režima;
10. poudarja, da je zaradi sedanjih razmer v Iranu in njegovega jedrskega programa potreben odločen in usklajen pristop mednarodne javnosti z dejavno udeležbo Rusije;
11. poziva EU, naj poglobi gospodarsko in politično sodelovanje z Rusijo, ki bo odvisno od spoštovanja evropskih vrednot, kot so človekove pravice, demokracija in svoboda;
12. poudarja pomen sodelovanja z Rusijo na področju energije; hkrati znova poudarja, da bi moral napredek pri razvoju tesnejših odnosov na tem področju spremljati napredek pravne države in demokratičnih standardov v Rusiji; poziva Svet in Komisijo, naj zagotovita, da bodo načela pogodbe o energetski listini postala sestavni del novega sporazuma o partnerstvu in sodelovanju; poudarja, da bi morala EU diverzifikacijo energetskih virov obravnavati kot svojo glavno prednostno nalogo ter storiti vse, kar je mogoče, za finalizacijo projektov, kot sta Nabucco in Agri; v zvezi s tem opominja, da diverzifikacija pomeni iskanje alternativnih držav z nafto in plinom zunaj EU, ne pa alternativnih transportnih poti za rusko nafto in plin; poziva EU, naj v odnosih z Rusijo ne uporablja dvojnih standardov, kot je izvzetje iz dela pravil tretjega energetskega svežnja;
13. pozdravlja dejstvo, da sta Gruzija in Rusija dosegli sporazum o odprtih dvostranskih vprašanjih v zvezi s pristopom Rusije v WTO, kar ji bo odprlo možnost za vstop v organizacijo, s čimer se bo olajšala trgovina in zagotovili enaki konkurenčni pogoji za podjetja; vendar opozarja, da mora Rusija premagati velike ovire, kot so subvencije industriji, birokracija, omejitve za tuje naložbe ter neustrezni javnozdravstveni standardi;
14. poziva Rusijo, naj dejavno prispeva k reševanju t. i. zamrznjenih sporov v svojem sosedstvu; znova poudarja, da mora Rusija v celoti izvajati šest točk sporazuma o prekinitvi ognja, ki vključujejo tudi spoštovanje gruzijske suverenosti in ozemeljske celovitosti; podpira napredek skupine iz Minska glede spora v Gorskem Karabahu in pozdravlja nedavne ruske pobude za oživitev mirovnih pogajanj; pozdravlja ponovni začetek pogajanj v okviru skupine 5+2 v zvezi s pridnestrskim sporom ter je seznanjen s prvim uradnim srečanjem 1. decembra 2011, za katerega upa, da bo začetek oblikovanja rešitve spora;
15. opozarja, da bi moralo partnerstvo za modernizacijo poleg tega, da vključuje gospodarska in tehnološka vprašanja in izzive, temeljiti tudi na širokem sodelovanju, zlasti na področjih pravne države, varstva človekovih pravic in razvoja zanesljivega pravnega sistema;
16. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic, podpredsednici Komisije/visoki predstavnici Unije za zunanje zadeve in varnostno politiko, vladi in parlamentu Ruske federacije, vladi in parlamentu Gruzije, Svetu Evrope ter Organizaciji za varnost in sodelovanje v Evropi.
