Vprašanje za ustni odgovor O-000003/2012
za Komisijo
Člen 115 poslovnika
Silvana Koch-Mehrin
v imenu skupine ALDE Zadeva: Posodobitev carinskega zakonika in uvedba seznama nepreferencialnih pravil o poreklu blaga
Poreklo blaga je trenutno opredeljeno v načelu iz člena 24 carinskega zakonika Skupnosti (Uredba Sveta (EGS) št. 2913/92), po kateri se blago, ki je bilo proizvedeno v dveh ali več državah, šteje za blago po poreklu iz tiste države, v kateri je bila, v za to opremljenem podjetju, opravljena zadnja bistvena, gospodarsko upravičena predelava ali obdelava, in katere izid je izdelava novega proizvoda ali predstavlja pomembno stopnjo proizvodnje.
STO si trenutno prizadeva za uskladitev nepreferencialnih pravil o poreklu blaga. Komisija je na podlagi osnutka STO in v okviru prizadevanj za posodobitev carinskega zakonika oblikovala seznam različnih zavezujočih nepreferencialnih pravil o poreklu blaga. Po njenem mnenju bo ta seznam prinesel večjo pravno jasnost v zvezi z uvozom ter jasno pravno podlago, zlasti v protidampinških primerih. Za podjetja pa bi z uvedbo takih pravil postopek postal veliko bolj kompleksen in zapleten. Ker so bile poprej države izvoznice tiste, ki so opredelile poreklo blaga, bi po predlogu Komisije morala odslej EU sama opredeliti poreklo blaga iz tretjih držav.
1. Kako bo ta nadzor potekal? Ali lahko sploh še govorimo o večji pravni varnosti za evropske uvoznike, če protidampinški primeri zajemajo le 0,7 % vsega uvoza v EU?
2. Glede na skupine proizvodov ali za proizvode, ki so bili uporabljeni za izdelavo proizvodov omenjenih skupin, se lahko pojavijo različni primeri, ko proizvod ni več porekla EU. Kakšno je po ocenah Komisije tveganje zmanjšanja proizvodnje EU?
3. Komisija glede izvoza predlaga, da se državam uvoznicam omogoči, da uporabljajo lastna pravila o poreklu. Kako bi bilo mogoče to izvajati? Katere vire bo Komisija dala na voljo gospodarskim subjektom, da bi jim pomagala pri izvajanju pravil o poreklu za več kot 190 držav? Bo to pomenilo še več birokracije?
4. Za uvoženo blago so potrebna pravila o poreklu na ravni EU, za izvoz pa obstaja več možnosti. Ali je Komisija pojasnila, ali so različna pravila o poreklu blaga za izvoz in uvoz v skladu z zakonodajo EU in ali so skladna z STO?
5. Ali je uvedba seznama v skladu s cilji iz Akta za mala podjetja in strategijo EU za internacionalizacijo malih in srednjih podjetij?
