Člen
177
Imenovanje varuha človekovih pravic
1.
Na začetku vsake parlamentarne dobe predsednik takoj po svoji izvolitvi ali v primerih iz odstavka 8 pozove k predložitvi kandidatur za izvolitev v funkcijo varuha človekovih pravic in določi rok njihove predložitve. Ta poziv se objavi v Uradnem listu Evropske unije.
2.
Kandidature mora podpreti najmanj štirideset poslancev iz najmanj dveh držav članic.
Vsak poslanec lahko podpre le eno kandidaturo.
Kandidaturi morajo biti priloženi vsi dokumenti, na podlagi katerih je mogoče dejansko ugotoviti, da kandidat izpolnjuje pogoje, navedene v predpisih za opravljanje nalog varuha človekovih pravic.
3.
Kandidature se posredujejo pristojnemu odboru, ki lahko zahteva predstavitev kandidatov.
Predstavitve so odprte za vse poslance.
4.
Seznam sprejemljivih kandidatur po abecednem vrstnem redu se predloži v glasovanje Parlamentu.
5.
Glasovanje je tajno in se odloči na podlagi večine oddanih glasov.
Če po prvih dveh glasovanjih ni izvoljen noben kandidat, lahko naprej kandidirata le kandidata, ki sta prejela najvišje število glasov pri drugem glasovanju.
Če je izid glasovanja neodločen, ima prednost starejši kandidat.
6.
Predsednik se pred začetkom glasovanja prepriča, ali je navzoča najmanj polovica poslancev.
7.
Imenovani je nemudoma pozvan, da zapriseže pred Sodiščem Evropskih skupnosti.
8.
Varuh človekovih pravic opravlja svoje naloge do nastopa funkcije svojega naslednika, razen v primeru smrti ali razrešitve.

