VPRAŠANJE ZA USTNI ODGOVOR Z RAZPRAVO O-0052/09
v skladu s členom 108 Poslovnika
predložila
Hanna Foltyn-Kubicka
, v imenu skupine UEN
za Komisijo
Zadeva: Evropska vest in junaki boja proti totalitarizmu
S katerim ukrepom se namerava Komisija odzvati na pisno izjavo 0044/2008 - P6_TA(2008)0439 , ki jo je Parlament sprejel 9. septembra 2008 in v kateri je 23. avgust razglašen za evropski dan spomina na žrtve stalinizma in nacizma? Kakšen je njen odziv na praško deklaracijo z naslovom Evropska vest in komunizem, ki je bila sprejeta 3. junija 2008 na konferenci v Pragi?
Ali Komisija podpira predlog praške deklaracije za ustanovitev inštituta za evropski spomin in vest kot evropskega raziskovalnega inštituta za študije totalitarizma in kot vseevropskega muzeja/spomenika za vse žrtve totalitarnih režimov, kjer bi bila prikazana primerjava zločinov, ki so jih proti človeštvu zagrešili komunistični in nacistični režimi?
Ali poleg tega Komisija podpira pobudo skupine UEN, da bi 25. maj razglasili za mednarodni dan junakov boja proti totalitarizmu? Skupina je pismo na to temo poslala njenemu predsedniku Manuelu Barrosu.
25. maja je bil usmrčen rotamaster Witold Pilecki, ki je med drugo svetovno vojno edini prostovoljno šel v koncentracijsko taborišče, da bi tam organiziral odporniško gibanje in zbral podatke o množičnih pobojih, po pobegu iz Auschwitza pa se je boril proti nacističnemu in nato komunističnemu režimu.
Z ustanovitvijo mednarodnega dneva junakov boja proti totalitarizmu bi ohranili živ spomin na preteklost in ljudi, kot so bili Čeh Karel Stransky, Nemec Otto Küsel in številni drugi, ki bi morali zaradi svoje predanosti, zvestobe idealom, humanizmu, časti in pogumu podobno kot Witold Pilecki v zavesti Evropejcev biti zapisani kot junaki obdobja totalitarizma.
Kakšno je stališče Komisije do teh predlogov? Ali bi se strinjala z razglasitvijo 25. maja za mednarodni dan junakov boja proti totalitarizmu?
