P6_TA(2004)0061
Razmere na Kubi
B6-0156/2004
Resolucija Evropskega parlamenta o Kubi
Evropski parlament
, –
ob upoštevanju predhodnih resolucij o razmerah na Kubi, zlasti resolucije z dne 22. aprila 2004 Sprejeta besedila, P5_TA(2004)0379.
,
–
ob upoštevanju izjave predsedstva EU z dne 26. marca in 5. junija 2003 glede aretacije nasprotnikov režima in oporečnikov na Kubi ter glede ukrepov, ki jih je v zvezi s tem soglasno sprejela Evropska unija,
–
ob upoštevanju sklepov Sveta za splošne zadeve z dne 16. junija 2003,
–
ob upoštevanju Skupnega stališča EU 96/697/SZVP o Kubi, ki je bilo sprejeto 2. decembra 1996 in ki je bilo občasno posodobljeno,
–
ob upoštevanju resolucije z dne 28. oktobra 2004 o Guantanamu Sprejeta besedila, P6_TA(2004)0050.
,
–
ob upoštevanju člena 103(2) svojega Poslovnika,
A.
ker je zaščita univerzalnosti in nedeljivosti človekovih pravic, vključno s civilnimi, političnimi, gospodarskimi, socialnimi in kulturnimi pravicami, še vedno eden izmed glavnih ciljev Evropske unije,
B.
ker je več sto neodvisnih novinarjev, miroljubnih oporečnikov in zagovornikov človekovih pravic, ki so člani demokratične opozicije in v večini primerov povezani s projektom Varela, še zaprtih v nečloveških pogojih in ker so nekateri izmed njih tudi resno bolni,
C.
ker se je po aretaciji in izreku zaporne kazni 75 oporečnikom v mesecu aprilu ter kasnejši usmrtitvi po hitrem postopku treh ugrabiteljev junija 2003 EU odločila, da bo naložila Kubi sankcije,
D.
ker je uveljavljanje svobode izražanja in svobode združevanja temeljna pravica posameznika,
E.
ker je bilo dobitniku nagrade Saharova Evropskega parlamenta za leto 2002 Oswaldu Payá Sardiñasu sistematično prepovedano svobodno zapustiti Kubo in se odzvati na povabila Parlamenta ali drugih organov EU,
F.
ker so v zadnjih tednih kubanske oblasti kršile temeljne pravice svobode združevanja, ko so izključile številne parlamentarce iz držav članic EU in delavce humanitarnih organizacij, ki so poskušali vstopiti v državo, da bi se sestali s člani demokratične opozicije in projekta Varela ter jim tako izkazali svojo podporo in solidarnost pri zagovarjanju demokratičnih vrednot,
G.
ker je več sto ujetnikov še zmeraj zaprtih v ladijskem oporišču Guantanamo, s čimer so kršeni najosnovnejši standardi človekovih pravic, in ob upoštevanju stališč, ki jih je v zvezi s tem sprejel Evropski parlament,
1.
poziva k takojšnji izpustitvi vseh političnih zapornikov in zapornikov vesti v državi ter ponovno obsoja tovrstne zaporne kazni, ki kršijo najosnovnejše temeljne pravice, zlasti svobodo izražanja in svobodo združevanja;
2.
poziva Svet in Komisijo, naj nadaljujeta s sprejemanjem vseh ukrepov, ki so potrebni za zahtevo po izpustitvi zgoraj omenjenih oseb;
3.
ponovno poudarja, da so cilji politike Evropske unije v zvezi s Kubo še vedno spoštovanje človekovih pravic in temeljnih svoboščin, spodbujanje procesa prehoda v sistem pluralistične demokracije in trajna obnova gospodarstva, katere namen je izboljšanje življenjske ravni kubanskega ljudstva;
4.
močno obsoja izgon treh parlamentarcev iz držav članic EU in dveh predstavnikov NVO s strani kubanskih oblasti ter jim kakor tudi članom demokratične opozicije izraža svojo podporo;
5.
ponovno vabi dobitnika nagrade Saharova Evropskega parlamenta za leto 2002 Oswalda Payá Sardiñasa in poziva kubanske oblasti, naj mu priskrbijo potrebna dovoljenja, da se lahko pojavi pred institucijami Skupnosti;
6.
meni, da v takšnih okoliščinah predstavljajo izpustitev političnih zapornikov, odobritev dovoljenja g. Payá Sardinasu in dokazilo občutnega napredka na otoku v zvezi s spodbujanjem demokracije in zagovarjanju človekovih pravic ter temeljnih svoboščin bistvene pogoje za morebitno spremembo skupnega stališča Evropske unije glede Kube, ki je bilo sprejeto 5. junija 2003;
7.
poudarja, da ima embargo, ki so ga ZDA uvedle proti Kubi, nasprotni učinek in ga je zato treba odpraviti;
8.
poudarja, da mora politična prihodnost Kube izključno temeljiti na volji njenih državljanov;
9.
naroči svojemu predsedniku, da to resolucijo posreduje Svetu in Komisiji, kubanski vladi in narodni skupščini ljudske oblasti ter tudi Oswaldu Payá Sardinasu, dobitniku nagrade Saharova Evropskega parlamenta.
