Ukrepi proti pandemiji gripe
Javno zdravje
2005-10-27 - 16:53
race
Načrtovanje je boljše kot panika pred ptičjo gripo, menijo evropski poslanci v razpravi in resoluciji, ki so jo sprejeli v sredo. Kljub temu, da nevarnost pandemije obstaja, so v pripravah očitne pomanjkljivosti - od pomanjkanja zdravil na zalogi do tega, da nekatere države še vedno nimajo pripravljenih načrtov za ukrepanje v primeru izbruha. Evropski parlamentarci zato pozivajo odgovorne institucije, da bolje obveščajo javnost in koordinirajo ukrepe.
Resolucija ugotavlja, da je treba opozorila Svetovne zdravstvene organizacije o možnosti pandemije izredno resno upoštevati ter pripraviti prava cepiva in protivirusna zdravila v zadostnih količinah. Ker pa sta razvoj in proizvodnja novih cepiv zapletena in lahko ta postopek traja najmanj 6 mesecev po tem, ko je bil virus izoliran in preučen, je treba za začetek zmanjšati tveganje in tiste, ki bi lahko bili izpostavljeni ptičji gripi (na primer zaposlene v perutninarski industriji), cepiti pred sezonsko gripo.
Parlament opozarja, da bi izbruh v eni od držav članic ali v sosednjih območjih Evropske unije pomenil neposredno nevarnost za zdravje v celotni Uniji zato predlaga, da je treba pripraviti take načrte za prvo pomoč v primeru človeške okužbe, ki bi:
- zagotovili potrebno uskladitev med državami članicami,
- preprečili paniko med ljudmi,
- preprečili kakršno koli nelegalno trgovino, ki bi lahko nastala, če bi se resna nevarnost dejansko pojavila,
- določili območja, ki naj bodo najprej izolirana,
- določili skupine prebivalstva, ki naj bodo najprej cepljene,
- zagotovili pošteno in vsesplošno razdelitev proti-epidemičnih sredstev.
Poslanci pozivajo države članice, ki še niso sprejele načrtov za pripravljenost na gripo (nakup zadostnih zalog cepiv in protivirusnih zdravil ter antibiotikov za zdravljenje sekundarnih okužb), naj to nemudoma storijo. Komisija naj na podlagi zbranih podatkov o pripravah okrepi svojo usklajevalno vlogo in redno poroča Evropskemu parlamentu o stanju in dejanskih zalogah cepiva.
Ker imajo članice zelo različne finančne vire za ustvarjanje zalog cepiv in različne dogovore z industrijo za njihov nakup parlament predlaga, da bi Komisija morala preučiti možnost uporabe sredstev solidarnostnega sklada EU v te namene. Poslanci še dodajajo, da žarišče ptičje gripe ostaja območje jugovzhodne Azije, zato bi morale Komisija in države članice tem državam nameniti dodatna sredstva za boj proti bolezni.
20051027IPR01952
SL
1
PHOTO
20051025PHT01880.jpg
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
