Pregled dogodkov - Strasbourg, 4. do 7. maj 2009
2009-04-30 - 14:11
Zadnje zasedanje Evropskega parlamenta v tem sklicu bo namenjeno predvsem pregledu mandata, ki ga bo v govoru v sredo opoldne podal predsednik Hans-Gert Pöttering. Poslanci bodo sicer odločali o svežnju telekomunikacijske zakonodaje ter o direktivi o kapitalskih zahtevah in sprejemali prepoved prodaje izdelkov iz tjulnjev. Med temami je tudi sklop poročil o zagotavljanju pravice do azila, predpisi o ravnanju z živino ob zakolu in poročilo o človekovih pravicah po svetu v letu 2008.
Zasedanje se bo začelo z aktualno temo: Komisija bo predstavila dosedanje in prihodnje skupne evropske ukrepe za zajezitev epidemije gripe, ki se iz Mehike hitro širi po vsem svetu.
V sredo ob 12.30 bo kolege nagovoril predsednik Evropskega parlamenta Hans-Gert Pöttering, ki bo ob zaključku mandata povzel delo poslancev v zadnjih petih letih, v razpravi, ki bo sledila, pa bodo sodelovali vsi predsedniki političnih skupin.
Zakonodaja o telekomunikacijah, ki jo bo Parlament obravnaval v torek, naj bi zagotovila spoštovanje temeljnih svoboščin uporabnikov spletnih storitev, varovanje njihove zasebnosti in zaščito potrošniških pravic. Po tehnični plati predvideva novo razdelitev radiofrekvenčnega spektra in povezovanje nacionalnih regulatorjev trga telekomunikacij.
Direktivi o kapitalskih zahtevah bosta na dnevnem redu v sredo, njun namen pa je izboljšati mehanizme za nadzor tveganja v bančnem sektorju ter izboljšanje preglednosti in nadzora delovanja finančnih institucij.
V ponedeljek zvečer bo pred poslanci predlog prepovedi trgovanja z izdelki iz tjulnjev, po kateri bodo na evropskem trgu dovoljeni le izdelki, pridobljeni s tradicionalnim eskimskim lovom na tjulnje. Prav tako v ponedeljek so na dnevnem redu strožja pravila za opravljanje poskusov na živalih, medtem ko bo zakonodajo o pravilih pri zakolu živali, ki se zavzema za dosledno preprečevanje trpljenja živali, vendar ob upoštevanju verske svobode, Parlament obravnaval v torek.
V torek bodo parlamentarci glasovali tudi o direktivi za enako obravnavanje moških in žensk, ki opravljajo samostojno dejavnost ter o izboljšavah na področju varnosti in zdravja pri delu nosečih delavk, ki predvideva vsaj 20 tednov obveznega porodniškega dopusta po vsej EU.
Poročilo o financiranju energetskih projektov znotraj programa za oživitev evropskega gospodarstva bodo poslanci obravnavali v sredo dopoldne. Od skoraj 4 milijard evrov bo 40 milijonov namenjenih tudi za povezovanje avstrijskega in slovenskega plinovodnega omrežja.
Sredina popoldanska razprava bo namenjena poročilu o stanju človekovih pravic po svetu leta 2008 ter sklopu poročil o uveljavljanju in izvajanju pravice do azila v EU.
Že v torek pa bo Parlament sprejemal tudi prenovljeno direktivo o energijskem označevanju, po kateri naj bi oznake od A do G dobili vsi izdelki, ki vplivajo na rabo energije, tako v gospodinjstvih kot v trgovini in industriji ter tudi v gradbeništvu. 20090421BRI54104
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20090421BRI54104 FULL-TEXT DOC XML V0//SL
-//EP//TEXT IM-PRESS 20090421BRI54104 ITEM-001-SL DOC XML V0//SL
Informacijska družba
Prenovitev zakonodaje o elektronskih komunikacijah
2009-04-30 - 14:11
V torek dopoldne bo Evropski parlament obravnaval štiri poročila o zakonodajnih predlogih za prenovitev skupnih evropskih pravil na področju elektronskih komunikacij. Kakršnikoli posegi v spletni dostop posameznega uporabnika bi morali upoštevati njegove temeljne pravice, na ravni Unije pa naj bi izvedli tudi reformo strateške razdelitve radijskih frekvenc ter ustanovili skupni organ nacionalnih regulatorjev trga. Poročilo, ki ga je pripravil Malcolm HARBOUR (EPP-ED, UK) o elektronskih komunikacijskih omrežjih in storitvah, varstvu zasebnosti in pravicah uporabnikov, med drugim obravnava vprašanje dostopa do spletnih storitev in vsebin. Ponudniki storitev lahko namreč zdaj skupaj z različnimi paketi ponudbe za uporabnike tudi omejijo dostop do določenih spletnih strani ali aplikacij.
Prenovljena direktiva o pravicah uporabnikov pa bo od ponudnikov zahtevala, da v naročniških pogodbah uporabnike obvestijo o morebitnih omejitvah dostopa in jim tako dajo možnost, da zamenjajo ponudnika storitev. Uporabniki bodo morali biti tudi redno in pravočasno obveščeni o vseh morebitnih spremembah pogojev dostopa do spleta.
Direktiva od nacionalnih regulatorjev v državah članicah še zahteva, da pripravijo minimalna merila kakovosti spletnih storitev, ki jih bodo morali izpolnjevati ponudniki, da bi tako preprečili prekinitev ali upočasnitev delovanja omrežij.
Catherine TRAUTMANN (PES, FR) v svojem poročilu prinaša dopolnila, ki svetovni splet opredeljujejo kot nujno orodje za izobraževanje, svobodo izražanja in dostop do informacij. Ukrepi, ki se tičejo uporabnikovega dostopa do elektronskih komunikacijskih storitev, bi zato morali spoštovati njegove temeljne pravice, kot so pravica do zasebnosti, svobode izražanja, dostopa do informacij in pravica do neodvisnega sojenja.
Regulativni okvir
Na evropski ravni bo ustanovljen organ evropskih regulatorjev za elektronske komunikacije (BEREC), ki bo s Komisijo deloval kot posvetovalno telo pred sprejetjem pomembnejših regulativnih odločitev na nacionalni ravni. Svoja priporočila bo sprejemal z večino vseh svojih članov: 27 vodij nacionalnih regulativnih organov in predstavnik Komisije. BEREC, Komisija in nacionalni regulatorji naj bi tesno sodelovali ob vseh odprtih vprašanjih, mnenja o čezmejnih sporih pa bo BEREC sprejemal z dvotretjinsko večino.
Funkcionalna ločitev infrastrukture
Regulator bo od ponudnikov storitev na trgu lahko zahteval funkcionalno ločitev ponudnika storitev od omrežja za prenos podatkov in omogočil drugim ponudnikom uporabo te infrastrukture, kar pa ne bi spremenilo lastniških razmerij. Ukrep naj bi bil skrajna možnost za vzpostavitev konkurence na trgu, če drugi ukrepi regulatorja ne bi dosegli tega namena.
Usklajena raba radiofrekvenčnega spketra
Radijske frekvence bi bilo treba obravnavati kot redek javni vir, ki ima veliko javno in tržno vrednost. Z zakonodajnimi večletnimi programi za politiko radijskega spektra bi se določili cilji za usklajeno strateško načrtovanje in uporabe radijskega spektra, pri tem pa bi morali upoštevati načelo tehnološke nevtralnosti in nevtralnosti storitev. Upoštevanje teh načel bi odprlo možnosti za uporabo frekvenčnih pasov, ki se bodo sprostili po prehodu z analognega na digitalno oddajanje televizijskih signalov leta 2012 za širokopasovne spletne storitve.
Spodbujanje naložb
Nacionalni regulatorji bi morali spodbujati učinkovite naložbe, inovacije in razvoj zmogljive infrastrukture, kot so optična omrežja. Morebitno obvezno odpiranje teh omrežij novim ponudnikom bi moralo ob tem upoštevati naložbena tveganja, ki so jih v času postavljanja infrastrukture nosili njihovi investitorji.
Priporočila za drugo obravnavo: Malcolm Harbour (A6-0257/2009) - Elektronska komunikacijska omrežja in storitve, varstvo zasebnosti in pravice uporabnikov;
Catherine Trautmann (A6-0272/2009) - Elektronska komunikacijska omrežja in storitve
Pilar del Castillo Vera (A6-0271/2009) - Skupina evropskih regulatorjev za telekomunikacije
Francisca Pleguezuelos Aguilar (A6-0276/2009) - Frekvenčni pasovi, ki jih je treba zadržati za mobilne komunikacije
Postopek soodločanja
Skupna razprava: torek, 5. maj 2009 Priporočilo za drugo obravnavo: Malcolm Harbour (A6-0257/2009) - Elektronska komunikacijska omrežja in storitve, varstvo zasebnosti in pravice uporabnikov Priporočilo za drugo obravnavo: Catherine Trautmann (A6-0272/2009) - Elektronska komunikacijska omrežja in storitve Priporočilo za drugo obravnavo: Pilar del Castillo Vera (A6-0271/2009) - Skupina evropskih regulatorjev za telekomunikacije Poročilo: Francisca Pleguezuelos Aguilar (A6-0276/2009) - Frekvenčni pasovi, ki jih je treba zadržati za mobilne komunikacije
-//EP//TEXT REPORT A6-2009-0257 0 NOT XML V0//SL
-//EP//TEXT REPORT A6-2009-0272 0 NOT XML V0//SL
-//EP//TEXT REPORT A6-2009-0271 0 NOT XML V0//SL
-//EP//TEXT REPORT A6-2009-0276 0 NOT XML V0//SL
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20090421BRI54104 FULL-TEXT DOC XML V0//SL
-//EP//TEXT IM-PRESS 20090421BRI54104 ITEM-COVER-SL DOC XML V0//SL
-//EP//TEXT IM-PRESS 20090421BRI54104 ITEM-002-SL DOC XML V0//SL
Energija
Oznake za energetsko učinkovitost
2009-04-30 - 14:11
Ob prenovitvi direktive o energijskem označevanju, ki je z oznakami od A do G že več kot 15 let del evropskega vsakdana, si parlamentarci prizadevajo, da bi morali proizvajalci oznake navajati tudi v oglasih za izdelke. Sicer pa naj bi nova pravila omogočila označevanje vseh izdelkov, ki vplivajo na rabo energije, tako v gospodinjstvih kot v trgovini in industriji, njeno izvajanje pa bi se razširilo na vse proizvode, ki energijo rabijo neposredno ali posredno vplivajo na njeno porabo. Energijske oznake na izdelkih bele tehnike, kot so štedilniki, hladilniki, pralni stroji itd., so ob nakupih v pomoč potrošnikom pri ocenjevanju ter primerjavah njihove učinkovitosti. Proizvajalci označujejo učinkovitost izdelka na barvni lestvici od najboljšega, zelenega A do najbolj potratnega, rdečega G.
Lestvica za vse
Po mnenju odbora za industrijo, raziskave in energetiko bi morala nova pravila zajeti tudi naprave v trgovini in industriji, kot so hladilnice, avtomati za prodajo hrane ali pijač, vitrine ter podobno.
Poročilo, ki ga je pripravila Anni PODIMATA (PES, GR), predlaga še razširitev na vse tiste izdelke, vključno z gradbenimi proizvodi, ki vplivajo na rabo energije in med uporabo znatno neposredno ali posredno vplivajo na porabo energije - torej tudi okna, vrata in izolacijske materiale.
Oglaševanje "od A do G"
Med dopolnili odbora je še določilo, da naj bi vsi oglasi za specifičen model izdelkov, ki vplivajo na rabo energije, vsebovali tudi podatke o porabi ali prihrankih energije ali oznako energijskega razreda izdelka. Vse te informacije bi morale biti navedene tudi v tehnični literaturi o izdelkih, kot so priročniki in prospekti proizvajalcev v tiskani obliki ali dostopni na spletu.
Spodbude za nakup
Države bi lahko dajale spodbude za nakup oziroma uporabo izdelkov, ki dosegajo najvišjo raven učinkovitosti. Spodbude bi lahko bile v obliki davčnih kreditov za končne uporabnike ali za proizvajalce energetsko učinkovitih izdelkov, ter znižani davek na dodano vrednost za materiale in sestavne dele, ki izboljšujejo energetsko učinkovitost.
Javna naročila
Z javnimi naročili blaga, gradenj ali storitev se ne bi smelo nabavljati izdelkov, ki ne sodijo v najvišji razred učinkovitosti. Pogoj bo veljal za vsa javna naročila v vrednosti nad 15 tisoč evrov (brez DDV).
Komisija naj bi sicer najkasneje v 6 mesecih državam članicam in Parlamentu poslala seznam prednostnih izdelkov, vključno z gradbenimi proizvodi, za katere se predlaga označevanje z nalepkami na podlagi njihovih možnosti varčevanja z energijo. Tehnične podrobnosti direktive, kot so energijski razredi za posamezne izdelke, naj bi pripravila delovna skupina znotraj Komisije.
Razumljivost lestvice in oznak
Parlament bo glasoval tudi o dveh predlogih resolucije, s katerima naj bi preprečili spremembe sedaj veljavne lestvice energetske učinkovitosti. Komisija namreč predlaga razdelitev najvišjega razreda A na podrazrede, kot so "A-20%", "A-40%", "A-60%" itd.
Po mnenju odbora za industrijo bi tovrstna sprememba samo zmedla potrošnike glede dejanske energetske učinkovitosti izdelkov v razredu A. Parlamentarci menijo, da bi morala Komisija na novo opredeliti merila za posamezne razrede učinkovitosti in v najvišji, zeleni A razred, uvrstiti samo najučinkovitejših 10 do 20 odstotkov izdelkov.
Odbor dodaja, da bi bilo treba med drugim v shemo uvrstiti tudi televizorje, ki so med večjimi porabniki energije v gospodinjstvu in imajo pri učinkovitosti še veliko rezerve. Komisija naj bi predloge ukrepov na podlagi lestvice A-G pripravila do konca septembra.
Poročilo: Anni Podimata (A6-0146/2009) - Navajanje porabe energije in drugih virov izdelkov, ki vplivajo na rabo energije, s pomočjo nalepk in standardiziranih podatkov o izdelku (prenovitev)
Postopek soodločanja
Razprava: torek, 5. maj 2009 Poročilo: Anni Podimata (A6-0146/2009) - Navajanje porabe energije in drugih virov izdelkov, ki vplivajo na rabo energije, s pomočjo nalepk in standardiziranih podatkov o izdelku (prenovitev)
-//EP//TEXT REPORT A6-2009-0146 0 NOT XML V0//SL
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20090421BRI54104 FULL-TEXT DOC XML V0//SL
-//EP//TEXT IM-PRESS 20090421BRI54104 ITEM-001-SL DOC XML V0//SL
-//EP//TEXT IM-PRESS 20090421BRI54104 ITEM-003-SL DOC XML V0//SL
Energija
Program za oživitev gospodarstva z energetskimi projekti
2009-04-30 - 14:11
Parlament je s češkim predsedstvom dosegel dogovor o razdelitvi sredstev za energetske projekte v okviru programa za oživitev gospodarstva. Zanje naj bi iz evropske blagajne letos in naslednje leto namenili skupno skoraj 4 milijarde evrov. Gre predvsem boljšo povezanost infrastrukture za prenos plina in elektrike med članicami, naložbe v vetrne elektrarne ter v obrate za zajemanje in shranjevanje ogljika. Med projekti je tudi plinovod od Avstrije do Ljubljane, zanj je 40 milijonov evrov. Skupno je v evropskem programu za oživitev gospodarstva, o katerem so se voditelji držav članic dogovorili na spomladanskem Evropskem svetu, predvidenih 5 milijard evrov, od česar bo večina sredstev, 3 milijarde in 980 milijonov evrov, namenjenih energetiki. Razdelitev je naslednja:
- za elektro in plinsko infrastrukturo 2 milijardi in 365 milijonov;
- za vetrne elektrarne 565 milijonov;
- za zajemanje in shranjevanje ogljika milijardo in 50 milijonov.
Iz programskih sredstev naj bi se financiralo do polovice vrednosti projektov električnih in plinskih povezav ter vetrnih elektrarn in do 80 odstotkov vrednosti obratov za zajemanje in shranjevanje ogljika.
Slovenski projekt
Na seznamu projektov električnih in plinskih povezav med državami članicami je tudi postavitev plinovodne povezave od avstrijsko-slovenske meje do Ljubljane (razen odseka Rogatec-Kidričevo). Za sofinanciranje do polovice vrednosti gradnje je v evropskem proračunu predvidenih 40 milijonov evrov.
Za plinovod Nabucco 200 milijonov evrov
V programu je za plinovod Nabucco, ki naj bi v EU pripeljal zemeljski plin iz Kaspijskega morja, predvidenih 200 milijonov evrov.
Na seznamu je tudi 13 obratov za zajemanje in shranjevanje ogljika v sedmih državah članicah in načrti za vzpostavitev zaneslivejših električnih in plinskih povezav med članicami, kjer je ta povezanost infrastrukture zelo slaba, ali je sploh ni.
Neporabljen denar: naložbe v energetsko učinkovitost in obnovljive vire
Izvajanje projektov in porabo sredstev bo nadzirala Komisija, ki bo morala vsako leto pripraviti poročilo s predlogom za črpanje proračunskih sredstev v naslednjem letu. Če bi se leta 2010 ugotovilo, da izvajanje prednostnih projektov zaostaja, bi lahko predlagala dodatne projekte.
Poslanci so tudi dosegli, da bo Komisija tista sredstva, ki bodo do konca leta 2010 ostala neporabljena, namenila projektom za izboljšanje energetske učinkovitosti ter za obnovljive vire energije.
Poročilo: Eugenijus Maldeikis (A6-0261/2009) - Program za oživitev gospodarstva z dodelitvijo finančne pomoči Skupnosti projektom na področju energetike
Postopek soodločanja
Razprava: torek, 5. maj 2009 Poročilo: Eugenijus Maldeikis (A6-0261/2009) - Program za oživitev gospodarstva z dodelitvijo finančne pomoči Skupnosti projektom na področju energetike
-//EP//TEXT REPORT A6-2009-0261 0 NOT XML V0//SL
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20090421BRI54104 FULL-TEXT DOC XML V0//SL
-//EP//TEXT IM-PRESS 20090421BRI54104 ITEM-002-SL DOC XML V0//SL
-//EP//TEXT IM-PRESS 20090421BRI54104 ITEM-004-SL DOC XML V0//SL
Gospodarske in denarne zadeve
Direktiva o kapitalskih zahtevah
2009-04-30 - 14:11
Parlament in Svet sta pred plenarnim zasedanjem dosegla soglasje o predlogu direktive o kapitalskih zahtevah, s katero naj bi EU okrepila krizno upravljanje finančnih institucij, povečala stabilnost finančnega sistema in preprečila pretirano izpostavljenost bank in s tem zmanjšala možnost ponovitve podobnih kriz v prihodnosti. Poročilo, ki ga je pripravil Othmar KARAS (EPP-ED, AT), obravnava predlog direktive, ki se razume kot odgovor na finančno krizo, čeprav so bile številne spremembe predstavljene že leta 2006. Nova zakonodaja naj bi okrepila učinkovitost sistemov nadzora in kriznega upravljanja finančnih institucij, obenem pa je tudi že prej predvidena revizija vrste direktiv s finančnega področja, še posebej glede velike izpostavljenosti in listinjenja.
Več nadzora
Zakonodaja kot najpomembnejši nov element predvideva ustanovitev odbora evropskih bančnih nadzornikov, ki naj bi okrepil sodelovanje med državami članicami na tem področju, predvsem ko gre za nadzor mednarodnih finančnih institucij s podružnicami v več članicah.
Poslanci podpirajo predlog Komisije, obenem pa želijo dodatna zagotovila za uspešno reševanje morebitnih sporov med nadzorniki in predlagajo uvedbo neodvisnega mehanizma ali posrednika na evropski ravni. Nadzorni sistem naj bi začel delovati najkasneje do konca leta 2011.
Zmanjšanje velike izpostavljenosti
Banke izpostavljenost zmanjšajo z razpršitvijo sredstev med več strank, da niso odvisne samo od enega večjega investitorja in da se izognejo tveganju ob morebitnem nevračilu odobrenega velikega posojila.
Kriza je pokazala, da so bile številne finančne institucije preveč izpostavljene zaradi sodelovanja s samo eno večjo stranko, zato so zavarovalnice in banke lahko utrpele velike izgube ob stečaju ene stranke ali skupine povezanih strank. Do podobnega scenarija lahko pride, kadar si banke razdelijo izpostavljenost med seboj in propad ene povzroči verižno reakcijo.
Pravila predvidevajo, da banka ne bi smela izpostaviti več kot 25 odstotkov svojih sredstev eni stranki ali skupini strank. Edina izjema bi veljala za posojilnice za vsote do 150 milijonov evrov. Revizijo zakonodaje in njenega izvajanja bo morala Komisija izvesti do konca leta 2011.
Listinjenje: ohranjanje vsaj 5 odstotkov neto deleža
Kriza je pokazala, da finančne institucije niso vedno pravilno ocenile tveganosti naložb v produkte kot so hipotekarni krediti in druge tvegane oblike. Kreditna institucija, ki bi izdala vrednostne papirje za tvegano naložbo, bi morala zato v njej obdržati vsaj 5 odstotni ali enakovreden delež pri donosnosti listinjenih izpostavljenosti.
Komisija naj bi do konca leta pripravila še dodatni predlog za povišanje obveznega deleža, če bi to ocenila kot potrebno.
Osrednja klirinška hiša
Izmenjave neplačil (credit default swaps) so finančni produkti, s katerimi je bilo v zadnjih letih opravljeno največ prometa, ki pa ni bil dovolj nadzorovan. Na predlog poslancev naj bi izmenjave neplačil potekale prek osrednje klirinške hiše EU, ki bi delovala po skupni evropski zakonodaji in pod evropskim nadzorom. Tako naj bi zmanjšali izpostavljenost tveganju nasprotne stranke ter zagotovili učinkovit nadzor teh subjektov.
Začetek veljavnosti in izvajanja zakonodaje
Vlade držav članic bodo morale določila direktive prenesti v svoje zakonodaje najkasneje do 31. oktobra 2010 in jih še pred koncem leta 2010 tudi dejansko izvajati.
Poročilo: Othmar Karas (A6-0139/2009) - Direktivi (2006/48/ES in 2006/49/ES) glede kapitalskih zahtev
Postopek soodločanja
Razprava: sreda, 6. maj 2009 Poročilo: Othmar Karas (A6-0139/2009) - Direktivi (2006/48/ES in 2006/49/ES) glede kapitalskih zahtev
-//EP//TEXT REPORT A6-2009-0139 0 NOT XML V0//SL
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20090421BRI54104 FULL-TEXT DOC XML V0//SL
-//EP//TEXT IM-PRESS 20090421BRI54104 ITEM-003-SL DOC XML V0//SL
-//EP//TEXT IM-PRESS 20090421BRI54104 ITEM-005-SL DOC XML V0//SL
Človekove pravice
Letno poročilo o človekovih pravicah v svetu v letu 2008
2009-04-30 - 14:11
Dokument, o letnem poročilu o človekovih pravicah, ki ga je pripravil poslanec Raimon OBIOLS I GERMÀ (PES, ES), ugotavlja, da se je lani število smrtni kazni po svetu zmanjšalo, izboljšuje se tudi stanje na področju pravic otrok in žensk. Vendar pa bi EU lahko storila več za učinkovitejše spodbujanje varstva človekovih pravic po svetu in se tudi sama bolj dosledno držala svojih načel, predvsem ko gre vprašana priseljencev in boja proti terorizmu. Poročilo izraža zmerni optimizem zaradi zmanjševanja razširjenosti smrtne kazni, čeprav se je v Iranu število usmrtitev povečalo, med obsojenci pa so tudi mladoletniki. Največ smrtnih kazni izvršijo na Kitajskem, Belorusija pa ostaja edina evropska država, ki še izvaja usmrtitve.
Dokument kot največji kršiteljici človekovih pravic še dodatno izpostavlja Kitajsko in Iran, ter opozarja na resne probleme v Rusiji, Uzbekistanu in Zimbabveju. Poslanci pozdravljajo uspešnost mednarodnih zapornih nalogov kot instrumenta za aretacijo in posledično sojenje posameznikom, odgovornim za najhujše kršitve človekovih pravic, a hkrati opozarjajo, da njihovi rezultati različni, kot kažejo primeri Srbije, Sudana, Konga in Ugande.
Krepitev vloge Mednarodnega kazenskega sodišča
Svet in Komisija bi morala nadaljevati prizadevanja za splošno ratifikacijo rimskega statuta in sprejetje potrebnih nacionalnih izvedbenih predpisov o Mednarodnem kazenskem sodišču. V zvezi s tem poziva Češko kot državo članico EU, ki statuta še ni ratificirala, naj to končno stori brez nadaljnjega odlašanja in poziva Romunijo, naj odstopi od dvostranskega sporazuma o imuniteti z ZDA.
Delovanje Unije
Odbor za zunanje zadeve meni, da se Unija še vedno prepogosto drži svojih načel samo takrat, ko ji ustrezajo. Največ tovrstnega ravnanja je v izvajanju politik boja proti terorizmu, ravnanje s nezakonitimi priseljenci pa lahko negativno vpliva na podobo EU v svetu.
Parlamentarci sicer vnovič pozdravljajo prizadevanja slovenskega in francoskega predsedstva za dokončno pripravo smernic EU o otrokovih pravicah in pričakujejo, da bo do prihodnjega leta pripravljen osnutek izvedbenih ukrepov.
Države članice, ki tega še niso storile, bi morale tudi čimprej ratificirati vse konvencije Združenih narodov in Sveta Evrope o človekovih pravicah. Kar precej članic namreč še ni ratificiralo izbirnega protokola h konvenciji proti mučenju.
Poročilo: Raimon Obiols i Germà (A6-0264/2009) - Letno poročilo o človekovih pravicah v svetu v letu 2008 in politiki Evropske unije na tem področju
Poročilo na lastno pobudo
Razprava: sreda, 6. maj 2009 Poročilo: Raimon Obiols i Germà (A6-0264/2009) - Letno poročilo o človekovih pravicah v svetu v letu 2008 in politiki Evropske unije na tem področju
-//EP//TEXT REPORT A6-2009-0264 0 NOT XML V0//SL
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20090421BRI54104 FULL-TEXT DOC XML V0//SL
-//EP//TEXT IM-PRESS 20090421BRI54104 ITEM-004-SL DOC XML V0//SL
-//EP//TEXT IM-PRESS 20090421BRI54104 ITEM-006-SL DOC XML V0//SL
Azilna politika
Azilna politika
2009-04-30 - 14:11
Odbor za državljanske svoboščine je za tokratno zasedanje pripravil pet poročil o različnih vidikih azilne politike Evropske unije. Zavzema se za več solidarnosti med državami pri izvajanju pravice do azila, poslanci pa bodo o predlogih razpravljali v sredo popoldne. Poslanec Antinio MASIP HIDALGO (PES, ES) se v svojem poročilu o direktivi za vzpostavitev minimalnih skupnih meril za sprejem prosilcev za azil zavzema za jasnejšo opredelitev pravic, ki naj bi pripadale prosilcem: nastanitev, prehrana, oblačila, zdravniška oskrba, finančna pomoč in pravica do zaposlitve.
Odbor predlaga tudi dopolnila za boljšo zaščito ranljivih skupin, kot so mladoletniki, nosečnice ter žrtve mučenja in nasilja. Odločitve o omejitvi svobode gibanja bi morali sprejemati za vsak posamezni primer, prosilcev za azil pa ne bi smeli nameščati v zaporih, ampak v njim namenjenih nastanitvenih centrih. Priprtim osebam pa bi morala biti dana pravna zagotovila o poteku njihovega postopka.
Brezplačna pravna pomoč
Odločitev o priporu prosilca bi lahko sprejelo samo sodišče - upravni organi bi smeli to pravico izvajati le v nujnih izjemnih primerih in takrat najkasneje v 72 urah pridobiti soglasje sodišča. Če to ne bi sprejelo odločitve o priporu, bi bilo treba prosilca izpustiti.
Priprti prosilci bi morali biti v njim razumljivem jeziku obveščeni, da imajo pravico do brezplačne pravne pomoči in zastopstva, prav tako pa o pravici do zdravstvene oskrbe in svetovanja psihologa.
Hitrejši postopki
Upravni postopki za preverjanje upravičenosti prošnje za azil bi morali po mnenju poslancev potekati hitreje, pri zamudah, ki niso krivda prosilca, pa bi bilo zadrževanje v priporu neupravičeno. V odboru tudi menijo, da bi morali azilanti z mednarodno priznanim statusom najkasneje v 6 mesecih po ugodni razrešitvi prošnje za azil dobiti delovno dovoljenje, mladoletnim azilantom pa bi moralo biti omogočeno izobraževanje.
Ogrožene osebe
Na podlagi novih pravil bi morali organi države članice oceniti, če ima prosilec za azil še kakšne dodatne potrebe. Gre predvsem za prosilce iz ogroženih skupin, kot so mladoletniki, nosečnice, žrtve mučenja, nasilja in pohabljanja spolovil. Žrtve mučenja morajo biti takoj deležne ustrezne zdravstvene oskrbe.
Nastanitev prosilcev za azil v državah članicah
Dublinska uredba iz leta 2003 omogoča prosilcem neoviran dostop do postopkov za pridobitev statusa azilanta in hitro obravnavo, obenem pa naj bi preprečevala vlaganje prošenj v več državah hkrati. Poslanci menijo, da bi bilo treba zagotoviti višje standarde zaščite prosilcev ter izboljšati razmere v članicah, ki so pod največjim pritiskom števila prošenj.
Poročevalka Jeanine HENNIS-PLASSCHAERT (ALDE, NL) se pri predlogu uredbe o vzpostavitvi mehanizmov za določitev države članice, odgovorne za obravnavanje prošnje za mednarodno zaščito, zavzema za krepitev solidarnosti med članicami z ekipami strokovnjakov, ki bi pomagali pri obravnavanju prošenj v tistih državah, kjer je teh največ. Mednarodna zaščita prosilca, ki bi mu jo dodelila ena članica, bi mu tako omogočila, da se lahko naseli tudi v drugi članici.
Sistem Eurodac za primerjavo prstnih odtisov
Ključni sestavni del dublinskega sistema je tudi baza podatkov za identifikacijo prosilcev, ki so že zaprosili za azil v eni od držav članic. Eurodac je informacijski sistem, ki se uporablja za primerjanje prstnih odtisov prosilcev za azil in nekaterih državljanov tretjih držav ali oseb brez državljanstva. Dublinski sistem, uredba za njegovo izvajanje ter uredba EURODAC se sedaj uporablja za 27 držav članic, Norveško, Islandijo in Švico, kmalu pa tudi za Lihtenštajn.
Predlog uredbe predvideva izboljšanje sistema z dodatnim varovanjem podatkov, države pa naj bi se tudi obvezale, da bodo izbrisale tiste podatke, ki jih med ali po izvedbi postopkov za podelitev statusa azila ne bi več potrebovale.
Evropski urad za podporo azilu
Namen urada, ki bi ga sestavljali predvsem pravosodni strokovnjaki, bi bila okrepitev sodelovanja med državami članicami v praksi na področju azila ter povečano zbliževanje in kakovost postopkov odločanja. Poslanci predlagajo, da bi urad tesno sodeloval tudi z visokim komisarjem ZN za begunce ter nevladnimi organizacijami za pomoč beguncem in azilantom.
Urad naj bi razvil tudi sistem zgodnjega opozarjanja, da bi se države članice in Komisija lahko bolje pripravile ob morebitnih povečanih valovih beguncev in prosilcev za azil v Evropo.
Skupna razprava - Azil
Poročila: Antonio Masip Hidalgo ( A6-0285/2009 ) - Minimalni standardi za sprejem prosilcev za azil (prenovitev)
Jeanine Hennis-Plasschaert ( A6-0284/2009 ) - Prošnja za mednarodno zaščito, ki jo v eni izmed držav članic vloži državljan tretje države ali oseba brez državljanjstva (prenovitev)
Nicolae Vlad Popa (27/04) - Vzpostavitev sistema "Eurodac" za primerjavo prstnih odtisov (prenovitev)
Jean Lambert (27/04) - Ustanovitev Evropskega urada za podporo azilu
Bárbara Dührkop Dührkop (27/09) - Evropski sklad za begunce za obdobje 2008–2013 (sprememba Odločbe št. 573/2007/ES)
Postopek soodločanja
Skupna razprava: sreda, 6. maj 2009 Poročilo: Antonio Masip Hidalgo (A6-0285/2009) - Minimalni standardi za sprejem prosilcev za azil (prenovitev) Poročilo: Jeanine Hennis-Plasschaert (A6-0284/2009) - Prošnja za mednarodno zaščito, ki jo v eni izmed držav članic vloži državljan tretje države ali oseba brez državljanjstva (prenovitev) Poročilo: Nicolae Vlad Popa (A6-0283/2009) - Vzpostavitev sistema "Eurodac" za primerjavo prstnih odtisov (prenovitev) Poročilo: Jean Lambert (A6-0279/2009) - Ustanovitev Evropskega urada za podporo azilu Poročilo: Bárbara Dührkop Dührkop (A6-0280/2009) - Evropski sklad za begunce za obdobje 2008–2013 (sprememba Odločbe št. 573/2007/ES)
-//EP//TEXT REPORT A6-2009-0285 0 NOT XML V0//SL
-//EP//TEXT REPORT A6-2009-0284 0 NOT XML V0//SL
-//EP//TEXT REPORT A6-2009-0283 0 NOT XML V0//SL
-//EP//TEXT REPORT A6-2009-0279 0 NOT XML V0//SL
-//EP//TEXT REPORT A6-2009-0280 0 NOT XML V0//SL
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20090421BRI54104 FULL-TEXT DOC XML V0//SL
-//EP//TEXT IM-PRESS 20090421BRI54104 ITEM-005-SL DOC XML V0//SL
-//EP//TEXT IM-PRESS 20090421BRI54104 ITEM-007-SL DOC XML V0//SL
Potrošniki
Trgovina z izdelki iz tjulnjev
2009-04-30 - 14:11
Parlament bo na svojem zadnjem zasedanju v tem mandatu skoraj zagotovo brez sprememb potrdil kompromisni predlog uredbe, ki predvideva prepoved trgovanja z izdelki iz tjulnjev. Izjema bo mogoča za izdelke, pridobljene z lovom, ki ga po tradiciji izvajajo Eskimi in omogoča njihovo samooskrbo, ter za izdelke, ki so posledica lova v skladu z nacionalno zakonodajo o trajnostnem upravljanju morskih virov. Namen uredbe je odpraviti sedanjo razdrobljenost notranjega trga, kjer imajo države članice do vprašanja lova tjulnjev različna stališča in različno opredeljene prepovedi trgovanja z izdelki iz njih. Upoštevala naj bi vidik ustreznega ravnanja z živalmi in povrnila zaupanje potrošnikov, da izdelki na trgu niso iz tjulnjev, zato je prepoved najustreznejša rešitev. Poročilo o zakonodajnem predlogu je pripravila poslanka Diana WALLIS (ALDE, UK).
Prepoved trgovanja in uvoza
Uredba predvideva prepoved trgovanja z izdelki iz tjulnjev in njihov uvoz. Izjemi sta trgovanje z izdelki, pridobljeni s tradicionalnim lovom ali lovom za trajnostno upravljanje morskih virov ter občasni uvoz izdelkov za osebno uporabo.
Za Eskime - prebivalce arktičnih in subarktičnih področij, kjer imajo, sedaj ali po tradiciji, domačinske pravice in interese - pomeni tradicionalen lov na tjulnje sredstvo za preživetje, je pomemben sestavni del njihove kulture ter identitete in je kot tak tudi zaščiten z deklaracijo Združenih narodov o pravicah domorodnih ljudstev.
Izdelki, pridobljeni z lovom za trajnostno upravljanje morskih virov v skladu z nacionalno zakonodajo, so lahko dani v promet, vendar na neprofitni osnovi in v količinah, ki ne predstavljajo dajanja v promet iz komercialnih razlogov.
Opredelitev izdelkov iz tjulnjev
Dokument določa, da so izdelki iz tjulnjev vsi izdelki, predelani ali nepredelani, pridobljeni ali proizvedeni iz tjulnjev, vključno z mesom, oljem, mastjo, organi in nepredelanimi kožuhi, strojenimi ali obdelanimi, vključno s kožuhi, zloženimi v plahte, križe in podobne oblike, ter izdelki, narejene iz kožuhov tjulnjev.
Prodaja vseh teh izdelkov, vključno z oblačili iz krzna ali kože, kot so torbe, pokrivala, škornji in rokavice, bo prepovedana. Prav tako bo prepovedana prodaja farmacevtskih izdelkov, ki vsebujejo omega 3 maščobne kisline, pridobljene iz tjulnjev.
Začetek izvajanja uredbe
Zakonodaja bo začela veljati dvajseti dan po objavi v Uradnem listu EU in se bo morala začeti izvajati najkasneje v 6 mesecih po začetku veljavnosti. Države članice bodo morale o njem izvajanju vsake štiri leta poročati Komisiji, ta pa nato Evropskemu parlamentu.
Tradicionalni lov na tjulnje še izvajajo v treh državah članicah EU: na Finskem, Švedskem in v Veliki Britaniji (na Škotskem).
Poročilo: Diana Wallis (A6-0118/2009) - Trgovina z izdelki iz tjulnjev
Postopek soodločanja
Razprava: ponedeljek, 4. maj 2009 Poročilo: Diana Wallis (A6-0118/2009) - Trgovina z izdelki iz tjulnjev
-//EP//TEXT REPORT A6-2009-0118 0 NOT XML V0//SL
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20090421BRI54104 FULL-TEXT DOC XML V0//SL
-//EP//TEXT IM-PRESS 20090421BRI54104 ITEM-006-SL DOC XML V0//SL
-//EP//TEXT IM-PRESS 20090421BRI54104 ITEM-008-SL DOC XML V0//SL
Kmetijstvo
Varstvo živali, ki se uporabljajo za znanstvene namene
2009-04-30 - 14:11
Predlog direktive, o kateri bo Parlament glasoval v torek, prinaša predloge strožjih pravil za opravljanje poskusov na živalih. Pri tem upošteva tako zaskrbljenost javnosti glede tega vprašanja, kakor tudi potrebe medicine, da ne bi bile ogrožene raziskave v boju proti različnim bolezni. V znanstvene namene se v Evropi letno uporabi okoli 12 milijonov živali. Število bi morali po mnenju odbora za kmetijstvo močno znižati, za vse odobritve poskusov pa bi morala biti izdana ugodna neodvisna etična in znanstvena ocena pristojnega organa.
Poročilo, ki ga je pripravil poslanec Neil PARISH (EPP-ED, UK), podpira zastavljene cilje nove zakonodaje, še posebej prepoved izvajanja poskusov na ogroženih živalih, tudi velikih opicah, kot so šimpanzi, orangutani in gorile, ki bi bili izrecno dovoljeni le za zaščito njihovega obstoja pred izumrtjem. Živali bi se lahko uporabljale v poskusih le, če so bile posebej vzrejene za tovrstno uporabo v postopkih in sicer samo živali druge ali kasnejše generacije.
Ker bi omejitev uporabe drugih primatov v poizkusih nesorazmerno upočasnila evropske medicinske raziskave v primerjavi z raziskavami v Aziji in ZDA, kjer teh omejitev ni, parlamentarni odbor predlaga dopolnilo, ki omogoča raziskave in hkrati spodbuja alternative poskusom na živalih.
Manj primatov v poskusih - manj učinkovit boj proti nevarnim boleznim
Poslanci nasprotujejo dodelitvi posebnega statusa primatom razen človeka, ki bi omejevala poskuse na njih le za izogibanje, preprečevanje, odkrivanje ali zdravljenje smrtno nevarnih ali izčrpavajočih kliničnih stanj pri človeku. Menijo, da za tako prepoved ni znanstvenih utemeljitev, saj bi lahko omejila raziskave različnih vrst raka, multiple skleroze in Alzheimerjeve bolezni.
Osnovne raziskave zato ne bi smele biti omejene na poskuse za doseganje posebnih ciljev. Evropske in mednarodne smernice za odobritev biotehnoloških snovi namreč zahtevajo, da se na primatih izvedejo študije, preden se te snovi testirajo na ljudeh.
Kolonije za zagotovitev živali
Poslanci želijo doseči prepoved lovljenja primatov za namene znanstvenih poskusov: izvajali naj bi jih na tako imenovanih samozadostnih kolonijah F2 - druga generacija, vzrejena v ujetništvu.
Tako naj bi se zmanjšala potreba po odvzemanju živali iz divjine, vendar pa odbor dvomi, da bi bil predlog izvedljiv že v sedmih letih, kot predvideva Komisija. Nikjer na svetu namreč še niso bile uspešno oblikovane samozadostne kolonije F2, zato obstaja možnost, da bo za njihov razvoj potrebna evtanazija veliko samcev primatov iz kategorije F1. Poslanci menijo, da bi bilo treba obdobje za spremembo podaljšati s sedem na deset let.
Opredelitev stopenj poskusov
Dopolnilo parlamentarnega odbora podrobneje določa lestvico teže poskusov, ki se izvajajo na živalih. Predpostavlja se namreč, da postopki, ki povzročajo bolečine ljudem, povzročajo bolečine tudi živalim, razen če je znano ali ugotovljeno drugače.
Glede na posledice naj bi bili razvrščeni v tri stopnje: brez bolečin ali blaga bolečina; zmerna bolečina in huda bolečina. Komisija predlaga, da bi se lahko poskusi večkrat izvajali na eni živali le, če bi ti povzročali blage bolečine. Poslanci pa menijo, da bi takšno določilo pomenilo uporabo večjega števila živali v testiranjih, kar je v nasprotju z namenom direktive, zato predlagajo, da bi se lahko na posamezni živali večkrat izvajali poskusi, ki povzročajo blage bolečine, vključno s testiranji krvi in vsadki ob splošni anesteziji.
Alternativne metode
Z direktivo naj bi znanstvenike spodbujali k iskanju in uporabi alternativ metod namesto poskusov na živalih. Področje dela Evropskega centra za validacijo alternativnih metod, ki sedaj ni dovolj jasno opredeljeno, naj bi se zato razširilo na usklajevanje in spodbujanje razvoja ter uporabe alternativ postopkom na živalih. V ta sklop sodijo uporabne in osnovne biomedicinske raziskave, veterinarske raziskave in predpisana preskušanja.
Komisija in države članice naj bi ob tem finančno in drugače prispevale k razvoju ter, kjer je to potrebno, k znanstvenemu potrjevanju alternativnih pristopov, namenjenih za zagotavljanje primerljive ravni podatkov, kot je pridobljena pri postopkih, v katerih so uporabljene živali.
Nadaljevanje postopka
Ker predstavniki Sveta in Parlamenta zaradi prenapolnjenega urnika obveznosti niso mogli opraviti neformalnih predhodnih pogovorov za oblikovanje kompromisa pred prvo obravnavo zakonodajnega predloga na plenarnem zasedanju, bo naloga iskanja sporazuma po sprejetju skupnega stališča Sveta pripadla novemu sklicu Parlamenta po junijskih volitvah.
Poročilo: Neil Parish (A6-0240/2009) - Zaščita živali, ki se uporabljajo za znanstvene namene
Postopek soodločanja
Razprava: ponedeljek, 4. maj 2009 Poročilo: Neil Parish (A6-0240/2009) - Zaščita živali, ki se uporabljajo za znanstvene namene
-//EP//TEXT REPORT A6-2009-0240 0 NOT XML V0//SL
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20090421BRI54104 FULL-TEXT DOC XML V0//SL
-//EP//TEXT IM-PRESS 20090421BRI54104 ITEM-007-SL DOC XML V0//SL
-//EP//TEXT IM-PRESS 20090421BRI54104 ITEM-009-SL DOC XML V0//SL
Kmetijstvo
Zaščita živali pri zakolu
2009-04-30 - 14:11
Odbor za kmetijstvo se v svojem poročilu o predlogu uredbe, ki postavlja skupna pravila pri zakolu živali, zavzema za dosledno preprečevanje trpljenja živali ob hkratnem spoštovanju verske svobode, saj nekatere religije predpisujejo obredni zakol. V klavnicah EU je vsako leto zaklanih skoraj 360 milijonov prašičev, ovac, koz in goveda ter več kot štiri milijarde perutnine, več kot 330 milijonov piščancev, starih en dan, umre v vališčih, letno pa je usmrčenih tudi približno 25 milijonov živali, vzrejenih za krzno. Obvladovanje nalezljivih bolezni prav tako lahko zahteva zakol na milijone živali.
Ravnanje z velikim številom živali tem povzroča nepotrebno trpljenje, ne zgolj med rejo in prevozom, ampak tudi v času zakola ali usmrtitve ter z njimi povezanimi dejavnostmi. Skrb za izboljšanje dobrega počutja živali v evropski družbi se izboljšuje tako med potrošniki kot med proizvajalci.
Nova uredba, zamenjava za sedaj veljavno direktivo, ki ni bila spremenjena, odkar je leta 1993 začela veljati, čeprav je v tem času prišlo do tehnološkega napredka pri načinih omamljanja, zakola in usmrtitve živali, predvideva enotnejšo uporabo pravil o zakolu živali po vsej Uniji. V poročilu, ki ga je pripravil poslanec Janusz WOJCIECHOWSKI (UEN, PL), parlamentarni odbor za kmetijstvo predlaga vrsto dopolnil. Z njimi naj bi se natančneje opredelila pravila in postopki ob zakolu, obenem pa odpravile nepotrebne administrativne ovire in zagotovilo, da bodo tudi živali, katerih meso bo uvoženo v EU, zaklane v skladu z evropsko zakonodajo.
Omamljanje pred zakolom
Poslanci podpirajo določilo, da bi morale biti vse živali zaklane na način, ki povzroči takojšno smrt ali pa pred zakolom ustrezno omamljene. Izjema bi veljala za zakol v skladu z verskimi obredi, ki pa bo moral biti izveden v klavnici. Z enotno evropsko izjemo za obredni zakol naj bi odpravili sedanje različne razlage in obseg izjem, ki jih določajo nacionalne zakonodaje.
Zmanjšanje nepotrebnega trpljenja
Ker živalim omejitev gibanja povzroči velik stres, odbor predlaga, da bi jih bilo pred zakolom dovoljeno privezati ali kako drugače imobilizirati samo takrat, ko bo oseba, odgovorna za omamljanje in zakol, že pripravljena na izvršitev naloge. Prav tako bi se morala izkrvavitev začeti takoj po omamljanju, da se žival med postopkom ne bi vnovič zavedla.
Poslanci so tudi potrdili seznam znakov za ugotavljanje stanja zavednosti ali čutenja živali, ki so merilo stopnje učinkovitosti omamljanja pred zakolom.
Jasnejše pristojnosti
Za zagotavljanje upoštevanja pravil uredbe bodo odgovorni nosilci dejavnosti, torej klavnice kot pravne osebe in ne posamezni zaposleni. Določiti bodo morali pooblaščenca za dobro počutje živali za vsako klavnico, ki bo pristojen za nadzor skladnosti s pravili in bo poročal neposredno nosilcu dejavnosti.
Izjema bo veljala za manjše klavnice, kjer se zakolje do 50 glav velike živine na teden ali 150.000 glav perutnine na leto in ki uporabljajo le lastno osebje. Parlamentarci tudi nasprotujejo oblikovanju referenčnih nacionalnih središč, ker imajo države članice že na voljo ustrezne organe, kot je veterinarska uprava.
Uvoz v skladu z uredbo in mobilne klavnice
Odbor se zavzema za dopolnilo, po katerem naj bi Komisija s svojim nadzorom zagotovila, da so meso in mesni izdelki iz tretjih držav, naprodaj na notranjem trgu, v skladu določbami uredbe. Predlagajo inšpekcijske veterinarske preglede v klavnicah tretjih držav, s katerimi bi ugotovili, ali so živali zaklane pod pogoji, kot jih glede njihovega dobrega počutja predvideva uredba.
Komisija naj bi tudi najkasneje do konca leta 2012 pripravila predlog predpisov o uporabi mobilnih klavnic v Uniji, ki bo zagotovil, da se v teh sprejmejo vsi ukrepi zato, da se ne ogroža dobrega počutja živali. Mobilne klavnice zmanjšujejo stres, ki ga živalim povzročata ravnanje in prevoz pred zakolom, in na ta način tudi zmanjšujejo tveganje za slabšo kakovost mesa.
Poročilo: Janusz Wojciechowski (A6-0185/2009) - Zaščita živali pri usmrtitvi
Postopek posvetovanja
Razprava: torek, 5. maj 2009 Poročilo: Janusz Wojciechowski (A6-0185/2009) - Zaščita živali pri usmrtitvi
-//EP//TEXT REPORT A6-2009-0185 0 NOT XML V0//SL
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20090421BRI54104 FULL-TEXT DOC XML V0//SL
-//EP//TEXT IM-PRESS 20090421BRI54104 ITEM-008-SL DOC XML V0//SL
-//EP//TEXT IM-PRESS 20090421BRI54104 ITEM-010-SL DOC XML V0//SL
Pravice žensk/enake možnosti
Enakost moških in žensk
2009-04-30 - 14:11
Evropski poslanci bodo v ponedeljek zvečer obravnavali dva zakonodajna predloga za boljše izvajanje načela enakosti med spoloma. O direktivi za enako obravnavanje moških in žensk, ki opravljajo samostojno dejavnost ter o izboljšavah na področju varnosti in zdravja pri delu nosečih delavk bo Parlament glasoval v torek. Poročilo, ki ga je pripravila Astrid LULLING (EPP-ED, LU), prinaša dopolnila k direktivi, s katerimi za pravice žensk in enakost spolov predlaga, da bi se zakoncem, ki samozaposlenim osebam pomagajo pri izvajanju njihove dejavnosti, priznal poklicni status ter določile njihove minimalne pravice. Države bi jim morale tudi omogočiti vključitev v sisteme zdravstvenega, invalidskega in starostnega zavarovanja za samozaposlene delavce.
Delež samozaposlenih oseb med aktivnim prebivalstvom v Evropi je približno 16 odstotkov oziroma 32,5 milijona oseb, med njimi je tretjina žensk
Razširitev pojma in obvezno zavarovanje
Poslanci predlagajo širšo opredelitev pojma "samozaposleni delavci". Zajemala naj bi osebe, ki pod pogoji, določenimi z nacionalno zakonodajo, opravljajo pridobitno dejavnost za svoj račun, vključno s kmetovalci, osebami v svobodnih poklicih, obrtniki in trgovci ter v okviru malih in srednjih podjetij.
Vključitev zakoncev, ki samozaposlenim osebam pomagajo pri izvajanju njihove dejavnosti, v sisteme socialnega varstva bi morala biti po mnenju odbora obvezna. Izkušnje iz nekaterih držav članic so namreč pokazale, da se ti zakonci, če je izbira o vključitvi v sistem prostovoljna, večinoma odločijo proti, saj se bojijo, da bi imeli znatne stroške s plačevanjem prispevkov. Ob tem pa se jih le malo zaveda, da bodo še posebej v primeru razveze ostali brez socialnega varstva, zlasti kar zadeva pravico do pokojnine.
Socialni prispevki zakoncev, ki samozaposlenim osebam pomagajo pri izvajanju njihove dejavnosti, bi morali biti po mnenju poslancev odbiti od davkov kot operativni odhodki.
Porodniški dopust
Odbor še predlaga, da bi bile samozaposlene delavke in zakonske partnerke, ki samozaposlenim osebam pomagajo pri izvajanju njihove dejavnosti, upravičene do ustreznega porodniškega dopusta glede na njihove posamezne potrebe. Dolžina porodniškega dopusta naj ne bi trajala dlje, kot je določeno v direktivi 92/85/EGS.
Spremembe direktive o porodniškem dopustu
Dopolnila k spremembam direktive za spodbujanje izboljšav na področju varnosti in zdravja pri delu nosečih delavk in delavk, ki so pred kratkim rodile ali dojijo, so zbrana v poročilu, ki ga je pripravila Edite ESTRELA (PES, PT).
V Evropski uniji je pravica do porodniškega dopusta različna: traja od 14 do 28 tednov, v nekaterih primerih tudi do 52 tednov, vendar je plačan le del. Slovenska zakonodaja predvideva 105 dni (15 tednov) obveznega porodniškega dopusta, ki se začne 28 dni pred napovedanim rokom poroda, nadomestilo pa je ves čas 100 odstotno.
Sedaj veljavna direktiva govori o 14 tednih porodniškega dopusta, Evropska komisija pa predlaga podaljšanje na 18 tednov. Odbor za pravice žensk in enakost se zavzema, da bi bilo treba zaposlenim ženskam zagotoviti pravico do najmanj 20 zaporednih tednov porodniškega dopusta pred in/ali po porodu, od česar bi bilo vsaj šest tednov obveznih po porodu. Med obveznim obdobjem dopusta bi moralo nadomestilo znašati 100 odstotkov zadnje ali povprečne mesečne plače, med preostalim obdobjem pa ne bi smelo biti nižje od 85 odstotkov zadnje ali povprečne plače.
Očetovski dopust
Države članice bi morale po mnenju poslancev zagotoviti, da bodo delavci, katerih partnerice so pred kratkim rodile, upravičeni do nepretrganega in neprenosljivega polno plačanega očetovskega dopusta, ki bo trajal vsaj dva obvezna tedna.
Prepoved odpuščanja
Če bi bila delavka odpuščena v obdobju dvanajstih mesecev po koncu porodniškega dopusta, bi bil tak odpust diskriminatoren. Dovoljeni bi bili izjemni primeri, ki niso povezani z materinstvom in so ustrezno pisno utemeljeni ter dovoljeni po nacionalni zakonodaji.
Države bi sicer morale z ustreznimi predpisi poskrbeti za prepoved diskriminacije nosečnic na trgu in jim zagotoviti enake možnosti pri zaposlitvi, če izpolnjujejo vse zahteve za razpisano delovno mesto. Nosečnost namreč ne bi smela ogrožati njihove kariere in možnosti za poklicni razvoj samo zato, ker zaposlitev nosečnice za delodajalca predstavlja dodatno breme.
Delavke bi morale imeti tudi največ eno leto pravico do krajšega delovnega časa. V tem obdobju naj bi bile v celoti zaščitene pred odpustom in imele polno pravico, da se po izteku vrnejo na delovno mesto s polnim delovnim časom in plačo.
Skupna razprava - Enakost moških in žensk
Poročili: Astrid Lulling (A6-0258/2009) - Enako obravnavanje moških in žensk, ki opravljajo samostojno dejavnost
Edite Estrela (A6-0267/2009) - Izboljšave na področju varnosti in zdravja pri delu nosečih delavk in delavk, ki so pred kratkim rodile ali dojijo
Postopek soodločanja, 1. branje
Skupna razprava: ponedeljek, 4. maj 2009 Poročilo: Astrid Lulling (A6-0258/2009) - Enako obravnavanje moških in žensk, ki opravljajo samostojno dejavnost Poročilo: Edite Estrela (A6-0267/2009) - Izboljšave na področju varnosti in zdravja pri delu nosečih delavk in delavk, ki so pred kratkim rodile ali dojijo Direktiva 92/85/EGS z dne 19.10.1992 o uvedbi ukrepov za spodbujanje izboljšav na področju varnosti in zdravja pri delu nosečih delavkin delavk, ki so pred kratkim rodile ali dojijo Direktiva 92/85/EGS z dne 19.10.1992 o okvirnem sporazumu o starševskem dopustu
SL
3
LINK
http://eur-lex.europa.eu/LexUriServ/LexUriServ.do?uri=CONSLEG:1992L0085:20070627:sl:PDF
SL
4
LINK
http://eur-lex.europa.eu/LexUriServ/LexUriServ.do?uri=CONSLEG:1996L0034:19980205:sl:PDF
-//EP//TEXT REPORT A6-2009-0258 0 NOT XML V0//SL
-//EP//TEXT REPORT A6-2009-0267 0 NOT XML V0//SL
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20090421BRI54104 FULL-TEXT DOC XML V0//SL
-//EP//TEXT IM-PRESS 20090421BRI54104 ITEM-009-SL DOC XML V0//SL
-//EP//TEXT IM-PRESS 20090421BRI54104 ITEM-COVER-SL DOC XML V0//SL
-//EP//TEXT IM-PRESS 20090421BRI54104 ITEM-001-SL DOC XML V0//SL
-//EP//TEXT IM-PRESS 20090421BRI54104 ITEM-002-SL DOC XML V0//SL
-//EP//TEXT IM-PRESS 20090421BRI54104 ITEM-003-SL DOC XML V0//SL
-//EP//TEXT IM-PRESS 20090421BRI54104 ITEM-004-SL DOC XML V0//SL
-//EP//TEXT IM-PRESS 20090421BRI54104 ITEM-005-SL DOC XML V0//SL
-//EP//TEXT IM-PRESS 20090421BRI54104 ITEM-006-SL DOC XML V0//SL
-//EP//TEXT IM-PRESS 20090421BRI54104 ITEM-007-SL DOC XML V0//SL
-//EP//TEXT IM-PRESS 20090421BRI54104 ITEM-008-SL DOC XML V0//SL
-//EP//TEXT IM-PRESS 20090421BRI54104 ITEM-009-SL DOC XML V0//SL
-//EP//TEXT IM-PRESS 20090421BRI54104 ITEM-010-SL DOC XML V0//SL
-//EP//DTD IM-PRESS 20050901 BRI-FULL DOC XML V0//EN
-//EP//STYLESHEET IM-PRESS 20050901 BRI-FULL DOC XML V0//EN
-//EP//TEXT IM-PRESS 20090421BRI54104 ITEM-COVER-SL DOC XML V0//SL
-//EP//TEXT IM-PRESS 20090421BRI54104 ITEM-001-SL DOC XML V0//SL
-//EP//TEXT IM-PRESS 20090421BRI54104 ITEM-002-SL DOC XML V0//SL
-//EP//TEXT IM-PRESS 20090421BRI54104 ITEM-003-SL DOC XML V0//SL
-//EP//TEXT IM-PRESS 20090421BRI54104 ITEM-004-SL DOC XML V0//SL
-//EP//TEXT IM-PRESS 20090421BRI54104 ITEM-005-SL DOC XML V0//SL
-//EP//TEXT IM-PRESS 20090421BRI54104 ITEM-006-SL DOC XML V0//SL
-//EP//TEXT IM-PRESS 20090421BRI54104 ITEM-007-SL DOC XML V0//SL
-//EP//TEXT IM-PRESS 20090421BRI54104 ITEM-008-SL DOC XML V0//SL
-//EP//TEXT IM-PRESS 20090421BRI54104 ITEM-009-SL DOC XML V0//SL
-//EP//TEXT IM-PRESS 20090421BRI54104 ITEM-010-SL DOC XML V0//SL
