23.4.2007
PREDLOG RESOLUCIJE
k izjavi Evropskega sveta in Komisije
v skladu s členom 103(2) Poslovnika,
ki ga vlagajo Monica Frassoni, Kathalijne Maria Buitenweg in Raül Romeva i Rueda
v imenu skupine Verts/ALE
Giusto Catania, Mary Lou McDonald, Eva-Britt Svensson, Miguel Portas, Gabriele Zimmer, Vittorio Agnoletto in André Brie
v imenu skupine GUE/NGL
o homofobiji v Evropi
Resolucija Evropskega parlamenta o homofobiji v Evropi
Evropski parlament ,
–
ob upoštevanju mednarodnih instrumentov za zagotavljanje človekovih pravic in temeljnih svoboščin ter za preprečevanje diskriminacije, še posebej Evropske konvencije o varstvu človekovih pravic in temeljnih svoboščin,
–
ob upoštevanju členov 6 in 7 Pogodbe o Evropski uniji ter člena 13 Pogodbe o ES, ki EU in države članice zavezujejo k spoštovanju človekovih pravic in temeljnih svoboščin ter zagotavljanju evropskih sredstev za boj proti diskriminaciji in kršenju človekovih pravic
–
ob upoštevanju Listine Evropske unije o temeljnih pravicah, še posebej njenega člena 21, ki prepoveduje diskriminacijo na podlagi spolne usmeritve,
–
ob upoštevanju dejavnosti Evropske unije v boju proti diskriminaciji na podlagi spolne usmeritve in homofobiji, še posebej upoštevajoč protidiskriminacijsko direktivo 2000/78/ES, ki vzpostavlja splošni okvir za enako obravnavanje pri zaposlovanju in delu ter leto enakih možnosti (2007),
–
ob upoštevanju svojih prejšnjih resolucij o homofobiji, zaščiti manjšin in protidiskriminacijski politiki, še posebej resolucij o homofobiji v Evropi ter o stopnjevanju rasističnega in homofobičnega nasilja v Evropi,
–
ob upoštevanju člena 103(2) svojega poslovnika,
A.
ker je marca poljski podpredsednik vlade in minister za šolstvo objavil osnutek zakona o kaznovanju „homoseksualne propagande“ v šolah in predstavil vsebino osnutka zakona, ki naj bi omogočal razrešitev, kazni in zapor za ravnatelje šol, učitelje in učence v primeru šolskega aktivizma za pravice gejev, lezbijk, biseksualcev in transseksualcev,
B.
ker je poljski namestnik ministra za šolstvo potrdil, da uprava pripravlja takšen zakon in izjavil, da bodo „učitelji, ki razkrijejo svojo homoseksualnost, odpuščeni“,
C.
ker je podpredsednik poljske vlade in minister za izobraževanje izrazil željo, da bi se sprejetje podobnih zakonov spodbujalo na evropski ravni,
D.
ker je predlagano zakonodajo podprl predsednik poljske vlade, ki je izjavil, da je „spodbujanje homoseksualnega načina življenja kot alternative za normalno življenje pri mladih v šolah korak predaleč in da je treba tovrstne pobude v šolah zaustaviti“,
E.
ker so se nekateri člani vlade nejasno odzvali in zato ni jasno, ali bo zakonodaja dejansko predlagana,
F.
ker predlogi vodilnih politikov vseeno znatno pripomorejo k sprejemanju ali zavračanju diskriminacije v javnosti,
G.
ker je poljska ombudsmanka izjavila, da pripravlja seznam delovnih mest, za katera so homoseksualci neprimerni,
H.
ker je predsednik Poljske med svojim obiskom na Irskem 20. februarja izjavil, da „bi človeška rasa izginila, če bi spodbujali takšen pristop k spolnemu življenju“,
I.
ker je izvajanje leta enakih možnosti 2007 Evropske unije na Poljskem v močnem zaostanku zaradi neodločnosti poljske vlade in uprave pri projektih, med katerimi so tudi projekti organizacij gejev lezbijk, biseksualcev in transseksualcev, kar znatno ovira ta projekt na Poljskem,
J.
ker je urad državnega tožilca junija 2006 odredil preiskavo glede financiranja organizacij lezbijk, gejev, biseksualcev in transseksualcev, s katero naj bi ugotovili morebitne povezave s „kriminalnimi dejavnostmi” in njihovo navzočnostjo v šolah, vendar ni odkril nobenih sledi kaznivih dejanj,
K.
ker je poljska vlada 8. junija 2006 odpustila vodjo centra za izpopolnjevanje učiteljev in prepovedala razdeljevanje uradnega priročnika Sveta Evrope za boj proti diskriminaciji in ker je novi vodja centra 9. oktobra 2006 izjavil, da „neprimerni vzorci ne smejo biti prisotni v šolah, ker je cilj šol pojasniti razliko med dobrim in slabim, lepim in grdim /…/ šola mora pojasniti, da homoseksualnost vodi v zaplete, praznino in degeneracijo“,
L.
ker je Evropski parlament v svoji resoluciji s 15. junija 2006 o stopnjevanju rasističnega in homofobičnega nasilja v Evropi že izrazil hudo zaskrbljenost glede stanja v Evropi, še posebej na Poljskem, ter obsodil izjave voditeljev stranke Liga poljskih družin in zlasti podpredsednika vlade in ministra za šolstvo, ki spodbujajo k sovraštvu in nasilju,
M.
ker je poljska vlada zavrnila tudi financiranje projektov, ki jih organizacije lezbijk, gejev, biseksualcev in transseksualcev podpirajo v okviru evropskega programa Mladina, in je svojo odločitev v pismu tem organizacijam pojasnila z besedami, da „politika ministrstva ne podpira dejavnosti, ki stremijo k širjenju homoseksualnega obnašanja, in takšne naravnanosti mladih ljudi“, in da „ministrstvo ne bo podprlo sodelovanja homoseksualnih organizacij“,
N.
ker je decembra 2006 Evropska komisija v odgovoru na parlamentarno vprašanje na to temo izjavila, da je bila poljska vlada pristranska in je izrabila evropski program Mladina za nacionalne cilje, ter pozvala uradnike in organizacije, odgovorne za njegovo izvajanje, naj v prihodnje zagotovijo enakost vseh mladih pri sodelovanju v programu,
O.
ker se je generalni sekretar Sveta Evrope Terry Davis na te dogodke odzval z izjavo, da „se poljska vlada lahko svobodno odloči, ali želi uporabiti gradivo Sveta Evrope za izobraževanje o človekovih pravicah, vendar četudi je učno gradivo neobvezno, vrednote in načela, ki jih vsebuje, zagotovo niso“, ter izrazil zaskrbljenost glede „nekaterih politikov, ki spodbujajo homofobijo /…/ in glede homofobičnega obnašanja, ki ga dopušča vlada“,
P.
ker je Evropski parlament Evropskemu centru za opazovanje rasizma in ksenofobije naročil, naj izvede preiskavo o stopnjevanju rasizma, ksenofobije in homofobije na Poljskem ter Komisijo pozval, naj preveri, ali so ukrepi in izjave poljskega ministra za šolstvo v skladu s členom 6 Pogodbe o EU in pri tem spomnil na sankcije v primeru kršitve, česar pa Komisija ni storila,
Q.
ker je Evropski parlament spremljal širjenje sovražnega govora proti skupnostim gejev, lezbijk, biseksualcev in transseksualcev v številnih državah, med drugim v Belgiji, Rusiji, Latviji in na Hrvaškem,
R.
ker so homoseksualci po vsej Evropi nenehno tarče verskih voditeljev, ki uporabljajo diskriminatoren jezik, kot na primer namurski škof, ki je 4. aprila letos homoseksualnost označil kot nenormalno in izjavil, da „je homoseksualnost stopnja nepopolno razvite človekove spolnosti“, ali predsednik italijanske škofovske konference, ki je osnutek zakona o priznavanju omejenih pravic istospolnim parom primerjal z dopuščanjem incesta in pedofilije,
S.
ker so bili povod za oblikovanje te resolucije, pa tudi resolucije o homofobiji v Evropi, omenjeni in številni drugi zaskrbljujoči dogodki, med drugim odločitve lokalnih oblasti, da prepovejo pohode za enakost in gejevske parade, podžiganje, grožnje ali sovražni govor vodilnih politikov in verskih voditeljev, nesposobnost policije, da nudi ustrezno zaščito v primeru nasilnih demonstracij homofobičnih skupin, tudi kadar te prekinejo mirne demonstracije,
T.
ker so v prihajajočih mesecih načrtovani pohodi za enakost in „parade ponosa“ po vsej Evropi in po svetu, sodelujoči in organizatorji pa so potencialne tarče fizičnega nasilja, kljub temu, da imajo temeljno pravico do svobode izražanja in zbiranja, na kar opozarja tudi komisar Sveta Evrope za človekove pravice,
U.
ker je nekaj mest v državah srednje in vzhodne Evrope, kot sta Moldavija in Rusija, že nakazalo ali izdalo prepoved takšnih dogodkov,
V.
ker je bila v Moldaviji takšna prepoved izdana kljub temu, da je sodišče razsodilo, da to pomeni kršitev moldavijskega in mednarodnega prava,
W.
ker italijanski mediji poročajo, da je mlada žrtev homofobije naredila samomor zaradi ustrahovanja, s katerim se je soočala, in ker so organizacije civilne družbe v Združenem kraljestvu opozorile na porast homofobičnega ustrahovanja,
X.
ker je Evropski parlament že večkrat zahteval oblikovanje protidiskriminacijskega zakonodajnega paketa na podlagi člena 13 Pogodbe o ES in Komisijo redno poziva, naj oblikuje direktivo o prepovedi diskriminacije na podlagi spolne usmerjenosti v vseh sektorjih,
1.
poudarja, da je Evropska unija v prvi vrsti skupnost vrednot, kjer je najbolj cenjeno spoštovanje človekovih pravic in temeljnih svoboščin, demokracije in pravne države, enakosti in nediskriminacije;
2.
zatrjuje, da so institucije EU in države članice dolžne zagotoviti spoštovanje, zaščito in krepitev človekovih pravic v Evropski uniji, kot je zapisano v Evropski konvenciji o človekovih pravicah, v Listini Evropske unije o temeljnih pravicah, v členu 6 Pogodbe o Evropski uniji in v direktivi 2000/43/ES ter 2000/78/ES;
3.
poljske pristojne organe poziva, naj se vzdržijo predlaganja ali sprejetja zakona, kakršnega napoveduje ta podpredsednik poljske vlade in minister za šolstvo, ali izvajanja ustrahovalnih ukrepov proti organizacijam gejev, lezbijk, biseksualcev in transseksulacev;
4.
poziva pristojne poljske organe, naj javno obsodijo izjave voditeljev, ki spodbujajo diskriminacijo in sovraštvo zaradi spolne usmerjenosti in ukrepajo proti njim; meni, da bi vsako drugo ravnanje pomenilo kršitev člena 6 Pogodbe o EU;
5.
od poljskih oblasti zahteva, naj olajšajo izvajanje leta enakih možnosti 2007, in od Komisije zahteva, naj to izvajanje nadzoruje in s tem zagotovi, da se v državah članicah obravnavajo vsi razlogi za diskriminacijo, čez mesec dni pa naj o stanju poroča Evropskemu parlamentu; sprašuje Komisijo, ali ima nespoštovanje pravil EU lahko finančne posledice za projekte;
6.
ponovno zahteva od Komisije, naj z dokončanjem protidiskriminacijskega paketa, zasnovanega na členu 13 pogodbe, v vseh sektorjih zagotovi prepoved diskriminacije zaradi spolne usmerjenosti, saj se bodo sicer lezbijke, geji, biseksualci in drugi posamezniki, ki so žrtve več vrst diskriminacije, temu še naprej izpostavljeni;
7.
Evropsko komisijo poziva, naj pospeši revizijo izvajanja protidiskriminacijske direktive in naj v primeru kršitve obveznosti EU države članice privede pred Sodišče;
8.
vse države članice opozarja, da je Evropsko sodišče za človekove pravice razsodilo, da je prepoved pohodov za enakost in „parad ponosa“, pa tudi odrekanje zaščite sodelujočim, kršitev pravice do izražanja, zbiranja in demonstracij, ter poziva vse pristojne organe, še posebej lokalne oblasti, naj odobrijo te pohode in ustrezno zaščitijo udeležence;
9.
obsoja diskriminatorne pripombe politikov in verskih voditeljev, katerih tarče so homoseksualci, saj spodbujajo sovraštvo in nasilje, ter od vodstva organizacij, in jim ti politiki in verski voditelji pripadajo, zahteva, naj njihove pripombe obsodijo;
10.
naroči svojemu predsedniku, naj to resolucijo posreduje Svetu, Komisiji, vladam držav članic, državam pristopnicam in državam kandidatkam ter Svetu Evrope.
