4. 3. 2010 B7-0163/2010 PREDLOG RESOLUCIJE ob zaključku razprave o izjavah Sveta in Komisije
v skladu s členom 110(2) poslovnika
o položaju civilne družbe in nacionalnih manjšin v Belorusiji
Jacek Protasiewicz
,
Elmar Brok
,
José Ignacio Salafranca Sánchez-Neyra
, Ioanis Kasulidis (
Ioannis Kasoulides
),
Hans-Gert Pöttering
,
Traian Ungureanu
,
Filip Kaczmarek
,
Jacek Saryusz-Wolski
,
Vytautas Landsbergis
v imenu skupine PPE
PE433.025v01-00 B7‑0163/2010 Resolucija Evropskega parlamenta o položaju civilne družbe in nacionalnih manjšin v Belorusiji
Evropski parlament ,
– ob upoštevanju svojih prejšnjih resolucij o razmerah v Belorusiji, zlasti resolucije z dne 17. decembra 2009 Sprejeta besedila, P7_TA-PROV(2009)0117 .
,
– ob upoštevanju sklepov Sveta za splošne zadeve in zunanje odnose o Belorusiji z dne 17. novembra 2009, s katerimi se ohrani začasna odprava prepovedi izdaje vizumov nekaterim beloruskim uradnikom, vključno s predsednikom Aleksandrom Lukašenkom, in podaljšajo omejitveni ukrepi do oktobra 2010,
– ob upoštevanju izjave Evropskega sveta o vzhodnem partnerstvu z dne 19. marca 2009 in skupne izjave z vrhunskega srečanja o vzhodnem partnerstvu 7. maja 2009 v Pragi;
– ob upoštevanju Okvirne konvencije Sveta Evrope o varstvu narodnih manjšin z dne 1. februarja 1995,
– ob upoštevanju mednarodnih načel in standardov v zvezi s pravicami manjšin, zlasti tistih iz mednarodnih konvencij o človekovih pravicah, kot so helsinška sklepna listina z dne 2. avgusta 1975 (poglavje 1.VII), dokument kobenhavenskega srečanja o človeški razsežnosti z dne 29. junija 1990 in pariška listina za novo Evropo z dne 21. novembra 1990,
– ob upoštevanju svoje razprave o Belorusiji 24. februarja 2010 ter misije ad-hoc delegacije Evropskega parlamenta v Belorusijo od 25. do 27. februarja 2010 in njenih ugotovitev,
– ob upoštevanju člena 110(2) svojega poslovnika,
A. ker beloruske oblasti niso priznale demokratično izvoljenega vodstva Združenja Poljakov v Belorusiji leta 2005 in 2009,
B. ker so beloruske oblasti uporabile policijske sile proti članom Združenja Poljakov v Belorusiji v Grodnem leta 2005 in v Ivancu leta 2010,
C. ker so beloruske oblasti preprečile predstavnikom Združenja Poljakov v Belorusiji, ki so bili pozvani, da v sodni obravnavi nastopijo kot priče predsednice lokalne podružnice Združenja Poljakov v Belorusiji v Ivancu Tereze Sobol, da bi se udeležili sojenja,
D. ker so predstavniki evropskih institucij, tudi predsednik Evropskega parlamenta Jerzy Buzek, podpredsednica Komisije/visoka predstavnica Unije za zunanje zadeve in varnostno politiko baronica Ashton, komisarka za notranje zadeve Cecilia Malmström ter poljski parlament in francoski minister za zunanje zadeve, izrazili zaskrbljenost zaradi nedavnih ukrepov beloruskih oblasti proti Združenju Poljakov v Belorusiji in obsodili uporabo policijske sile proti njenim članom,
E. ker so ti ukrepi beloruskih oblasti v nasprotju z mednarodnimi standardi za varstvo nacionalnih manjšin, določenih med drugim v Okvirni konvenciji Sveta Evrope o varstvu narodnih manjšin z dne 1. februarja 1995, Belorusija pa je še okrepila svoje ukrepe proti članom te organizacije,
F. ker skupna izjava s praškega vrhunskega srečanja o vzhodnem partnerstvu, ki jo je podpisal tudi namestnik predsednika vlade Republike Belorusije, v prvem odstavku določa: „udeleženci praškega srečanja na vrhu se strinjajo, da bo vzhodno partnerstvo temeljilo na zavezah načelom mednarodnega prava in temeljnim vrednotam, vključno z demokracijo, pravno državo ter spoštovanjem človekovih pravic in temeljnih svoboščin ter tržnega gospodarstva, trajnostnega razvoja in dobrega upravljanja“,
G. ker je Evropski svet v svojih sklepih z dne 17. novembra 2009 priznal, da so se odprle nove možnosti za začetek dialoga in tesnejše sodelovanje med Evropsko unijo in Belorusijo, da bi se spodbudil dejanski napredek proti demokraciji in spoštovanju človekovih pravic, ter v tem okviru znova izkazal pripravljenost za okrepitev odnosov Evropske unije z Belorusijo, če bo ta dosegla dodaten napredek na področju demokracije, človekovih pravic in pravne države, in ji ponudil pomoč pri doseganju teh ciljev,
H. ker so beloruske oblasti naznanile načrte o izgradnji nove jedrske elektrarne na meji z EU in na območjih, kjer živi domorodna litovska manjšina, pri tem pa ni jasno navedeno, kakšni so obeti za njihove vasi in nacionalno manjšino v celoti,
1. obsoja zastraševanje, ki so ga uporabile beloruske oblasti proti voditeljem in članom Združenja Poljakov v Belorusiji, ki ga vodi Angelika Borys, na primer: uporaba policijske sile v Ivancu, preprečevanje dostopa do sodnih obravnav, nalaganje upravnih kazni, aretiranje in pridržanje aktivistov (tudi Anatola Liabedzka, predsednika Združene civilne stranke in vodjo Združenih demokratičnih sil), ki so skušali izraziti svojo solidarnost z zatiranimi Poljaki;
2. poziva beloruske oblasti, naj ponovno uzakonijo Združenje Poljakov v Belorusiji, ki ga vodi Angelika Borys, in zagotovijo, da se jim pravočasno vrne stavba v Ivancu, katere nakup je financirala Poljska;
3. obsoja nedavne ukrepe beloruskih oblasti proti protestantski skupnosti „Novo življenje“ v Belorusiji, ki je bila kaznovana s pretiranimi upravnimi stroški zaradi domnevne škode, povzročene na zemljišču, in ji je bil zato odvzet uradni prostor za bogoslužje; v zvezi s tem zahteva, naj beloruske oblasti hitro rešijo ta spor, nehajo pritiskati na verske manjšine ter zagotovijo enako obravnavanje in versko svobodo v državi;
5. ponovno izraža svoje zanimanje za odprt in strukturiran dialog z Belorusijo pod pogojem, da bo liberalizacija političnega sistema v Belorusiji privedla do konkretnih rezultatov in bo odražala spoštovanje človekovih pravic in pravne države;
6. opozarja na zahteve iz svojih nedavnih resolucij, zlasti z dne 25. januarja in 17. decembra 2009, da se zagotovi svoboda govora in združevanja, svoboda registracije političnih strank, na primer Beloruske krščanske demokracije, ter verska svoboda in ustvarijo razmere, ki bodo spodbujale dejavnosti subjektov civilne družbe, nevladnih organizacij (centra za človekove pravice"Vesna") in neodvisnih medijev v Belorusiji;
7. poudarja, da lahko dialog med EU in Belorusijo koristi obema in meni, da se lahko Belorusijo podpre pri pridobivanju minimalnih koristi od vzhodnega partnerstva, zlasti pri kar najučinkovitejši uporabi skladov, dodeljenih v okviru tega programa, za projekte na področju infrastrukture in energije in socialne projekte ter z uporabo drugih instrumentov in politik EU, pod pogojem, da se beloruske oblasti obvežejo dejanskim spremembam na področju svoboščin, demokracije, pravne države in spoštovanja človekovih pravic, zlasti pravic nacionalnih manjšin;
8. poudarja, da Belorusija ne bo upravičena do:
- sklenitve in ratifikacije sporazuma o partnerstvu in sodelovanju med EU in Belorusijo,
- učinkovite uporabe finančnih instrumentov EU, na primer instrumentov Evropske investicijske banke in evropskega sosedskega in partnerskega instrumenta,
- razširitve financiranja Evropske banke za obnovo in razvoj na projekte v Belorusiji, z vključitvijo državnih subjektov,
- obnove splošnega sistema preferencialov v Belorusiji,
- pridobitve še ene tranše stabilizacijskega posojila od Mednarodnega denarnega sklada,
- obnovitve pogajanj o dostopu Belorusije do STO,
- podpore za razširitev programa Organizacije za gospodarsko sodelovanje in razvoj na Belorusijo,
če beloruske oblasti ne bodo spoštovale temeljnih človekovih pravic in meril glede demokracije;
9. pripisuje velik pomen liberalizaciji političnega in civilnega življenja v Belorusiji ter poudarja, da bi lahko nadaljnje kršitve človekovih pravic in pravne države v Belorusiji privedle do tega, da bo EU ponovno preučila svoje stališče do Belorusije, vključno s ponovno uvedbo kazni;
10. meni, da bo način, kako bodo obravnavani spori z Združenjem Poljakov v Belorusiji in drugimi subjekti civilne družbe, vplival na to, ali bo dialog med EU in Belorusijo dobil nov zagon ali pa bo nazadoval;
11. naroči svojemu predsedniku, naj to resolucijo posreduje Svetu, Komisiji, parlamentom in vladam držav članic, generalnemu sekretarju Združenih narodov, parlamentarnim skupščinam Organizacije za varnost in sodelovanje v Evropi in Sveta Evrope, sekretariatu Skupnosti neodvisnih držav ter parlamentu in vladi Belorusije.
