VPRAŠANJE ZA USTNI ODGOVOR Z RAZPRAVO O-0006/06
v skladu s členom 108 Poslovnika
predložitev:
Anna Záborská
, v imenu Odbora za pravice žensk in enakost spolov
za Komisijo
Zadeva: Prisilna prostitucija ob športnih prireditvah
Dogodki, kot so olimpijske igre, mednarodni športni dogodki, razstave in kongresi, naj bi povzročali povečano povpraševanje po prostituciji in spolnih storitvah. Večina vpletenih žensk je žrtev organiziranega kriminala, so pogosto prevarane z lažnimi obljubami o zakonitem delu, nato pa so prisiljene v prostitucijo. Čeprav ni točnih podatkov o številu žensk, ki bodo ob prihodnjem nogometnem prvenstvu žrtve trgovine z ljudmi in prisiljene v prostitucijo, se evropske organizacije za človekove pravice bojijo, da se bosta v času tega dogodka trgovanje z ženskami in prisilna prostitucija znatno povečala.
Izjava o športu, sprejeta v Nici decembra 2000, poziva institucije Skupnosti, da pri svojem ukrepanju upoštevajo vzgojne vrednote športa in zahteva, da družbene in kulturne razsežnosti športa bolj izstopajo v nacionalnih politikah in politiki Skupnosti.
Ali namerava Komisija predlagati kakršne koli posebne pobude v okviru svojih pristojnosti?
Ali so športne prireditve vključene v sedanje strategije proti trgovini z ljudmi in katere strategije namerava Evropska komisija skupaj z državami članicami predlagati za boj proti prisilni prostituciji in trgovini z ljudmi, ki sta povezani s športom in njegovo družbeno vlogo?
Kako namerava Komisija, v tesnem sodelovanju z državami članicami in drugimi mednarodnimi organi, izvajati svoj akcijski načrt s takojšnjim učinkom za boj proti prisilni prostituciji?
Ali ima kakšne strategije za primere, če bo žrtve strah sodelovati z javnimi organi? Ali se Komisija strinja, da te žrtve potrebujejo boljše pravno varstvo?
Na kakšen način lahko Evropska komisija v tem boju podpre ženske organizacije?
