28.5.2008
PREDLOG RESOLUCIJE
k izjavi Sveta in Komisije
v skladu s členom 103(2) poslovnika,
ki ga predlagata Georgs Andrejevs in Frédérique Ries
v imenu skupine ALDE
o razmerah v Gruziji
Resolucija Evropskega parlamenta o razmerah v Gruziji
Evropski parlament ,
–
ob upoštevanju sporazuma o partnerstvu in sodelovanju med Evropskimi skupnostmi in njihovimi državami članicami na eni strani ter Republiko Gruzijo na drugi strani, ki je začel veljati leta 1999,
–
ob upoštevanju svojih prejšnjih poročil in resolucij o Gruziji in o regiji, zlasti resolucije z dne 17. januarja 2008 o učinkovitejši politiki EU za južni Kavkaz P6_TA(2008)0016 . , resolucije z dne 17. januarja 2008 o pristopu k regionalni politiki za Črno morje P6_TA(2008)0017 . in resolucije z dne 29. novembra 2007 o razmerah v Gruziji,
–
ob upoštevanju končne izjave in priporočil, ki jih je na svoji 10. seji 29. in 30. aprila 2008 v Tbilisiju sprejel odbor za parlamentarno sodelovanje EU-Gruzija,
–
ob upoštevanju svojih poročil o evropski sosedski politiki, zlasti poročila, sprejetega novembra 2007,
–
ob upoštevanju člena 103(2) svojega poslovnika,
A.
ker je Evropska unija še vedno zavezana nadaljnjemu razvijanju in poglabljanju svojih odnosov z Gruzijo ter podpira nujno politično in gospodarsko reformo, ukrepe za vzpostavitev trdnih in uspešnih demokratičnih institucij ter učinkovita in neodvisna sodna in druga prizadevanja za odpravo korupcije, zaradi česar bo Gruzija postala mirna in uspešna država, ki bo lahko pripomogla k stabilnosti v svoji regiji in drugih predelih Evrope,
B.
ker so politični nemiri v Gruziji leta 2007 pripeljali do predčasnih predsedniških volitev v januarju 2008 in do parlamentarnih volitev 21. maja, po množičnih demonstracijah, razglasitvi izrednih razmer ter nasilnem policijskem zatrtju protestov in neodvisnih medijskih hiš jeseni 2007; ker so ti dogodki opozorili na že doseženo, vendar tudi na potrebo po nadaljnjem utrjevanju demokratičnih pravil in institucij v Gruziji ter razvijanju njene politične kulture, zlasti odnose med vlado in opozicijskimi strankami,
C.
ker ti dogodki postavljajo pod vprašaj gruzijsko pravno državo in zmožnost njenih demokratičnih in sodnih institucij za izvajanje svojih ustavnih vlog v skladu z evropskimi in mednarodnimi standardi,
D.
ker so predsedniške volitve januarja 2008 po ocenah potekale večinoma v skladu s standardi OVSE in Sveta Evrope, vendar s številnimi ugotovljenimi pomanjkljivostmi in danimi priporočili za okrepitev pravnega okvira volitev in izvajanja političnih kampanj,
E.
ker je odločitev Rusije, da bo z gruzijskima regijama Abhazijo in Južno Osetijo vzpostavila uradne vezi, privedla do poslabšanja odnosov med Gruzijo in Rusijo, in ker so to odločitev spremljali mnogi incidenti, recimo sestrelitev gruzijskega opazovalnega brezpilotnega letala ter napotitev večjega števila ruskega vojaškega osebja in materiala v Abhazijo,
1.
je seznanjen z rezultati parlamentarnih volitev 21. maja in ugotovitvami misije za opazovanje volitev, ki izjavlja, da je bil volilni dan na splošno miren in pozitivno ocenjen in da je bil od januarskih predsedniških volitev dosežen znaten napredek;
2.
poudarja, da so potrebna nadaljnja prizadevanja za odpravo ugotovljenih pomanjkljivosti in težav v volilnem procesu; poudarja, da je treba sprejeti ukrepe za zmanjšanje napetosti in polarizacije med političnimi strankami;
3.
poziva gruzijskega predsednika in vse politične stranke, naj vzpostavijo tvoren dialog, da bi zagotovili soglasje o vprašanjih, povezanih z ustavo in volitvami; poudarja, da morajo demokratična pravila spoštovati vse stranke, tako vladne kot opozicijske, in da je treba ob pravici do mirnih protestov in demonstracij v celoti spoštovati zakon ter storiti vse, da ne bi prišlo do nasilja ali nezakonitih dejanj;
4.
pozdravlja pripravljenost gruzijskih oblasti, da mednarodnim opazovalcem dovolijo spremljanje teh volitev, in poudarja, da bi bilo treba vsa priporočila v celoti upoštevati;
5.
izraža resno zaskrbljenost zaradi odločitve Rusije, da bo z gruzijskima regijama Abhazijo in Južno Osetijo vzpostavila uradne vezi, in ponovno izreka vso podporo ozemeljski celovitosti Gruzije; Rusijo poziva, naj se vzdrži vsakršnih dejavnosti, ki bi lahko zaostrile napetost, in naj sprejme ukrepe za izboljšanje odnosov z Gruzijo;
6.
poziva sedanje predsedstvo, naj na junijskem vrhu EU-Rusija izpostavi razmere v Gruziji in naj ponudi globlje sodelovanje EU pri reševanju tega spora, vključno z možnostjo, da se tja napoti mirovna misija EU in se zamenjajo vojaki Skupnosti neodvisnih držav ter Rusije;
7.
pozdravlja gruzijske predloge za obsežno avtonomijo Abhazije in Južne Osetije ter razpravo, ki trenutno poteka v Gruziji o različnih federalnih modelih kot o morebitnih elementih sporazumne rešitve konfliktov;
8.
pozdravlja sklepe Sveta z dne 18. februarja 2008 o evropski sosedski politiki, ki govorijo o potrebi po začetku pogajanj o širokih in celovitih sporazumih o prosti trgovini, kjer je to mogoče; poziva Komisijo, naj si prizadeva za hiter dogovor z Gruzijo o njenih ambicijah in naj zagotovi, da ji bodo države članice podelile pogajalski mandat; upa, da bo med francoskim predsedovanjem na tem področju dosežen nadaljnji napredek;
9.
poziva Komisijo in države članice, naj z Gruzijo začnejo pogajanja o sporazumih o vizumskih olajšavah in ponovnem sprejemu, da bi prebivalcem Gruzije zagotovili, da ne bi bili prikrajšani glede imetnike ruskih potnih listov v Abhaziji in Južni Osetiji;
10.
upa, da bo Gruzija v celoti izrabila dodatne finančne možnosti, ki ji jih nudi Sklad za spodbujanje naložb v sosedstvo (NIF), zlasti pri infrastrukturnih in energetskih projektih ter pri projektih za varstvo okolja, vendar poziva Komisijo, naj večjo pozornost posveti področjem izobraževanja, krepitve demokracije in sociale;
11.
poziva k posvečanju pozornosti trpljenju beguncev in razseljenih oseb ter poziva Svet in Komisijo, naj postaneta bolj dejavna pri pomoči Gruziji na tem področju;
12.
naroči svojemu predsedniku, naj to resolucijo posreduje Svetu, Komisiji, Združenim narodom, Organizaciji za varnost in sodelovanje v Evropi, Svetu Evrope, gruzijskemu predsedniku in parlamentu, dejanskim oblastem v Južni Osetiji in Abhaziji ter dumi in predsedniku Ruske federacije.
