13.11.2007
PREDLOG RESOLUCIJE
k izjavi Evropskega sveta in Komisije
v skladu s členom 103(2) poslovnika,
ki ga vlagata Nirj Deva in Eija-Riitta Korhola
v imenu skupine PPE-DE
o razmerah v Pakistanu
Resolucija Evropskega parlamenta o razmerah v Pakistanu
Evropski parlament ,
–
ob upoštevanju svojih prejšnjih resolucij o Pakistanu, zlasti tistih z dne 12. julija in 25. oktobra 2007,
–
ob upoštevanju izjave visokega predstavnika EU za skupno zunanjo in varnostno politiko z dne 4. novembra 2007 po razglasitvi izrednih razmer v Pakistanu,
–
ob upoštevanju izjave predsedstva v imenu Evropske unije z dne 6. novembra 2007 o uvedbi izrednih razmer v Pakistanu,
–
ob upoštevanju sporazuma o sodelovanju med Evropsko skupnostjo in Islamsko republiko Pakistan o partnerstvu in razvoju z dne 24. novembra 2001,
–
ob upoštevanju izjave generalnega sekretarja Združenih narodov z dne 5. novembra 2007 o priporu aktivistov za človekove pravice in opozicijskih aktivistov v Pakistanu, vključno s posebno poročevalko Združenih narodov za svobodno veroizpoved in prepričanje;
–
ob upoštevanju člena 103(2) svojega poslovnika,
A.
ker je predsednik Mušaraf 3. novembra 2007 po vsem Pakistanu razglasil izredne razmere in ukazal zamrznitev pakistanske ustave,
B.
ker so bili vodje političnih strank, sodniki, pravniki, novinarji, zagovorniki človekovih pravic – vključno s posebno poročevalko Združenih narodov za svobodno veroizpoved in prepričanje Asmo Jahangir in predsednikom odvetniške zbornice vrhovnega sodišča Aitzazom Asanom – in predstavniki civilne družbe zaprti ali so v hišnem priporu,
C.
ker so sodniki pakistanskega vrhovnega sodišča, ki niso priznali zakonitosti izrednih razmer, še naprej v hišnem priporu; ker bo pakistansko vrhovno sodišče šele objavilo razsodbo o vprašanju, ali je bila izvolitev predsednika Mušarafa ustavna,
D.
ker EU ugotavlja, da se Pakistan sooča z grožnjami miru in varnosti, vendar verjame, da se lahko stabilnost in razvoj dosežeta izključno z demokracijo, spoštovanjem človekovih pravic in pravno državo;
1.
izraža zaskrbljenost nad stanjem v Pakistanu, ki je vodilo v razglasitev izrednih razmer, ukinitev nekaterih ustavnih svoboščin in pripor vodij političnih strank, pravnikov, novinarjev, zagovornikov človekovih pravic in predstavnikov civilne družbe;
2.
poziva vlado Pakistana k takojšnjemu ukrepanju, da čimprej ponovno vzpostavi državljanske svoboščine in temeljne pravice, zapisane v ustavi, vzpostavi osnovne razmere glede varnosti in stabilnosti, da zagotovi svobodne, pravične in pregledne volitve januarja 2008, takoj izpusti vse politične zapornike – vključno s predstavniki sodstva –, posebno poročevalko Združenih narodov za svobodno veroizpoved in prepričanje Asmo Jahangir in predsednika odvetniške zbornice vrhovnega sodišča Aitzaza Asana, odpravi omejitve za medije, izpolni zavezo predsednika Mušarafa, da se do 15. novembra 2007 odpove svojemu položaju vrhovnega vojaškega poveljnika, in si prizadeva za spravo s politično opozicijo;
3.
priznava prizadevanja Pakistana za zaustavitev naraščanja terorističnih skupin in izraža svojo podporo Pakistanu in pakistanskemu ljudstvu v boju proti terorizmu; hkrati poudarja, da opuščanje poti k demokraciji ni rešitev in da ponovna vzpostavitev demokracije zahteva, da se oblast vrne civilni vladi;
4.
poziva Svet in Komisijo, naj pozoveta vlado Pakistana, da se odločno zavzame za vsa načela, opredeljena v sporazumu o sodelovanju, zlasti za določbo o demokraciji in človekovih pravicah; poziva Komisijo, naj predstavi poročilo o izvajanju sporazuma o sodelovanju;
5.
naroči svojemu predsedniku, naj to resolucijo posreduje Svetu, Komisiji, generalnemu sekretarju Združenih narodov in vladi Pakistana.
