11.12.2007
PREDLOG RESOLUCIJE
k izjavi Komisije
v skladu s členom 103(2) poslovnika,
ki ga predlaga Marco Cappato
v imenu skupine ALDE
o vrhu Kitajska–EU
Resolucija Evropskega parlamenta o vrhu Kitajska–EU
Evropski parlament ,
–
ob upoštevanju člena 103(2) svojega poslovnika,
–
ob upoštevanju strateškega partnerstva med EU in Kitajsko, ki se je začelo izvajati leta 2003,
–
ob upoštevanju 10. vrha EU–Kitajska, ki je bil 28. novembra 2007 v Pekingu, ter njegovih sklepov,
–
ob upoštevanju embarga EU na orožje, ki je bil sprejet po zatrtju protestov na Trgu nebeškega miru junija 1989 in ki ga je podprl Evropski parlament v svoji resoluciji z dne 2. februarja 2006,
–
ob upoštevanju svoje resolucije o odnosih med EU, Kitajsko in Tajvanom ter resolucije o varnosti na Daljnem vzhodu,
–
ob upoštevanju svojih prejšnjih resolucij o Tibetu in o stanju človekovih pravic na Kitajskem,
–
ob upoštevanju kopičenja raket severno od Tajvanske ožine,
A.
ker so se odnosi med EU in Kitajsko po vzpostavitvi sistema srečanj leta 1998 politično in gospodarsko močno razvili,
B.
ker bo krepitev in poglobitev odnosov med EU in Kitajsko prispevala k uskladitvi pogledov glede ukrepov za spoprijemanje s svetovnimi izzivi, kakršni so podnebne spremembe, varnost, terorizem in neširjenje jedrskega orožja,
C.
ker Kitajska doživlja izjemno gospodarsko rast, še zlasti po vstopu v Svetovno trgovinsko organizacijo (STO),
D.
ker članstvo v STO prinaša pravice in dolžnosti, ker kitajske oblasti na področjih zaščite pravic intelektualne lastnine, nacionalne obravnave in transparentnosti še ne izvajajo pravil STO v celoti in pravilno,
E.
ker 70 % vsega ponarejenega blaga, ki vstopi na evropski trg, izvira iz Kitajske, kar povzroča tudi resno skrb glede varnosti uvoženega blaga,
F.
ker je treba Kitajski podeliti status tržnega gospodarstva na osnovi ekonomskega in ne političnega razmisleka,
1.
pozdravlja nadaljnji razvoj odnosov med EU in Kitajsko ter njuno tesnejše sodelovanje pri reševanju številnih vprašanj;
2.
ugotavlja, da sta EU in Kitajska druga drugi postali najpomembnejši gospodarski in trgovinski partnerici;
3.
poziva obe strani, naj zagotovita bolj uravnoteženo trgovino in gospodarsko partnerstvo, s čimer naj bi dosegli trajnostno rast in družbeni razvoj, zlasti na področjih podnebnih sprememb, okolja in energije;
4.
poziva obe strani h krepitvi sodelovanja, zlasti na področjih podnebnih sprememb, okolja in energije;
5.
poziva monetarne oblasti EU, naj s kitajskimi sogovorniki vzpostavijo dialog o ukrepih za uravnoteženje tečajev evra in juana ter rastočega trgovinskega primanjkljaja EU;
6.
je zaskrbljen ob sistematičnem kršenju pravic intelektualne lastnine; poziva kitajske oblasti, naj pospešijo ukrepe proti takšnim kršitvam, zlasti ponarejanju in piratstvu, ki resno škodita gospodarstvu EU in pogosto ogrožata varnost potrošnikov;
7.
se zaveda pomembnosti vprašanja statusa tržnega gospodarstva za Kitajsko; vseeno vztraja, da se mora Kitajski podeliti status tržnega gospodarstva samo na osnovi gospodarskih in ne političnih razlogov;
8.
pozdravlja okrepitev dialoga med EU in Kitajsko o človekovih pravicah,
9.
ugotavlja, da je Kitajska sklenila, da vse primere smrtnih kazni ponovno preuči vrhovno sodišče, vendar je še naprej zaskrbljen, ker Kitajska še vedno izvrši večino vseh usmrtitev na svetu;
10.
poudarja, da je raven spoštovanja človekovih pravic na Kitajskem še vedno zaskrbljujoča; poziva Svet, naj na javnih parlamentarnih zasedanjih sproti in bolj podrobno poroča o pogovorih na sestankih EU in Kitajske o človekovih pravicah;
11.
obžaluje, da se še naprej dogajajo sistematične kršitve civilnih, političnih in človekovih pravic; poziva zlasti h konkretnim in nujnim izboljšavam pri zmanjševanju kršitev, kakršne so politične aretacije, prisilno delo ter kršitev svobode izražanja in veroizpovedi, zlasti pravic verskih in etničnih manjšin, na primer ujgurske manjšine, ter da si prizadeva za odpravo takšnih kršitev; ugotavlja, da je treba ob bližajočih se olimpijskih igrah v Pekingu bolj opozarjati na vprašanja takšnih kršitev; poziva EU, naj spremlja, kako LR Kitajska upošteva pogodbo o mestu, ki je prireditelj olimpijskih iger;
12.
poziva Evropsko unijo, naj zagotovi, da bodo njeni trgovinski odnosi s Kitajsko pogojeni z reformo človekovih pravic, in v zvezi s tem poziva Svet, naj pred sklenitvijo novih okvirnih sporazumov o partnerstvu in sodelovanju temeljito oceni položaj človekovih pravic;
13.
poziva Svet in Komisijo, naj opozorita na vprašanje Tibeta in aktivno podpreta napore Dalai Lame v dialogu s kitajskimi oblastmi, ki zaenkrat ne kaže bistvenega napredka;
14.
obžaluje, da ni bil dosežen konkretni napredek glede izpustitve političnih zapornikov, zaprtih zaradi udeležbe pri protestih na Trgu nebeškega miru, ter to, da kitajske oblasti še vedno ignorirajo pozive za polno in nepristransko preiskavo o dogodkih iz leta 1989; poziva kitajske oblasti, da podajo ponovno uradno oceno dogodkov na Trgu nebeškega miru, izdajo seznam z imeni političnih zapornikov in te brezpogojno izpustijo;
15.
poziva kitajske oblasti, naj med olimpijskimi igrami leta 2008 uvedejo moratorij na izvrševanje smrtnih kazni;
16.
opozarja na zaskrbljenost zunanjega sveta, zlasti regionalnih sosedov Pekinga, glede dejstva, da se kitajska vojaška poraba od sredine devetdesetih let vsako leto poveča za dve številki;
17.
izrecno priporoča, da se ohrani embargo EU na prodajo orožja Kitajski, dokler ta ne doseže napredka na področju spoštovanja človekovih pravic, v zvezi s tem opozarja, da je treba v nadaljnja pogajanja o evropski sosedski politiki ter o sporazumih o partnerstvu in sodelovanju vključiti upoštevanje embarga EU na prodajo orožja LR Kitajski.
18.
obžaluje, da so odnosi s Kitajsko napredovali le na trgovinskem in gospodarskem področju, medtem ko ni bistvenega napredka glede spoštovanja človekovih pravic in demokracije; ponavlja svojo zahtevo po obvezujočih pravilih EU o izvažanju orožja in v zvezi s tem poziva Svet, naj ne odpravi embarga na prodajo orožja ter da naj najde načine za pospeševanje dialoga, blažitev napetosti in spodbujanje razoroževanja v odnosih s Tajvanom ter podpre Tajvan kot zgled demokracije za celotno Kitajsko;
19.
izraža globoko zaskrbljenost ob velikem številu raket na južnem Kitajskem, ki so usmerjene proti Tajvanu; poziva Ljudsko republiko Kitajsko in Republiko Kitajsko na Tajvanu, naj ponovno vzpostavita politični dialog, ter spodbuja obe strani, naj sprejmeta nove pobude za pospešitev dialoga, praktično sodelovanje in krepitev zaupanja na osnovi medsebojnega razumevanja in priznavanja ter tako spodbudita stabilnost, demokracijo, spoštovanje človekovih pravic in načela pravne države v vzhodni Aziji;
20.
je prepričan, da je Tajvan pravna država in spoštuje človekove pravice, svobodo in mir, izpolnjuje vse pogoje za članstvo v ZN in mora imeti pravico, da za članstvo zaprosi z imenom po lastni izbiri;
21.
v zvezi s tem pozdravlja pripombe visokega predstavnika EU za SZVP o prošnji Tajvana za članstvo v ZN, vendar obžaluje mlačen odziv Komisije na to temo;
22.
naroči svojemu predsedniku, naj to resolucijo posreduje Svetu, Komisiji, vladam držav članic, vladi Ljudske republike Kitajske, generalnemu sekretarju Združenih narodov in odboru Mednarodnega olimpijskega komiteja.
