24.1.2005
PREDLOG SKUPNE RESOLUCIJE
v skladu s členom 103(4) Poslovnika, ki ga vlagajo:
– José Ignacio Salafranca Sánchez-Neyra, João de Deus Pinheiro, Edward McMillan-Scott in Charles Tannock, v imenu skupine PPE-DE
– Pasqualina Napoletano, Véronique De Keyser in Michel Rocard, v imenu skupine PSE
– Annemie Neyts-Uyttebroeck, v imenu skupine ALDE
– Joost Lagendijk, David Hammerstein Mintz, Margrete Auken in Johannes Voggenhuber, v imenu skupine Zeleni/ALE
– Francis Wurtz, Adamos Adamou in Luisa Morgantini, v imenu skupine GUE/NGL
– Roberta Angelilli, Brian Crowley, Cristiana Muscardini in Anna Elzbieta Fotyga, v imenu skupine UEN
in ki nadomesti predloge naslednjih političnih skupin:
– ALDE (B6‑0068/2005)
– Zeleni/ALE (B6‑0071/2005)
– PSE (B6‑0072/2005)
– GUE/NGL (B6‑0075/2005)
– UEN (B6‑0078/2005)
– PPE-DE (B6‑0080/2005)
o razmerah na Bližnjem vzhodu
Resolucija Evropskega parlamenta o razmerah na Bližnjem vzhodu
Evropski parlament ,
–
ob upoštevanju svojih prejšnjih resolucij o razmerah na Bližnjem vzhodu, zlasti resolucije z dne 23. oktobra 2003,
–
ob upoštevanju resolucij Varnostnega sveta ZN št. 242, 338, 425, 1373 in 1397,
–
ob upoštevanju rezultatov predsedniških volitev v Palestini,
–
ob upoštevanju izjave opazovalne misije EU na volitvah in izjave delegacije opazovalcev Evropskega parlamenta,
–
ob upoštevanju mirovnega načrta četverice z dne 30. aprila 2003,
–
ob upoštevanju člena 103(4) svojega Poslovnika,
A.
ker so predsedniške volitve v Palestini potekale zadovoljivo navkljub težavnim razmeram zaradi izraelske okupacije palestinskega območja; in ker predstavlja ključno priložnost za obnovitev mirovnega procesa in bi lahko služila kot primer za druge volitve v regiji,
B.
zaskrbljen zaradi vpliva okupacije na volitve glede omejevanja prostega gibanja kandidatov in volivcev, zaradi nadlegovanja in kratkotrajnih aretacij nekaterih kandidatov, ko so skušali doseči svoje morebitne volivce v vzhodnem Jeruzalemu in zaradi resnih omejitev za prebivalce Jeruzalema, ki so izvajali svojo volilno pravico,
C.
ker so se nedavni teroristični napadi, ki naj bi sabotirali pogajalska prizadevanja, zgodili ravno takrat, ko obstaja realno upanje za obnovo političnega procesa; zaskrbljen zaradi posledic teh napadov in povračilnih ukrepov v smislu žrtev na obeh straneh, kot tudi nadaljnjih omejitev za Palestince,
1.
pozdravlja uspeh prvih predsedniških volitev po letu 1996 in še posebej volilno udeležbo; izreka spoštovanje palestinskemu ljudstvu in oblastem za zavezo demokraciji, kar so pokazali kljub okupaciji, še posebej Palestinke, ki so pomagale zavarovati potek volitev in se množično udeležile volitev;
2.
meni, da so novi predsednik palestinskih oblasti Mahmud Abas in drugi kandidati v danih okoliščinah volilno kampanjo vodili odgovorno in v skladu z mednarodnimi standardi;
3.
v luči prihajajočih parlamentarnih volitev v Palestini poziva Izrael, naj v celoti spoštuje mednarodno priznano volilno pravico vseh prebivalcev vzhodnega Jeruzalema in naj ta proces olajša v tej meri, da bodo vse ovire iz predsedniških volitev do parlamentarnih volitev odstranjene;
4.
pozdravlja učinkovitost opazovalne misije EU in poziva Svet in Komisijo, da za julijske splošne volitve pripravita še eno misijo za podporo pluralizma in uravnoteženega dostopa do medijev za vse kandidate ter, v sodelovanju z izraelskimi oblastmi, za odpravo težav, s katerimi se soočajo Palestinci, ki živijo v vzhodnem Jeruzalemu;
5.
z zaskrbljenostjo ugotavlja, da je znatno število članov centralne palestinske volilne komisije odstopilo v protest proti političnemu pritisku, s katerim se je skušalo na dan volitev podaljšati odprtost volišč;
6.
vabi novo izraelsko vlado in palestinske oblasti, naj priznajo priložnost, ki so jo omogočili rezultati volitev, in naj ponovno začnejo pogajanja; poziva EU, da v okviru četverice, še posebej pa v odnosu do ZDA, v skladu z njihovimi dopolnjevalnimi vlogami v mirovnem procesu sprejme aktivno vlogo, da bi tako s skupnim ponovnih zagonom prizadevanj za mir v regiji začela novo obdobje tesnega sodelovanja;
7.
poziva Svet, visokega predstavnika SZVP ter Komisijo, da v celoti opravljajo svojo vlogo v procesu, da še naprej pomagajo palestinskim oblastem ter Palestincem in da razvijajo dialog z Izraelom, v okviru barcelonskega procesa in evropske sosedske politike ter v skladu z akcijskimi načrti, ki jih je sprejel Svet;
8.
močno spodbuja predsednika Abasa, naj svojo pripravljenost za ustavitev nasilja, za preoblikovanje in okrepitev nadzora nad palestinskimi varnostnimi silami in za razvijanje dialoga z vsemi vpletenimi stranmi prevede v dejanja; je prepričan, da sta polna politična podpora s strani ZDA in EU, pa tudi aktivno sodelovanje Izraelcev, nujna za doseganje teh ciljev;
9.
poziva palestinske oblasti, da priznajo zavezanost Palestincev demokraciji in da spodbujajo spoštovanje načela pravne države, neodvisnost sodstva, jasnejšo razdelitev pooblastil med zakonodajno in izvršno vejo oblasti, dobro upravljanje, vključno s preglednim računovodstvom, ter boj proti korupciji;
10.
ponovno izjavlja, v tem posebnem trenutku, da je rešitev spora na Bližnjem vzhodu mogoča le s pogajanjem za dosego čvrstega in dokončnega mirovnega sporazuma, kot je določeno v mirovnem načrtu, ki še vedno velja, brez predpogojev, temelječem na obstoju dveh demokratičnih, suverenih in za življenje sposobnih držav v mirnem sobivanju z varnimi in priznanimi mejami;
11.
je prepričan, da je trajni mir mogoč le z resnično temeljitim pristopom, vključujoč civilni družbi obeh strani, ki si prizadevata za dialog; s tem v mislih poziva četverico, da naj popolnoma izkoristijo Ženevski sporazum kot dodatek k mirovnemu načrtu, in v tem okviru spodbujajo nadaljevanje pogajanj med tema dvema civilnima družbama;
12.
obsoja vse teroristične napade in kakršna koli brezobzirna nasilna dejanja obeh strani; zahteva, da se oborožene palestinske skupine vzdržijo vsakršnih napadov in jih opominja, da vsaka oblika terorja in nasilja ne samo jemlje nedolžna življenja, marveč tudi ovira mirovni proces in slabša razmere, v katerih živi civilno prebivalstvo; poziva izraelsko vlado, da se vzdrži povračilnih ukrepov in da prepreči izvensodne poboje;
13.
poziva izraelsko vlado, da naj kot prepričljiv prvi korak na poti k trajnemu miru uredi umik iz Gaze in drugih delov okupiranih območij, pri tem sodeluje in se pogaja z Egiptom, prvo sosedo, ki je odobrila ta projekt, kot tudi s palestinskimi oblastmi, ob spremljanju mednarodne opazovalne misije; poziva Svet, da najde možnosti za nudenje potrebne pomoči;
14.
ponovno poziva izraelsko vlado, naj preneha s širjenjem naselbin, še posebej na območju Jeruzalema, naj ustavi gradnjo zidu in naj v celoti upošteva četrto Ženevsko konvencijo ter tako preneha kršiti mednarodno pravo;
15.
predlaga ustanovitev skupne spremljevalne delovne skupine, ki bo pod pokroviteljstvom odbora za zunanje zadeve in predsednikov zadevnih delegacij EP, pod vodstvom predsednika in podpredsednika ad hoc delegacije EP za opazovanje na palestinskih predsedniških volitvah ter ob vključitvi glavnega opazovalca opazovalne misije EU na volitvah ter Evropske komisije pozorno spremljala volilni proces z mislijo na prihajajoče palestinske lokalne in parlamentarne volitve;
16.
naroči svojemu predsedniku, naj to resolucijo posreduje Svetu, Komisiji, palestinskim oblastem in palestinskemu zakonodajnemu svetu, izraelski vladi in knesetu, vladi ZDA, vladi Ruske federacije in generalnemu sekretarju ZN.
