9.7.2007
PREDLOG RESOLUCIJE
k izjavi Evropskega sveta in Komisije
v skladu s členom 103(2) Poslovnika,
ki ga vlaga Charles Tannock
v imenu skupine PPE-DE
o razmerah v Pakistanu
Resolucija Evropskega parlamenta o razmerah v Pakistanu
Evropski parlament ,
–
ob upoštevanju svojih prejšnjih resolucij o Pakistanu, še posebej tiste z dne 22. aprila 2004 o človekovih pravicah in demokraciji v Islamski republiki Pakistan,
–
ob upoštevanju sporazuma o sodelovanju med Evropsko skupnostjo in Islamsko republiko Pakistan o partnerstvu in razvoju, podpisanega 24. novembra 2001,
–
ob upoštevanju skupne deklaracije EU in Pakistana z dne 8. februarja 2007,
–
ob upoštevanju izjave predsedstva EU z dne 6. julija 2007 o krizi v mošeji Lal Mazdžid,
–
ob upoštevanju člena 103 svojega poslovnika,
A.
ker so oboroženi militantni skrajneži, ki so se zabarikadirali v poslopju Lal Mazdžid (Rdeči mošeji), povzročili hudo krizo v središču Islamabada,
B.
ker je prvo srečanje skupne komisije Pakistana in ES iz sporazuma o sodelovanju med Pakistanom in ES potekalo 24. maja 2007 v Islamabadu, kjer sta obe strani potrdili tesne in prisrčne odnose, temelječe na sodelovanju ter skupnih idealih in pogledih glede številnih regionalnih in mednarodnih vprašanj,
C.
ker sta EU in Pakistan pozdravila ministrsko srečanje, ki sta ga pripravila 8. februarja 2007 v Berlinu, kot nov pozitiven korak h krepitvi njunih odnosov,
D.
ker so še vedno odprta številna vprašanja glede spoštovanja demokratičnih načel in človekovih pravic v Pakistanu, ki zbujajo zaskrbljenost,
E.
ker se je Pakistan pridružil mednarodni skupnosti v boju proti terorizmu in je razporedil okrog petinosemdeset tisoč svojih vojakov vzdolž meje z Afganistanom,
1.
podpira pakistansko vlado pri obrambi načela pravne države in odločnost države, da se v boju proti skrajnežem spoprime z grožnjo, ki jo pomenijo oborožene radikalne skupine;
2.
izraža solidarnost s pakistanskim ljudstvom in še posebej s prebivalci Islamabada, ki so žrtve nasilja oboroženih skrajnežev; upa, da izid teh nasilnih razmer ne bo povzročil še več nedolžnih žrtev, zlasti z uporabo otrok kot živega ščita, in da bodo odgovorni privedeni pred sodišče;
3.
pozdravlja ministrsko srečanje 8. februarja in srečanje skupne komisije Pakistana in EU 24. maja kot pozitivna koraka h krepitvi odnosov med EU in Pakistanom; poudarja, da odnosi med EU in Pakistanom temeljijo na načelih, zapisanih v sporazumu o sodelovanju: zavezanosti demokraciji, miru in stabilnosti, razvoju, krepitvi trgovskih vezi in spoštovanju človekovih pravic;
4.
poziva k prehodu na civilno upravo s krepitvijo demokratičnih ustanov in procesov; poudarja, da je treba brez odlašanja organizirati svobodne, poštene in pregledne volitve;
5.
poziva Svet in Komisijo, naj pozoveta pakistansko vlado k popolnemu spoštovanju vseh načel, zapisanih v sporazumu o sodelovanju; poleg tega poziva Komisijo, naj Parlamentu predloži poročilo o izvajanju sporazuma o sodelovanju ter njegovem vplivu na človekove pravice in demokratizacijo;
6.
naroči svojemu predsedniku, naj to resolucijo posreduje Svetu, Komisiji, vladam držav članic in pakistanski vladi.
