30.3.2009
PREDLOG SKUPNE RESOLUCIJE
v skladu s členom 103(4) poslovnika, ki ga predlagajo:
– José Ignacio Salafranca Sánchez-Neyra, Laima Liucija Andrikienė, John Bowis, Tunne Kelam in Eija-Riitta Korhola v imenu skupine PPE-DE
– Véronique De Keyser, Jan Marinus Wiersma in Hannes Swoboda v imenu skupine PSE
– Diana Wallis v imenu skupine ALDE
– Liam Aylward, Adam Bielan, Roberts Zīle in Ewa Tomaszewska v imenu skupine UEN
– Satu Hassi v imenu skupine Verts/ALE
– Jens Holm in Adamos Adamou v imenu skupine GUE/NGL
in ki nadomesti predloge naslednjih političnih skupin:
– PSE ( B6‑0163/2009 )
– PPE-DE ( B6‑0172/2009 )
– GUE/NGL ( B6‑0173/2009 )
– Verts/ALE ( B6‑0174/2009 )
– ALDE ( B6‑0175/2009 )
– UEN ( B6‑0176/2009 )
o mednarodni pogodbi za zaščito Arktike
Resolucija Evropskega parlamenta o mednarodni pogodbi za zaščito Arktike
Evropski parlament ,
–
ob upoštevanju mednarodnega polarnega leta kot skupne pobude Svetovne meteorološke organizacije in Mednarodnega sveta za znanost, katerega namen je zagotoviti boljše opazovanje in razumevanje polarnih območij na zemlji,
–
ob upoštevanju sporočila Komisije o Evropski uniji in arktični regiji (KOM(2008)0763),
–
ob upoštevanju konference o Arktiki, ki je potekala 5. marca 2009 v Bruslju,
–
ob upoštevanju svoje resolucije o upravljanju arktičnega območja z 9. oktobra 2008,
–
ob upoštevanju člena 103(4) svojega poslovnika,
A.
ker arktična regija zaenkrat ni zaščitena s posebnimi večstranskimi standardi in predpisi, predvsem ker nikoli ni bilo predvideno, da bo ta regija nekoč plovna vodna pot in še manj območje komercialnega izkoriščanja,
B.
ker se je v zadnjih letih pomorski promet v arktičnih vodah eksponentno povečal zaradi večjega interesa za vrtanje v morju in vedno pogostejšega prehoda potniških ladij ter možnosti, ki jih daje Severozahodni prehod,
C . ker bi se v arktični regiji lahko nahajalo približno 20 % še neodkritih svetovnih zalog nafte in plina in ker je treba upoštevati vse posledice za edinstveno arktično okolje, ki bi ga imelo morebitno komercialno izkoriščanje teh zalog,
D.
ker so se podnebne razmere na Arktiki že tako spremenile, da na primer Inuiti ne morejo več loviti na tradicionalen način, saj je led pretanek, da bi lahko zdržal težo njihovih sani, medtem ko so divje živali, kot so severni medvedi, mroži in lisice, ogroženi, saj izginja večina njihovega naravnega življenjskega prostora,
E.
ker zaradi različnih pristojnosti v arktični regiji obstaja nevarnost večjih sporov med državami, ki bi želele tudi z vojaškimi ukrepi zaščititi tisto, za kar menijo, da je njihov nacionalni interes,
F.
ker bi vzpostavitev geopolitično nevtralnih razmer v regiji omogočila boljše sodelovanje med narodi polarnega kroga,
G.
ker države članice EU in države, pridružene prek EGP, po številu presegajo polovico vseh članic Arktičnega sveta,
1.
poziva Svet in Komisijo, naj začneta z mednarodnimi pogajanji za sprejetje mednarodne pogodbe za zaščito Arktike v skladu z obstoječim Antarktičnim sporazumom, da bi Arktika postala območje miru in sodelovanja, kjer bi potekale samo miroljubne dejavnosti in kjer ne bi prihajalo do sporov glede pristojnosti;
2.
poudarja, da se je treba izogibati večji vojaški prisotnosti na Arktiki in si prizadevati za razvoj varnostnega sodelovanja na tem območju, da bi Arktika ostala regija skoraj brez napetosti, in omogočiti njen potencial kot dobaviteljice energetskih virov za prihodnost na osnovi okoljske trajnosti;
3.
poziva Komisijo in Svet, naj si prizadevata za uvedbo moratorija na izkoriščanje geoloških virov na Arktiki za obdobje 50 let, dokler ne bodo na voljo nove znanstvene študije;
4.
poziva Komisijo, naj zagotovi poostritev mednarodnih pravil o varnosti v pomorskem prometu na posebno občutljivih območjih te regije, tako da pripravi ustrezne predloge sprememb k predpisom Mednarodne pomorske organizacije (IMO) in si prizadeva za uvedbo „polarnega zakonika o arktični plovbi“ in poziva k vzpostavitvi opreme za vleko, reševanje in ukrepanje v nesrečah v Severnem ledenem morju, ki bodo v mednarodni pristojnosti;
5.
poziva Komisijo, naj začne pogajanja z ruskimi oblastmi, da se zajamči pravica do svobodne plovbe in prostega prehoda ter zagotovi, da ne pride do diskriminatornih ravnanja, zlasti glede pristojbin, obveznih storitev ter pravil in predpisov, da se zagotovita okoljska trajnost in gotova prihodnost novih plovnih poti;
6.
poziva Svet, naj Arktiko vključi na dnevni red prihodnjega vrha med EU in Rusijo;
7.
je zelo zaskrbljen zaradi učinkov podnebnih sprememb na možnosti za preživetje domorodnih ljudstev v tej regiji, tako glede splošnega okolja (taljenje ledenikov in permafrosta, naraščanje morske gladine, poplave) kot glede naravnega življenjskega okolja (izginjanje ledenikov povzroča severnim medvedom težave pri prehranjevanju), in poudarja, da je treba pri vseh mednarodnih odločitvah v zvezi s temi vprašanji v celoti vključit in upoštevati ljudstva in narode Arktike;
8.
opozarja, da bo spreminjanje ledenih površin na Arktiki vplivalo na morsko gladino s posledicami za obalna mesta in nizkoležeče predele, zaradi taljenja permafrosta pa bo prišlo do sproščanja velikih zalog zamrznjenega ogljika, ki bo deloma v obliki metana še povečal učinek toplogrednih plinov; zato opozarja Komisijo in Svet, naj zagotovita, da bo arktični regiji s svojim vplivom na svetovno podnebje in edinstvenim naravnim okoljem namenjena posebna pozornost pri pripravi stališča EU za konferenco Organizacije združenih narodov o spremembi podnebja COP15, ki bo potekala decembra 2009 v Köbenhavnu;
9.
naroči svojemu predsedniku, naj to resolucijo posreduje Svetu, Komisiji, vladam držav članic, Norveške, Islandije, Rusije, Kanade in Združenih držav ter akterjem regionalnega sodelovanja.
