4.2.2009
PREDLOG SKUPNE RESOLUCIJE
v skladu s členom 115(5) poslovnika, ki ga predlagajo:
– Mario Mauro, Bernd Posselt, Charles Tannock, Tunne Kelam in Jean-Pierre Audy v imenu skupine PPE-DE
– Pasqualina Napoletano, Gianni Pittella in Manuel Medina Ortega v imenu skupine PSE
– Marco Cappato, Gianluca Susta, Donato Tommaso Veraldi, Francesco Ferrari in Fabio Ciani v imenu skupine ALDE
– Cristiana Muscardini, Roberta Angelilli, Ryszard Czarnecki, Mario Borghezio, Konrad Szymański in Adam Bielan v imenu skupine UEN
in ki nadomesti predloge naslednjih političnih skupin:
– PPE-DE ( B6‑0076/2009 )
– PSE ( B6‑0081/2009 )
– UEN ( B6‑0087/2009 )
– ALDE ( B6‑0089/2009 )
o zavrnitvi izročitve Cesareja Battistija s strani Brazilije
Resolucija Evropskega parlamenta o zavrnitvi izročitve Cesareja Battistija s strani Brazilije
Evropski parlament ,
–
ob upoštevanju predloga priporočila Svetu o strateškem partnerstvu med EU in Brazilijo,
–
ob upoštevanju okvirnega sporazuma o sodelovanju med Evropsko skupnostjo in Federativno republiko Brazilijo,
–
ob upoštevanju sporočila Komisije z naslovom Strateškemu partnerstvu med EU in Brazilijo naproti (KOM(2007)0281),
–
ob upoštevanju primera italijanskega državljana Cesareja Battistija, v katerem je Italija od Brazilije zahtevala njegovo izročitev, ki jo brazilske oblasti zavračajo,
–
ob upoštevanju člena 115(5) svojega poslovnika,
A.
ker so italijanski sodni organi Cesareja Battistija pravnomočno obsodili v nenavzočnosti za štiri umore, sodelovanje v oboroženi skupini, rope, posedovanje orožja in oborožena nasilna dejanja;
B.
ker je Cesare Battisti leta 1990 pobegnil v Francijo in sta francoski državni svet in vrhovno sodišče leta 2004 izdala dokončni sklep o dovoljenju za njegovo predajo italijanskim oblastem;
C.
ker je bil Cesare Battisti po tem sklepu na begu do aretacije marca 2007 v Braziliji;
D.
ker je Cesare Battisti na Evropskem sodišču za človekove pravice vložil pritožbo proti njegovi izročitvi Italiji in je bila njegova pritožba decembra 2006 zavrnjena kot nesprejemljiva,
E.
ker je brazilska vlada 17. januarja 2009 proglasila Cesareja Battistija za političnega begunca in je zato zavrnila njegovo izročitev z utemeljitvijo, da italijanske sodne oblasti zapornikom ne zagotavljajo v zadostni meri pravic;
F.
ker mora podelitev statusa političnega begunca ustrezati merilom, opredeljenim v mednarodnem pravu;
G.
ker se lahko ta sklep tolmači kot pokazatelj nezaupanja do Evropske unije, ki med drugim temelji na spoštovanju temeljnih pravic in pravne države, med katere spadajo tudi pravice zapornikov, in ker so ta načela skupna vsem državam članicam;
H.
ker so gospodarski, trgovinski in politični odnosi med Brazilijo in Evropsko unijo odlični in se še izboljšujejo ter ker med drugim temeljijo na skupnih načelih, na primer spoštovanju človekovih pravic in pravne države;
I.
ker Brazilija ob polni podpori vseh držav članic prevzema pomembno vlogo na mednarodni ravni in ker njeno sodelovanje na srečanju skupine G-20 novembra v Washingtonu tako kot njeno prihodnje sodelovanje na tovrstnih srečanjih kaže na njeno vse večjo odgovornost na svetovni ravni;
1.
ugotavlja, da je sodni postopek v teku in da bodo brazilski organi končno odločitev izdali v naslednjih tednih;
2.
je prepričan, da bo pri ponovni preučitvi sklepa o izročitvi Cesareja Battistija upoštevana sodba, izdana v državi članici Evropske unije, ki v celoti upošteva načela pravne države v Evropski uniji;
3.
izraža upanje, da bi brazilske oblasti to upoštevale in sprejele odločitev, ki bo temeljila na načelih, ki si jih Brazilija in Evropska unija delita;
4.
opozarja, da partnerstvo med EU in Federativno republiko Brazilijo temelji na medsebojnem razumevanju, da obe strani spoštujeta pravno državo in temeljne pravice, med katerimi je tudi pravica do obrambe in pravica do poštenega in pravičnega sojenja;
5.
naroči svojemu predsedniku, naj to resolucijo posreduje Komisiji, Svetu, vladam držav članic, vladi Brazilije, predsedniku Federativne republike Brazilije, predsedniku brazilskega kongresa in predsedniku parlamentarnega odbora Mercosur.
