Plenarno zasedanje 12. - 13. oktober 2005
Institucije
2005-10-17 - 11:55
Dvodnevno plenarno zasedanje v Bruslju se je začelo s spominom na žrtve naravnih nesreč v južni Aziji in Srednji Ameriki. Poslanci pa so še pred začetkom razprave izglasovali, da se morata prihodnjega zasedanja s pojasnili o evropskem socialnem modelu udeležiti predsednik Komisije Barroso in komisar za notranji trg McCreevy.
Prvi dan je sicer minil v znamenju razprave o načinih za zajezitev vala priseljencev iz Afrike, ki želijo začeti novo življenje v Evropski uniji. Evropski parlamentarci so namenili veliko pozornosti tudi »paketu« poročil s področja izobraževanja in kulture ter med drugim sprejeli tudi resolucijo o Iranu, ki Teheran poziva k sodelovanju z mednarodnimi inšpektorji in zavezi, da jedrskega programa ne bo zlorabil za razvoj orožja.
20051013BKG01429
Začetek zasedanja namenjen razpravi o priseljevanju
Kot predsedujoči (namesto predsednika Evropskega parlamenta Josepa Borrella) je zasedanje odprl podpredsednik parlamenta Alejo VIDAL-QUADRAS ROCA (EPP-ED, ES) ki je izrazil sožalje in solidarnost Evropskega parlamenta z žrtvami nedavnih naravnih nesreč - potresa v Pakistanu in orkana Stan v Gvatemali - ki so zahtevale tisoče življenj. Evropska unija se je hitro odzvala ter državam že poslala pomoč in bo nadaljevala prizadevanja za odpravo posledic.
Poslanci so se predsedujočemu pridružili pri minuti molka v spomin na žrtve. Nato so z minuto molka počastili še spomin na kolega, evropskega poslanca Jürgena ZIMMERLINGA (EPP-ED, DE), ki je umrl 8. oktobra.
Takoj po uvodu se je razvnela kratka, a burna razprava med predsedujočimi političnih skupin o zahtevi skupine socialdemokratov, da naj parlament na prihodnje plenarno zasedanje konec oktobra v Strasbourgu povabi predsednika Evropske komisije Joseja Manuela Barrosa in komisarja za notranji trg Charlieja McCreevya, da poslancem pojasnita svoje poglede na evropski socialni model v luči nedavnih izjav komisarja o zaprtosti švedskega trga za ponudnike storitev iz Latvije.
Pobudo so poslanci podprli s 189 glasovi za, 157 proti in 10 vzdržanimi glasovi. S predlogom socialdemokratov so se strinjali krščanski demokrati in Zeleni, nasprotovali pa so liberalci in skupina Evropske združene levice.
Razprava o nezakonitem priseljevanju
Prva točka dnevnega reda sredinega plenarnega zasedanja je bila razprava o porastu nezakonitega priseljevanja v Evropsko Unijo in problemi, s katerimi se soočajo predvsem v španskih eksklavah Ceuti in Meilli, na italijanskem otoku Lampedusa ter na Malti zaradi vala oseb iz Afrike, ki želijo vstopiti na ozemlje Unije. Po predstavitvi stališč Sveta EU in Komisije so svoja mnenja soočili poslanci različnih političnih skupin.
V imenu skupine Evropske ljudske stranke je Ewa KLAMT (EPP-ED, DE) izrazila zgroženost nad podobami z obal Afrike in opozorila, da se ob tem pozablja na manj opazno nezakonito priseljevanje čez vzhodne meje EU. Pozvala je k odpravi vzrokov, saj je "odvažanje ljudi v puščavo nečloveško ravnanje in znak poraza naše politike" . Evropa bi morala problem reševati na treh ravneh: urediti zakonito priseljevanje, imeti posluh za ljdi v stiski in se boriti proti tihotapljenju ljudi.
Predstavnica skupine socialdemokratov Martine ROURE (PES, FR) je prav tako opozorila na drame ljudi, ki bežijo pred preganjanjem in revščino ter si želijo le življenja v miru. Prisilno vračanje v države izvora pomeni kršitev človekovih pravic, evropska politika pa bi morala temeljiti na solidarnosti in boju proti grozotam, ki silijo ljudi v beg: "Moramo si prizadevati za mir in odpravo revščine. Ta problem ne bo rešen, dokler ne bo pravične porazdelitve virov. Trdnjava Evropa je iluzija - učinkovito bole prizadevanje za mir in varnost."
Za liberalce je govoril vodja skupine Graham WATSON (ALDE/ADLE, UK) , ki je poudaril, da je Afrika dvorišče Evrope, zato si ne smemo zatiskati oči in misliti, da bo problem rešen, če bomo "zaprli vrata milosti" . Meni, da zadnji dogodki vnovič kažejo, da se neenakosti ne da vzdrževati brez končnega plačila: "Revni volijo z nogami. Ali bomo sprejeli njihove izdelke ali pa bomo sprejeli priseljence."
Poslanka Zelenih Kathalijne BUITENWEG (Zeleni/EFA, NL) se je v marsičem strinjala s predhodno razpravo in dodala, da bi bilo treba jasneje ugotoviti, kakšne so razmere na alžirsko-maroški meji, prek katere prihajajo številni priseljenci, ki tam živijo v nemogočih pogojih. Zagovarjala je sprostitev zakonitega priseljevanja, saj "je Evropa projekt civilizacij, ne le projekt samo za Evropejce" .
V imenu skupine Združene evropske levice je Giusto CATANIA (GUE/NLG, IT) zavrnil dvojno moralo Evrope, ki govori o prostem pretoku ljudi, obenem pa gradi zidove. Kritiziral je ravnanje predstavnikov španskih in italijanskih oblasti s prosilci za azil in napovedal, da bo njegova skupina zahtevala preiskavo o smrti ljudi, ki so poskušali vstopiti na ozemlje EU pri Ceuti in Meilli.
Mario BORGHEZIO (IND/DEM, IT) pa je v nasprotju s predhodniki v imenu skupine neodvisnosti in demokracije zahteval še ostrejše ukrepe in strožji nadzor meja, da bi tihotapce ljudi odvrnili od njihovih namenov in zaslužka.
Stališče združenja za Evropo narodov, ki ga je predstavil Romano LA RUSSA (UEN, IT) , je, da je nezakonito priseljevanje vseeevropski problem, zato zahteva skupen odgovor: več denarja za varovanje meja, za zbirne centre in za vračanje v države izvora.
Kot meni neodvisni poslanec Frank VANHECKE (NA, BE) , so Španija in druge države soodgovorne za trenutne krizne razmere, saj so v preteklosti preveč upoštevale interese priseljencev, kar je spodbudilo nadaljnje valovi "iskalcev sreče" in dodal, da bi bilo treba urediti politiko omejenega priseljevanja ter storiti več za zavrnitev prosilcev že v državah izvora.
Korak dlje za zagotavljanje kakovosti v visokem šolstvu
Evropski parlament je po obravnavi v sredo, v četrtek v prvem branju postopka soodločanja sprejel poročilo slovenske poslanke Ljudmile NOVAK (EPP-ED, SI) o evropskem sodelovanju pri zagotavljanju kakovosti v visokem šolstvu. Namen priporočila Sveta EU in parlamenta je oblikovanje mehanizmov, ki bi omogočali preglednejši ter bolj primerljiv prikaz kakovosti univerz z vzajemnim priznavanjem sistemov za ocenjevanje kakovosti in nacionalnih agencij za akreditacijo visokošolskih ustanov.
Po besedah poročevalke mora visoko šolstvo "postati preglednejše in še bolj zanesljivo v očeh študentov, evropskih državljanov in tudi prebivalcev drugih celin" , zato želi priporočilo "spodbuditi vse visokošolske ustanove, da razvijajo stroge notranje mehanizme za preverjanje kakovosti in da rezultate vseh ocenjevanj uporabijo pri nadaljnjem delu za izboljšanje. Prav tako pa je pomembno, da so rezultati ocenjevanj dostopni tudi javnosti" .
Ministri za visoko šolstvo iz 45 držav so na majskem zasedanju v Bergnu pozdravili predlog za vzpostavitev Evropskega registra agencij za preverjanje kakovosti, poročilo pa tudi poudarja, da naj se dejavnosti EU na tem področju razvijajo skladno z bolonjskim procesom, da ne bi prihajalo do razhajanj.
Kot je poudarila poslanka Novakova, bo treba v prihodnosti vzpostaviti Evropski register zanesljivih agencij za preverjanje kakovosti ter postaviti kriterije in pravila njihovega delovanja. Univerze bodo za ocenjevanje lahko glede na njihove potrebe in profil samostojno izbirale med agencijami iz Registra, v skladu z nacionalno zakonodajo oziroma dogovori s pristojnimi oblastmi.
Države članice naj bi spodbujale agencije k medsebojnemu sodelovanju, da bi vzpostavile medsebojno zaupanje in priznavanje ocen, kar bi pospešilo tudi priznavanju kvalifikacij za študij ali delo v drugi državi. "Bolj ko bo Evropska unija izboljšala kakovost izobraževanja na vseh ravneh, več ima možnosti, da se bo vsaj približala ciljem lizbonske strategije. Pri tem ne gre zanemariti dejstva, da se lahko narodi, ki smo združeni v tej skupnosti, drug od drugega veliko naučimo, seveda če bomo znali sodelovati in si uspešno izmenjavati tudi naše izkušnje in primere dobre prakse," je prepričana poslanka.
Dopolnila Evropskega parlamenta so bila predhodno v neformalnih posvetovanjih usklajena s Komisijo in Svetom EU, zato dokumenta verjetno ne bodo več dodatno spreminjali in bo lahko kmalu začel veljati. Poročilo: Ljudmila Novak - Evropsko sodelovanje pri zagotavljanju kakovosti v visokem šolstvu
Resolucija o Iranu
Poslanci Evropskega parlamenta so po predstavitvi izjav Komisije in Sveta EU sprejeli resolucijo o Iranu, s katero parlament popolnoma podpira prizadevanja treh držav članic EU (Francije, Nemčije in Velike Britanije) za rešitev spora z Iranom glede jedrskega programa s pogajanji. Parlamentarci pozivajo Mednarodno agencijo za jedrsko energijo (IAEA), da izkoristi vse svoje pristojnosti za nadzor in inšpekcijo ter naslavljajo poziv na Iran, da naj obnovi pogajanja z "EU-3".
Parlament želi, da bi Združene države Amerike podprle pogajanja z varnostnimi zagotovili Iranu in pozdravlja izjavo britanskega zunanjega ministra Strawa , da ne ZDA ne Evropa ne razmišljajo o vojaškem posegu proti Iranu.
V resoluciji, ki so jo poslanci sprejeli s 499 glasovi za, 43 proti in 89 vzdržanimi glasovi , tudi obžalujejo uporabo dvojnih meril za jedrske in ne-jedrske države ter Iranu priznavajo pravico do razvoja jedrskega programa v civilne in miroljubne namene. Iran bi moral popolnoma ustaviti vse dejavnosti povezane s postopki obogatitve urana, saj je IAEA nedvoumno ugotovila, da ne zaupa zagotovilom o miroljubnih namenih iranskega jedrskega programa. Parlament tudi apelira na Iran, naj vnovič premisli svojo odločitev o gradnji raziskovalnega reaktorja na težko vodo.
Poslanci pozivajo Iran, da naj popolnoma sodeluje z inšpektorji IAEA in ga opominjajo, da je podpisnik Sporazuma o neširjenju jedrskega orožja, ki daje agenciji pooblastilo, da preverja, če podpisniki spoštujejo določila sporazuma.
Evropski poslanci izražajo tudi globoko zaskrbljenost zaradi stanja človekovih pravic v Iranu. Ostro obsojajo izvajanje smrtnih kazni nad mladoletniki (med katerimi so pogosto obsodbe zaradi spolnih odnosov ali spolnih praks), odnos do manjšin, kot so Kurdi, aretacije žensk zaradi "neprimerne nošnje čadorja" in aretacije novinarjev spletnih medijev. Zahtevajo tudi takojšnjo izpustitev novinarja Akbarja Ganjija in njegovega odvetnika Abdolfataha Soltanija.
Parlament še poziva Iran, naj se vnovič vključi v dialog z EU o človekovih pravicah, v okviru katerega naj bi Svet EU natančno spremljal položaj človekovih pravic v državi. Po mnenju poslancev pa bi morala Komisija prek Evropske pobude za demokracijo in človekove pravice okrepiti stike z iransko civilno družbo in neodvisnimi mediji. Resolucija Evropskega parlamenta o Iranu
Ukrepi za zmanjšanje revščine med ženskami
"Revščina in socialna izključenost žensk pomenita kršitev njihovih človekovih pravic," med drugim ugotavlja poročilo slovaške krščanskodemokratske poslanke Anne ZÁBORSKE (EPP-ED, SK) iz odbora za pravice žensk in enakost spolov, ki so ga poslanci Evropskega parlamenta sprejeli v četrtek. Dokument opozarja na razliko med zaslužki moških in žensk ter na to, da večino gospodinjstev, ki so v največji nevarnosti, da prestopijo prag revščine - "enostarševska" gospodinjstva in starejši nad 65 let - vodijo ženske.
Besedilo poročila se posveča štirim sklopom vprašanj:
- oblikovanje kazalcev in metodologije, ki bodo omogočili meritve vpliva revščine in družbene izključenosti na moške in ženske;
- vključevanje revnih žensk in družin v vse ravni odločanja;
- ukrepi za usklajevanje družinskega in poklicnega življenja v prikrajšanih okoljih;
- prispevek civilne družbe.
Poslanci poudarjajo, da "ima revščina več obrazov" in dobiva nove oblike: ne gre le za pomanjkanje denarja, ampak tudi za slabo zdravstveno stanje, nedostopnost izobrazbe, nevarno okolje in družbeno izključenost. Države članice pozivajo, naj usmerijo ukrepe v svojih politikah tako, da bodo ženskam iz prikrajšanih okolij olajšale urejanje stanovanjskih problemov in omogočile dostopnost javnih zdravstvenih in izobraževalnih sistemov. Poročilo ugotavlja, da "skrajna revščina spodbuja trgovino z ženskami, prostitucijo, nasilje in na splošno vse vrste izrabljanja" .
Po podatkih raziskav vodijo ženske kar 85 odstotkov gospodinjstev z enim staršem in dve tretjini gospodinjstev v katerih so člani starejši od 65 let. Kar v 17 državah članicah je skrajna revščina bolj pogosta med ženskami kot med moškimi, še najbolj so izpostavljene matere samohranilke. Študija v šestih državah članicah je pokazala, da so dohodki družin, ki jih vodijo samske matere, od 9 do 26 odstotkov nižji od dohodkov "tradicionalnih" družin.
Razlika v zaslužkih žensk in moških je še vedno od 16 do 33-odstotna, medtem ko ima več žensk (30 odstotkov) kot moških (6,6 odstotka) priložnostno zaposlitev namesto redne, saj pogosto nimajo zagotovljenega ustreznega otroškega varstva. Poslanci zato pozivajo države članice, da sprejmejo ustrezne ukrepe za zmanjšanje razlik in izboljšanje delovnih pogojev, ki bi moškim in ženskam omogočili enakopravno udeležbo na trgu delovne sile.
Sicer so v torek 11. oktobra štirje parlamentarni odbori skupaj pripravili javno razpravo o izboljšanju osveščanja žensk o takoimenovanih mikrokreditih kot načinu boja proti revščini in povečanju vpliva žensk v družbi. Mikro-financiranje in širjenje informacijske pismenosti med ženskami sta tudi predmet poročila poslanke Záborske . Poročilo: Anna Záborská - Ženske in revščina v EU
Večjezične šole kot pomoč pri integraciji priseljencev
Evropski poslanci so v četrtek sprejeli poročilo na lastno pobudo Miguela PORTASA (GUE/NGL, PT) iz odbora za kulturo in izobraževanje, ki govori o možnostih za vključevanje priseljencev v Evropi s pomočjo večjezičnih šol in izobraževanja.
Parlament tako ugotavlja, da ima šolski sistem - predvsem organiziranost šol in njihov predmetnik - ključno vlogo pri vključevanju otrok iz priseljenskih skupnosti v družbo. Izobraževalne ustanove bi zato morale dobiti vso podporo za spodbujanje jezikovne ter kulturne raznolikosti, predvsem s poudarkom na učenju materinega jezika in ohranjanju kulturne dediščine priseljenskih skupnosti. Vendar poročilo ob tem dodaja, da vključevanje priseljencev v šolo ne sme ogroziti razvoja osnovnega jezika sporazumevanja izobraževalnega sistema, še zlasti če je ta jezik manjšinski.
Poslanci poudarjajo, da imajo vsi šoloobvezni otroci iz priseljenskih skupnosti pravico do izobraževanja, ne glede na pravni status njihovih družin in bi morali imeti zagotovljeno tudi možnost učenja svojega jezika ter spoznavanja svoje kulture. Za preseganje težav, ki jih povzroča uvajanje etnično ali jezikovno razdeljenih razredov, se v odboru strinjajo z zamislimi Komisije o razvoju takšnih šolskih sistemov, ki bi omogočali, da se otroci poleg svojega materinega jezika že zelo zgodaj začnejo učiti še dveh tujih jezikov. K temu naj bi pripomogle tudi učne metode, ki združujejo učenje jezikov in učenje drugih učnih snovi, kar je lahko v pomoč tudi pri vključevanju družin, ne le otrok iz priseljenskih skupnosti. Poročilo: Miguel Portas - Vključevanje priseljencev v Evropi
Vseživljenjsko izobraževanje in Lizbonski proces
Med temami s področja izobraževanja je Evropski parlament v četrtek sprejel poročilo Guya BONA (PSE, FR) , ki države članice EU poziva, naj povečajo prizadevanja za izvajanje politik o izvajanju vseživljenjskega izobraževanja in usposabljanja v skladu s smernicami Lizbonske strategije za družbo, ki temelji na znanju in razvoju.
Z ustreznim financiranjem programov bi moralo vseživljenjsko učenje postati dobrina, ki bo dostopna vsem na nediskriminatoren način, zato je nujno povečati naložbe v izobraževalne sisteme za zvišanje izobrazbene ravni. Evropske države bi morale spodbujati približevanje izobraževalnih sistem in višanje njihovih standardov ter zmanjševanje razlik med sistemi članic Unije.
Parlamentarci pozivajo članice, da pri reševanju problema kategorij prebivalstva, ki predčasno končajo šolanje brez ustrezne izobrazbe, osredotočijo svoje napore na ciljne skupine, kot so mladi, iskalci zaposlitve in kandidati za nadaljnje poklicno usposabljanje, da bi bili bolje pripravljeni na zahteve dinamičnih trgov delovne sile. Eden od elementov teh politik naj bi bilo tudi dodatno usposabljanje učiteljev v novih informacijskih tehnologijah.
Dokument poudarja ključno vlogo univerz pri ustvarjanju in širjenju znanja, zato bi bilo treba nameniti več sredstev za razvoj in raziskave, povečati mobilnost raziskovalcev in študentov prek programa Erasmus Mundus in doseči 15-odstotno povečanje števila diplomantov tehničnih in naravoslovnih smeri, pri čemer je treba poskrbeti tudi za zmanjšanje neravnovesja med spoloma . Poročilo: Guy Bono - Izobraževanje kot temelj lizbonskega procesa
Cirkus - del evropske kulture
Na dnevnem redu tokratnega zasedanja je bila tudi nekoliko lahkotnejša tema - poročilo na lastno pobudo poslanke Doris PACK (EPP-ED, DE) iz odbora za izobraževanje in kulturo o cirkusu kot delu evropske kulture in izzivih, ki so pred to dejavnostjo v času vse večje dostopnosti ter nasičenosti z drugimi oblikami zabave. Poročilo so poslanci sprejeli v četrtek.
Med največjimi težavami, s katerimi se soočajo cirkuški umetniki, je ta, da je večina kulturnih, izobraževalnih, tehničnih in pravnih vidikov cirkuške dejavnosti urejena na ravni držav članic in ne na ravni skupnosti. Dokument se zato osredotoča predvsem na tri sklope vprašanj: izobraževanje otrok in poklicno usposabljanje cirkuških umetnikov; tehnični standardi za opremo ter mobilnost in zaposlovanje umetnikov iz tretjih držav.
Potujoči način življenja je ovira za redno šolsko izobraževanje otrok cirkuških umetnikov, zato poslanci pozivajo članice Unije k sodelovanju na tem področju, Komisija pa bi morala zagotoviti ustrezna sredstva za ustrezne izobraževalne modele, kot so "e-učenje", učenje na daljavo in samostojno izobraževanje. Parlament tudi zagovarja večjo podporo izobraževalnim središčem za cirkuške poklice oziroma takoimenovanim cirkuškim šolam.
Glede cirkuške opreme se poslanci zavzemajo za pripravo takšnih tehničnih standardov, "da bi s harmonizacijo olajšali svobodo gibanja cirkusov v državah članicah in tako ohranili klasični evropski cirkus ter prispevali k javni varnosti".
Evropski parlament tudi poziva Komisijo, naj izdela analizo trenutnega sistema izdajanja vizumov in delovnih dovoljenj za mobilnost umetnikov ter nato pripravi uredbo, ki bo upoštevala njihove sedanje težave pri urejanju teh dovoljenj zaradi nestalnosti oziroma začasnosti njihovega dela. Zavzema se za možnost izdaje kratkoročnih vizumov za obdobje do 12 mesecev, pri tem pa je treba preprečiti morebitne zlorabe za trgovanje z ljudmi.
V nekaterih državah članicah EU (Italija, Francija, Portugalska) je cirkus priznan kot kulturna dejavnost, drugje (Nemčija, Avstrija, Danska) pa kot poslovna dejavnost. Vsi cirkusi v Uniji so registrirani kot zasebna podjetja, njihovo delovanje pa ureja zakonodaja s številnih področij in na različnih administrativnih ravneh. Cirkuške šole delujejo v Španiji, Avstriji, na Nizozemskem in Danskem, vendar niso vedno priznane kot ustanove za poklicno izobraževanje. Poročilo: Doris Pack - Cirkus, del evropske kulture
Priložnosti in izzivi za urbano dimenzijo v EU-25
Poslanci Evropskega parlamenta so v četrtek s 540 glasovi za, 29 proti in 36 vzdržanimi glasovi sprejeli poročilo na lastno pobudo o urbani dimenziji v vidiku razširitve Unije na skupno 25 držav članic, ki ga je pripravil poslanec Jean Marie BEAUPUY (ALDE, FR) iz odbora za regionalni razvoj. Parlament meni, da so mestna in druga urbana območja ključni dejavniki regionalnega in lokalnega razvoja ter uresničitve revidiranih ciljev iz Lizbone in Göteborga.
Nove članice bi morale nameniti več pozornosti urbanistični razvojni politiki, saj trenutno številne med njimi nimajo prave urbane politike niti na nacionalni ravni (izjemi sta Slovenija in Malta), niti na regionalni ravni (izjemi sta Estonija in Litva). Urbana politika bi morala zajemati urejanje problemov na področjih, kot so: oživitev mestnih jeder, infrastruktura, promet, turizem, okolje, ravnanje z odpadki, oskrba z vodo, kultura, izobraževanje ter zdravstveno in socialno varstvo.
V urbanih okoljih Evropske unije živi več kot 78 odstotkov prebivalstva. Med novimi državami članicami je ta delež najvišji na Malti (91 odstotkov) in najnižji v Sloveniji (malo nad 50 odstotkov). Mestna območja so po eni strani tako območja, kjer je največ socialnih problemov (družbena izključenost, segregacija, pomanjkanje stanovanj, večja kriminaliteta, onesnaženje, itd.) kakor tudi območja prihodnosti Evrope, saj so v njih skoncentrirane izobraževalne in raziskovalne ustanove. Poročilo: Jean Marie Beaupuy - Urbana razsežnost v okviru širitve
Financiranje ukrepov ob izbruhih bolezni živine in perutnine
Evropski parlament je v četrtek v postopku posvetovanja sprejel drugo poročilo poročevalca Nielsa BUSKA (ALDE, DK) iz odbora za kmetijstvo o sofinanciranju ukrepov ob izbruhih epizootskih bolezni (nalezljive bolezni živine in perutnine). Parlament meni, da v primerih, ko proizvajalci hrane delno krijejo stroške teh ukrepov, državno financiranje ne pomeni izkrivljanja konkurence.
Poslanci se zavzemajo, da bi se iz evropskega proračuna nadomestilo 75 odstotkov stroškov, ki jih ima država z izvajanjem ukrepov ob izbruhih bolezni, (Komisija je predlagala 50 odstotkov), izjema pa so ukrepi proti slinavki in parkljevki, kjer že prvotni predlog Komisije predvideva 60-odstotni delež iz evropskega proračuna. Po mnenju parlamenta te višine nadomestil omogočajo, da bodo lahko tudi revnejše članice Unije ustrezno izvajale ukrepe proti izbruhom epizootskih bolezni. Poročilo: Niels Busk - Izjemni ukrepi za podporo trga
Boj proti ponarejanju evra tudi v članicah, ki niso v evroobmočju
Kot je predlagal poročevalec Agustín DIAZ DE MERA GARCIA CONSUEFRA (EPP-ED, ES) iz odbora za državljanske svoboščine, pravosodje in notranje zadeve, je parlament brez dodatnih dopolnil v postopku posvetovanja sprejel sklepa Sveta EU o podaljšanju programa "Pericles" za boj proti ponarejanju evra in njegovi razširitvi na države članice, ki niso v evroobmočju
Namen razširitve programa na 12 držav članic EU, ki nimajo evra kot svoje valute, je izmenjava, pomoč in usposabljanje ustreznih institucij v državah članicah za zaščito evra proti ponarejanju, saj je enotna raven zaščite v interesu Evropske unije ter njene finančne in gospodarske stabilnosti. Zaščita evra pred ponarejanjem Zaščita eura pred ponarejanjem (razširitev na nesodelujoče države članice)
-//EP//TEXT TA P6-TA-2005-0380 0 NOT XML V0//SL
-//EP//TEXT TA P6-TA-2005-0382 0 NOT XML V0//SL
-//EP//TEXT TA P6-TA-2005-0388 0 NOT XML V0//SL
-//EP//TEXT TA P6-TA-2005-0385 0 NOT XML V0//SL
-//EP//TEXT TA P6-TA-2005-0384 0 NOT XML V0//SL
-//EP//TEXT TA P6-TA-2005-0386 0 NOT XML V0//SL
-//EP//TEXT TA P6-TA-2005-0387 0 NOT XML V0//SL
-//EP//TEXT TA P6-TA-2005-0371 0 NOT XML V0//SL
-//EP//TEXT TA P6-TA-2005-0372 0 NOT XML V0//SL
-//EP//TEXT TA P6-TA-2005-0373 0 NOT XML V0//SL
-//EP//DTD IM-PRESS 20050901 BKG DOC XML V0//EN
-//EP//STYLESHEET IM-PRESS 20050901 BKG DOC XML V0//EN
