VPRAŠANJE ZA USTNI ODGOVOR Z RAZPRAVO O-0009/09
v skladu s členom 108 Poslovnika
predložila
Hiltrud Breyer
in
Raül Romeva i Rueda
, v imenu skupine Verts/ALE
za Svet
Zadeva: Barcelonski cilji na področju otroškega varstva
Že leta 1992 je Svet sprejel priporočilo (92/241/EGS ), ki v katerem je opozoril na pomen kakovostne nege in varstva otrok, ki je po dostopnih cenah na voljo vsem, ter pozival k prilagodljivosti in raznolikosti, da bi lahko izpolnili potrebe in želje staršev in njihovih otrok.
Svet v Barceloni (sklepi predsedstva s 15. in 16. marca 2002) je leta 2002 dal pobudo, da bi države članice spodbudili k odpravi tistih ovir, „ki ženske odvračajo od udeležbe na trgu dela in si ob upoštevanju povpraševanja po otroških varstvenih ustanovah in v skladu z nacionalnimi vzorci zagotavljanja otroškega varstva [prizadevajo], da bi do leta 2010 zagotovile otroško varstvo najmanj za 90 % predšolskih otrok, starih 3 ali več let in šoloobveznih otrok ter najmanj za 33 % otrok, starih manj kot tri leta“.
Komisija je v svojem poročilu z dne 3. oktobra 2008 (KOM(2008)0638) z naslovom „Uresničevanje barcelonskih ciljev glede varstva predšolskih otrok“ prišla do sklepa, da je treba storiti še veliko, da bi dosegli zadovoljivo raven zagotavljanja otroškega varstva, zlasti za otroke, mlajše od treh let, in da večina držav članic najbrž ne bo izpolnila barcelonskih ciljev.
Češko predsedstvo v svojem delovnem programu izpostavlja varstvo otrok na domu kot popolnoma sprejemljivo alternativo poklicni karieri, za katero predsedstvo meni, da si zasluži spoštovanje in podporo državnih oblasti in družbe. Predsedstvo namerava na neformalnem ministrskem srečanju 4. in 5. februarja predlagati morebitno revizijo barcelonskih ciljev.
1. Zakaj je treba pregledati in morebiti spremeniti barcelonske cilje na področju otroškega varstva?
2. Kakšen je konkreten predlog za revizijo barcelonskih ciljev?
3. Kakšen učinek bi imel ta predlog na udeležbo žensk na trgu dela in na enakopravno obravnavanje žensk in moških na delovnem mestu?
4. S katerimi novimi spodbudami bo predsedstvo zagotovilo, da bodo države članice storile vse, da bi izpolnile barcelonske cilje?
UL L 123, 8.5.1992, str. 16.