Vprašanje za ustni odgovor O-000220/2011
za Komisijo
Člen 115 poslovnika
Sharon Bowles
,
Pervenche Berès
v imenu Odbora za ekonomske in monetarne zadeve Zadeva: Evropski semester 2011 - prve izkušnje
Po prvi izvedbi evropskega semestra so bila izdana poročila po posameznih državah, ki jih je Komisija sprejela junija in katerih namen je bil zagotoviti predhodno usmeritev za države članice glede fiskalnih in strukturnih ciljev. Svet je po spremembah ta priporočila julija odobril. Evropski parlament želi v okviru svoje vloge – zagotavljanja kar največje preglednosti in odgovornosti na ravni Unije – spodbuditi razpravo o teh priporočilih pa tudi splošneje o rezultatu prvega dela evropskega semestra kot celote.
1. Kako Komisija ocenjuje prvi evropski semester kot celoto? Ali je izpolnil pričakovanja, kar zadeva usklajevanje fiskalne in makroekonomske politike?
2. Katere konkretne načrte ima za izboljšanje prihodnjega cikla evropskega semestra v letu 2012? Zlasti, ali namerava Komisija spremeniti postopek ali format letnega pregleda rasti?
3. Ali Komisija meni, da so imele njene službe dovolj časa in virov, da bi opravile primerno in poglobljeno analizo? Ali so bile sprejete kompromisne rešitve med makroekonomskimi in fiskalnimi priporočili?
4. Kako ocenjuje pravno vzajemno delovanje med dvema različnima orodjema, to je nacionalnimi programi reform ter programi za stabilnost in konvergenco?
5. Kako ocenjuje vzajemno delovanje med evropskim semestrom, širšimi smernicami gospodarske politike ter smernicami za zaposlovanje?
6. Ali meni, da je Svet spremenil priporočila na pregleden način? Ali so še možnosti za izboljšave v zvezi s tem v prihodnjih letih?
7. Kako ocenjuje zavzetost držav članic za evropski semester in njegovo upravljanje ter demokratično legitimnost prek vloge nacionalnih parlamentov in Evropskega parlamenta?
