3.2.2010 B7-0086/2009 PREDLOG RESOLUCIJE ob zaključku razprave o izjavi visoke predstavnice Unije za zunanje zadeve in varnostno politiko
v skladu s členom 110(2) poslovnika
o Iranu
Cornelia Ernst
in
Helmut Scholz
v imenu skupine GUE/NGL
PE432.939v01-00 B7‑0086/2009 Resolucija Evropskega parlamenta o Iranu
Evropski parlament ,
– ob upoštevanju iranskih predsedniških volitev 12. junija 2009 in kasnejših nemirov,
– ob upoštevanju resolucije sveta guvernerjev Mednarodne agencije za atomsko energijo (IAEA) z dne 27. novembra 2009 o izvajanju sporazuma o varovanju jedrskih materialov in ustreznih določb resolucij varnostnega sveta 1737 (2006), 1747 (2007), 1803 (2008) in 1835 (2008) v Islamski republiki Iran,
– ob upoštevanju svojih prejšnjih resolucij o Iranu, zlasti z dne 7. maja in 22. oktobra 2009,
– ob upoštevanju resolucije generalne skupščine OZN z dne 29. oktobra 2009 o stanju človekovih pravic v Islamski republiki Iran,
– ob upoštevanju izjave Evropskega sveta z 10. in 11. decembra 2009,
– ob upoštevanju četrtega medparlamentarnega srečanja med Evropskim parlamentom in Iranom, ki naj bi po prvotnih načrtih potekal od 8. do 11. januarja 2010 v Teheranu in ki ga je iranska stran odpovedala,
– ob upoštevanju člena 110(2) svojega poslovnika,
O demokraciji in človekovih pravicah
A. ker obstajajo očitni znaki, da je na junijskih predsedniških volitvah prišlo do velikih volilnih nepravilnosti, na kar se je obsežno protestno gibanje (t. i. Zeleno gibanje) odzvalo z množičnimi demonstracijami v Iranu in drugod, ki so se v zadnjih mesecih nadaljevale,
B. ker so se iranske varnostne sile – revolucionarna garda, milica Basidž in policija – ostro odzvale z zatiranjem ter samovoljnimi aretacijami tisočih miroljubnih protestnikov in oporečnikov, vključno s študenti in akademiki, zagovorniki pravic žensk, odvetniki, novinarji, avtorji spletnih dnevnikov, duhovniki in vidnimi borci za človekove pravice, s čemer očitno poskušajo zastrašiti kritike in zadušiti nestrinjanje,
C. ker varnostne sile poleg tega pogosteje sistematično nadlegujejo pripadnike verskih manjšin, kot so bahajci in suniti, ter vodijo kampanjo samovoljnih aretacij in usmrtitev pripadnikov kurdske, azerijske, beluške in arabske civilne družbe ter političnih aktivistov,
D. ker je na ducate protestnikov umrlo v napadih varnostnih sil ali v priporu in ker jih je bilo na tisoče priprtih, okrog 300 pa jih ostaja za zapahi; ker so bili številni pridržani po pričevanjih pretepeni in mučeni in v nekaterih primerih spolno napadeni v zaporih in skrivnih prostorih za pridržanje; ker je na stotine Irancev, ki so se udeležili demonstracij, po pričevanjih zapustilo državo, ker jih je strah maščevanja, zdaj pa obupano iščejo varno zatočišče v sosednjih državah in v Evropi,
E. ker je bilo v parlamentarni preiskavi na začetku leta 2010 ugotovljeno, da je bil namestnik državnega tožilca Said Mortazavi neposredno odgovoren za smrt najmanj treh pridržanih v zaporu Kahrizak zaradi mučenja in zanemarjanja,
F. ker sta bila 28. januarja 2010 usmrčena Mohamed Reza Ali Zamani in Araš Rahmanipur in sta bili to prvi izvršeni smrtni kazni, ki sta po uradnih virih povezani s protestnim gibanjem, čeprav je bil vsaj eden od njiju, če ne kar oba, v zaporu že v času volitev, in ker naj bi bilo po nekaterih navedbah zaradi domnevnih stikov z Zelenim gibanjem na smrt obsojenih najmanj devet ljudi,
G. ker je pravosodje od začetka avgusta uprizarjalo zrežirana sojenja stotinam pomembnih reformatorjev in borcev, z očitno izsiljenimi priznanji, ki so jih prenašali po televiziji, zaradi česar so bili nekateri obsojeni na dolgoletne zaporne kazni ali celo na smrt,
H. ker so 27. decembra, na zadnji dan praznovanja ašure, ustrelili Alija Musavija, 35-letnega nečaka Mira Huseina Musavija, glavnega predsedniškega kandidata na junijskih volitvah, in ga namerno povozili z avtomobilom, kar jasno kaže na načrten atentat, ki naj služi kot resno opozorilo njegovemu stricu,
I. ker je fizik Masud Ali Mohamadi umrl v eksploziji bombe, kar naj bi bilo po mnenju mnogih opozorilo univerzitetnim profesorjem in študentom, saj naj bi imel Mohamadi po nekaterih navedbah pomembno vlogo pri prepričevanju 400 drugih znanstvenikov, naj javno podprejo opozicijskega voditelja Musavija, obenem pa naj bi svoje študente spodbujal k udeležbi na miroljubnih demonstracijah po junijskih volitvah,
J. ker je po množičnih demonstracijah 27. decembra Iran zahodne sile obtožil podžiganja nemirov, izgnal dva britanska diplomata, za 24 ur pridržal švedskega diplomata in uslužbence nemškega veleposlaništva obtožil dejavnega podpiranja protestnega gibanja,
K. ker so iranske oblasti po volitvah začele izvajati obsežne in pogoste motnje mednarodnih radijskih in televizijskih postaj in so blokirale številna mednarodna spletna mesta, vključno s Facebookom in Twitterjem, ter spletišča lokalne opozicije in storitve mobilne telefonije v Teheranu, zaradi česar so imele težave pri oddajanju tudi postaje v drugih bližnjevzhodnih državah in celo v Evropi,
L. ker evropske in ruske družbe Iranu dobavljajo potrebno opremo za filtriranje in motenje, pri čemer je lahko v nekaterih primerih ogroženo zdravje prebivalstva v bližini te opreme,
O jedrskem vprašanju
M. ker je Iran kršil svoje obveznosti iz pogodbe o neširjenju jedrskega orožja in je skrivaj zgradil objekt za bogatitev urana v Kumu, o njegovem obstoju pa je Mednarodno agencijo za jedrsko energijo obvestil dolgo po začetku gradnje, in ker je kršitev teh pravil zbudila ugibanja o morebitnih drugih skrivnih jedrskih objektih, kar je dodatno omajalo zaupanje v iranska zagotovila o popolnoma nevojaškem značaju jedrskega programa te države,
N. ker so EU, Združene države, Kitajska in Rusija v iskanju diplomatske rešitve za vprašanje iranskega jedrskega programa predlagale sporazum pod okriljem Mednarodne agencije za jedrsko energijo, na podlagi katerega bi nizko obogateni uran iz Irana poslali v Rusijo in Francijo, kjer bi jih predelali v gorivne palice , s čimer bi omogočili nadaljnje delovanje teheranskega reaktorja za medicinske raziskave,
O. ker je Iran zavrnil ta predlog, zaradi česar v varnostnem svetu že potekajo razprave o okrepitvi sankcij proti njemu,
O demokraciji in človekovih pravicah
1. izraža resno zaskrbljenost, ker zaradi domnevnih velikih volilnih nepravilnosti med iranskimi predsedniškimi volitvami junija 2009 niti parlament niti vrhovni verski voditelj Hamenej nista uvedla nobene resne preiskave, ter meni, da je legitimnost mandata predsednika Ahmadinedžada dvomljiva, čeprav je vrhovni voditelj mandat potrdil;
2. občuduje pogum desetin tisočev Irancev, ki še naprej tvegajo svoje poklicne kariere in življenja s pozivi k večji svobodi in večjim demokratičnim pravicam v Islamski republiki Iran;
3. globoko obžaluje dejstvo, da se iranska vlada in parlament očitno nista sposobna konstruktivno odzvati na utemeljene zahteve mlade, izobražene in dinamične generacije Irancev, ki že predolgo opazujejo uničevanje vseh upov na gospodarski in družbeni razvoj;
4. strogo obsoja sistematično in kruto obravnavanje miroljubnih demonstrantov in kritikov vlade s strani varnostnih sil, kot tudi ukinjanje časopisov in prisilno zapiranje pisarn organizacij za človekove pravice;
5. poziva iranske oblasti, naj nemudoma izpustijo vse, ki so priprti zaradi miroljubnega uveljavljanja svoje pravice do svobodnega izražanja mnenja, združevanja in zbiranja, ter uvedejo preiskave in sodni pregon vladnih uslužbencev in pripadnikov varnostnih sil, odgovornih za uboje, zlorabe in mučenje svojcev oporečnikov, demonstrantov in pripornikov;
6. ponovno poziva iransko pravosodje, naj razglasi moratorij na smrtno kazen in nedvoumno prepove usmrtitve mladoletnikov;
7. poziva iranske oblasti, naj nemudoma prenehajo s televizijskimi prenosi sojenj, in poziva iranski parlament, naj spremeni tiste določbe iranske zakonodaje, ki vladi dovoljujejo neizvajanje procesnih pravic, kot je dostop obtožencev do primernega pravnega zastopstva;
8. obsoja prizadevanja iranskih oblasti, da bi cenzurirale tiskane medije, motile oddajanje radijskih in televizijskih postaj, na primer BBC, in blokirale internet, ter poziva EU in njene države članice, naj obravnavajo mednarodne posledice teh metod v okviru Mednarodne telekomunikacijske zveze (ITU);
9. ostro kritizira mednarodna podjetja, zlasti Nokio/Siemens, ker iranskim oblastem dobavljajo tehnologijo, potrebno za nadzorovanje in cenzuro, saj so s tem vpletene v preganjanje in aretacije iranskih oporečnikov;
O jedrskem vprašanju
10. globoko obžaluje dejstvo, da je iranska vlada spet zavrnila vse poskuse, da bi dosegli kompromis o jedrskem vprašanju, in da vlada predsednika Ahmadinedžada očitno želi izrabiti to vprašanje za odvračanje pozornosti od notranje krize v tej državi;
11. poziva Iran in države Bližnjega vzhoda, ki nameravajo vlagati v jedrsko energijo, naj ne ponovijo napake velikega števila držav članic EU, ki so dale prednost nevarni in zastareli tehnologiji; zato te države poziva k razvoju vseh oblik modernih tehnologij obnovljivih virov energije, energetske učinkovitosti in metod ohranjanja energije;
12. vztraja pri mirnem in političnem reševanju spora glede iranskih jedrskih programov; znova izraža nasprotovanje vsakršni vojaški akciji ali grožnji z uporabo sile, in opozarja, da bi vsakršna vojaška akcija privedla do poglobitve krize v regiji; izraža svojo globoko skrb zaradi okrepljene vojaške prisotnosti ZDA v regiji;
13. poziva k nadaljnjim prizadevanjem za iskanje celovite in nepristranske rešitve iranskega jedrskega vprašanja na podlagi priznanja pravice Iranu do mirnih jedrskih dejavnosti in na podlagi preverljivih zagotovil z iranske strani o miroljubnem značaju njihovega jedrskega programa; je trdno prepričan, da lahko dialog in diplomacija dosežeta realistično in dolgoročno rešitev iranskega vprašanja v večstranskem okviru pod nadzorom Mednarodne agencije za jedrsko energijo (IAEA) na Dunaju;
14. ponovno poziva k doslednemu izvajanju pogodbe o neširjenju jedrskega orožja na vseh straneh in z vseh vidikov; ponovno poziva vse države z jedrskim orožjem, naj sprejmejo postopne ukrepe za znižanje števila jedrskih bojnih glav, postopno ukinejo vlogo jedrskega orožja v varnostni politiki in podprejo območje brez jedrskega orožja, ki zajema Evropo in Bližnji vzhod;
15. ponovno poziva iranski parlament in vlado, naj ratificirata in izvajata Dodatni protokol in v celoti izvajata določbe sporazuma o varovanju jedrskih materialov;
16. izraža zaskrbljenost nad dejstvom, da Izrael, Indija in Pakistan niso pristopile k pogodbi o neširjenju jedrskega orožja; poziva omenjene države, naj pristopijo k tej pogodbi; ponovno globoko obžaluje sklenitev jedrskih sporazumov med ZDA, Francijo in Indijo, ki nasprotujejo duhu pogodbe o neširjenju jedrskega orožja, zaradi katerih je Indija edina znana država z jedrskim orožjem, ki ji je dovoljeno jedrsko trgovanje – vključno z bogatenjem – z ostalim svetom, čeprav ni pristopila k pogodbi o neširjenju jedrskega orožja; meni, da so lahko pogajanja o vzpostavitvi območja brez jedrskega orožja na Bližnjem vzhodu in v Sredozemlju pomemben korak naprej pri reševanju varnostnih vprašanj držav te regije; poziva skupino EU-3, da to idejo predstavijo na pogajanjih z Iranom;
17. v zvezi s tem ponovno izraža svoje splošno nasprotovanje uporabi jedrske energije zaradi s tem povezanih tveganj, nerešljivega problema z odpadki, visokih stroškov in neposredne povezave z jedrskim orožjem;
O prihodnjih odnosih med EU in Iranom
18. opozarja na dejstvo, da sankcije proti Iranu niso z ničemer pripomogle k reševanju spora glede iranskega jedrskega programa; izraža zaskrbljenost zaradi morebitnih negativnih posledic novih sankcij za iransko prebivalstvo; zato poziva EU, naj nadaljuje svoja diplomatska prizadevanja in naj ne privoli v nove sankcije proti Iranu;
19. opozarja Svet in države članice, da sta jedrska razorožitev in neširjenje jedrskega orožja tesno povezana procesa, ki se medsebojno krepita; zato poziva države članice EU, naj sprejmejo postopne ukrepe za ukinitev vloge jedrskega orožja v varnostni politiki in uvedejo vidne ukrepe za vzpostavitev območja brez jedrskega orožja v Evropi;
20. poudarja pomen nadaljevanja dialoga z Iranom na vseh ravneh, zlasti s civilno družbo; obžaluje dejstvo, da je iranska stran preložila obisk delegacije Evropskega parlamenta, ki je bil predviden od 8. do 11. januarja 2010; si želi nadaljevati in poglobiti neposredni dialog z iransko družbo in upa, da bosta iranska vlada in parlament spremenila svoje stališče o neposrednih stikih;
21. naroči svojemu predsedniku, naj to resolucijo posreduje Svetu, Komisiji, visokemu predstavniku za zunanje zadeve in varnostno politiko, vladam in parlamentom držav članic, generalnemu sekretarju Združenih narodov, Varnostnemu svetu ZN, Komisiji ZN za človekove pravice in vladi ter parlamentu Islamske republike Iran.
