Začetek junijskega plenarnega zasedanja v Strasbourgu
Institucije
2007-06-18 - 18:28
Na plenarnem zasedanju od 18. do 21. junija bodo evropski poslanci osrednjo razpravo namenili predlogu direktive o prenosljivosti pravic iz dodatnega pokojninskega zavarovanja, v postopku posvetovanja pa bodo potrjevali sveženj zakonodaje s področja notranjih zadev in pravosodja. Med zanimivimi točkami pa bo tudi uredba o opredelitvi, opisu, predstavitvi in označevanju žganih pijač.
Zasedanje se je v ponedeljek začelo z razpravo o širokopasovnem dostopu do interneta , sledila pa je obravnava predloga uredbe o žganih pijačah, ki je razburila veliko duhov predvsem v državah tradicionalnih proizvajalkah vodke, vendar vse kaže, da je parlamentu in Svetu EU uspelo doseči soglasje o končnem besedilu. Zvečer bodo parlamentarci razpravljali še o trgovinskih odnosih z Rusijo, predlogu prepovedi uvoza krzna mačk in psov in politiki konkurence EU.
Parlament bo torkovo sejo začel z razpravo o razmerah na Bližnjem vzhodu, nato pa bodo poslanci pozornost namenili končnemu poročilu začasnega preiskovalnega odbora o krizi britanske pokojninske družbe Equitable Life Assurance Society. Sledila bo razprava o vprašanju javnih naročil in o zakonodaji o prepovedi izvoza in varnem skladiščenju kovinskega živega srebra.
V sredo d opoldne bodo poslanci razpravljali o uredbi o prenosljivosti pravic do dodatnega pokojninskega zavarovanja , sledila pa bo razprava o širitvi evroobmočja na Ciper in Malto . Popoldne bo na dnevnem redu sveženj zakonodaje o sodelovanju na področju pravosodja in notranjih zadev , poslanci pa se bodo seznanili tudi z oceno izvajanja finančne pomoči Palestini.
Po četrtkovi dopoldanski razpravi o zaupanju potrošnikov v digitalno okolje se bodo poslanci opoldne posvetili glasovanjem , popoldne pa bodo zasedanje zaključili z razpravami o stanju človekovih pravic po svetu.
Spremembe dnevnega reda
Torek, 19. junij
- ob 9:00: Razmere na Bližnjem vzhodu - izjave predstavnikov političnih skupin (dodatna točka dnevnega reda)
Četrtek, 21. junij
- ob točki Razprave o primerih kršitev človekovih pravic, demokracije in načela pravne države bo parlament namesto o položaju iraških beguncev (kot prvotno predvideno) razpravljal o stanju človekovih pravic na Kubi .
20070615IPR07880
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
