PISNO VPRAŠANJE E-3048/08
vlaga Romana Jordan Cizelj (PPE-DE)
za Komisijo
(2. junij 2008)
Zadeva: Dolgoročne nakupne pogodbe na Madžarskem
Cilji oblikovanja skupne evropske energetske politike so zmanjšanje uvozne odvisnosti, izboljšanje konkurenčnosti ter trajnostni razvoj. Eno od področij skupne energetske politike je notranji trg na področju električne energije in plina. Pravkar je v zakonodajnem postopku t. i. tretji liberalizacijski paket, za doseganje ciljev pa je pomembna tudi implementacija obstoječih zakonskih zahtev.
Madžarski urad za energijo HEO (Hungarian Energy Office) je pred nedavnim od vseh tržnih udeležencev zahteval podatke o dolgoročnih nakupnih pogodbah (long power purchase agreements). Vsi tisti trgovci, ki imajo tovrstne pogodbe, so se morali obvezati, da bodo energijo, kupljeno na ta način, ponudili na avkcijah. To pomeni, da je HEO na ta način ukinil termin dolgoročnih nakupnih pogodb na Madžarskem. Po ugotovitvah udeležencev na trgu pa obstajajo tudi izjeme. Družba MAVIR je namreč dovolila dolgoročne uvozne pogodbe le določenim podjetjem in jim podarila tudi čezmejne kapacitete na slovaško-madžarski meji.
Kako namerava Evropska komisija reagirati na tovrstne kršitve notranjega trga z električno energijo?