Povzetek zasedanja - Bruselj, 3. in 4. december 2008
2008-12-04 - 18:16
Osrednja razprava dvodnevnega zasedanja Evropskega parlamenta je bila namenjena energetsko-podnebnemu zakonodajnemu svežnju, poslanci pa so se posvetili tudi pripravam na Evropski svet in ukrepom proti naraščajočim cenam hrane. Na slavnostnem delu seje v četrtek je Parlament nagovoril tibetanski duhovni voditelj dalajlama.
Zasedanje se je v sredo popoldne začelo s predstavitvijo tem Evropskega sveta, ki bo 11. in 12. decembra.
Energetsko-podnebni sveženj evropske zakonodaje naj bi bil potrjen do konca leta, trenutno pa še potekajo pogajanja med predstavniki Sveta, Komisije in Parlamenta. Unija naj bi v skladu s predlaganimi cilji do leta 2020 zmanjšala izpuste toplogrednih plinov za 20 odstotkov, povečala delež obnovljivih virov za 20 odstotkov in biogoriv za 10 odstotkov.
Parlament je v četrtek v okviru dejavnosti ob Evropskem letu medkulturnega dialoga nagovoril tibetanski duhovni vodja dalajlama. Poudaril je svojo pripravljenost na pogovore s Pekingom o statusu Tibeta ter se zahvalil za podporo Evropske unije tibetanskim prizadevanjem za avtonomijo in demokracijo.
Svet in Komisija sta v sredo zvečer poslancem predstavila, kako poteka izvajanje ukrepov za pripravo evropske strategije za Rome.
Na zasedanju je Parlament sprejel tudi poročilo o položaju žensk v balkanskih državah, ki niso članice EU. Dokument se ukvarja z različnimi vidiki, kot so zdravje, razmere na trgu delovne sile, zastopanost v procesu odločanja in nasilje nad ženskami.
Poslanci so potrdili predlog uredbe o ustanovitvi instrumenta za hitro odzivanje na hitro naraščajoče cene hrane v državah v razvoju. Gre za odgovor Unije na krizo, ki grozi milijonom ljudi po svetu.
Predstavniki Komisije in Sveta so v sredo odgovarjali na poslanski vprašanji o prihodnji globalni ureditvi finančnih trgov in načrtu Unije za oživitev gospodarstva .
Prav tako v sredo je bilo na dnevnem redu tudi poslansko vprašanje o evropskem aktu o malem gospodarstvu.
Komisija je Parlamentu predstavila stališče o poteku uvajanja uredbe REACH o kemikalijah.
V četrtek so poslanci z veliko večino podprli tudi dva zakonodajna predloga o boju proti finančnim goljufijam.
Naslednje plenarno zasedanje Evropskega parlamenta bo od 15. do 18. decembra v Strasbourgu. 20081127BRI43140
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20081127BRI43140 FULL-TEXT DOC XML V0//SL
-//EP//TEXT IM-PRESS 20081127BRI43140 ITEM-001-SL DOC XML V0//SL
Institucije
Predsednik Evropskega parlamenta: "Danes smo v srcu vsi Indijci!"
2008-12-04 - 18:16
Na začetku zasedanja je predsednik Hans-Gert Pöttering poslance spomnil, da mineva teden dni od začetka terorističnih napadov v indijskem Bombaju, v katerih je umrlo 190 ljudi, med njimi 22 tujcev, več kot 200 oseb pa je ranjenih. "V imenu Evropskega parlamenta izražam zgroženost nad napadi na nedolžne ljudi in izrekam globoko sožalje družinam umrlih ter ranjenih. Parlament najostreje obsoja ta teroristična dejanja ter izraža solidarnost z Indijo, njenim ljudstvom in oblastmi v tem žalostnem času. Danes smo v srcu vsi Indijci! Terorizem pomeni neposreden napad na svobodo, človekove pravice in demokracijo. Terorizem je poskus uničenja naših vrednot s slepim nasiljem in sicer vrednot, ki nas povezujejo tako v Evropski unijii kot v državah članicah," je v svoji izjavi poudaril Hans-Gert Pöttering.
Predsednik Parlamenta je nato izrazil zadovoljstvo in olajšanje, ker so se vsi člani parlamentarne delegacije iz odbora za mednarodno trgovino, ki se je takrat mudila v Bombaju, živi in zdravi vrnili v Bruselj. Zahvalil se je tudi prebivalcem Bombaja, ki so parlamentarcem in osebju nudili vso pomoč in gostoljubje tudi v težavnih razmerah v času napadov.
Pöttering je nato sporočil, da je v sredo popoldne v domnevnem terorističnem napadu baskovske separatistične organizacije ETA v mestu Azpeita v Baskiji umrl poslovnež Ignacio Uría Mendizabal. Ob tem je izrekel sožalje in izrazil solidarnost s španskim ljudstvom, oblastmi in demokratičnimi institucijami.
"Proti terorizmu se moramo boriti z odločnostjo in solidarnostjo, ne glede na to, kje se pojavi in kdo so storilci. Evropska unija mora skupaj z mednarodno skupnostjo poraziti vse vrste terorizma in pri tem ne smemo odstopati od temeljnih načel pravne države. Boj proti terorizmu mora spoštovati vrednote, ki jih branimo," je zaključil predsednik Evropskega parlamenta.
Poslanci so spomin na žrtve terorističnih napadov počastili z minuto molka.
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20081127BRI43140 FULL-TEXT DOC XML V0//SL
-//EP//TEXT IM-PRESS 20081127BRI43140 ITEM-COVER-SL DOC XML V0//SL
-//EP//TEXT IM-PRESS 20081127BRI43140 ITEM-002-SL DOC XML V0//SL
Institucije
Razprava pred Evropskim svetom 11. in 12. decembra
2008-12-04 - 18:16
Evropski parlament se je dober teden pred vrhom voditeljev držav in vlad članic Unije posvetil glavnim temam prihajajočega Evropskega sveta, ki bodo: energetsko-podnebni sveženj, Lizbonska pogodba in gospodarska kriza. V imenu francoskega predsedstva je minister za evropske zadeve Jean-Pierre Jouyet predstavil tri osrednje teme vrha. Glede Lizbonske pogodbe je dejal, da so politične stranke na Irskem že sprejele določene smernice za naprej: država ne sme ostati na obrobju in ohraniti mora svojo polnopravno vlogo znotraj EU, zato mora najti rešitve, ki bodo upoštevale zadržke, izražene na referendumu 12. junija. O gospodarski krizi je minister povedal, da je Unija pripravila predloge ukrepov, pri njihovem izvajanju pa bodo imeli ključno vlogo Evropski socialni sklad, sklad za odpravo posledic globalizacije, strukturni skladi in Evropska investicijska banka. Izpostavil je pomen financiranja malih in srednjih podjetij, ki najbolj čutijo razsežnosti krize. Dodal je še, da sta nujna koordinacija med državami članicami in usklajeno delovanje na evropski ravni. Glede energetsko podnebnega svežnja pa se je zavzel za prožnost, ki bi državam članicam omogočila izpolniti zastavljene cilje. Poudaril je še pomembnost oblikovanja kompromisa o zakonodajnem svežnju pred iztekom francoskega predsedstva konec leta. Predsednik Evropske komisije José Manuel Barroso se je v svojem nastopu zavzel za odločne ukrepe za okrepitev gospodarska, hkrati pa je treba pokazati, da se Evropa lahko preoblikuje v nizkoogljično gospodarstvo. Unija mora tudi sprejeti načrt za dokončno ratifikacijo Lizbonske pogodbe. Predlog Komisije, po katerem naj bi gospodarstvo prejelo 200 milijard evrov pomoči, je po Barrosovih besedah usklajen in upošteva različne proračunske razmere v državah članicah. "Gre za dejanski preizkus predstave, ki jo imamo o Evropi, evropski odgovor na globalni problem. Pokazati moramo, da imamo ustrezno koordinacijo in proračunske spodbude, obenem pa moramo zagotoviti dolgoročno vzdržnost javnih financ," je prepričan predsednik Komisije. O energetsko-podnebnem svežnju je Barroso dejal, da mora Evropa svojo vodilno vlogo v boju proti podnebnim spremembam vzeti resno in jo tudi izpolniti, pri tem pa je prispevek Parlamenta nepogrešljiv. Glede Lizbonske pogodbe pa se je predsednik Komisije zavzel za časovni načrt njenega izvajanja, saj mora Unija prav v času krize imeti orodja, s katerimi bo lahko bolj učinkovito zagotovila blagostanje svojih državljanov. Ob tem pa je treba upoštevati tudi irske pomisleke. Predstavniki političnih skupin Joseph DAUL (EPP-ED, FR): "Vrh se bo ukvarjal z odzivom na gospodarsko krizo. Pozdravil bi odziv Komisije, ki je predložila načrt za oživitev gospodarstva. Prepričani smo, da ga je treba izvesti, pri tem pa je nujna koordinacija - narediti moramo vse, da preprečimo recesijo in vzpostavimo zaupanje državljanov. Evropejcem želimo dokazati, da branimo naš model socialno tržnega gospodarstva. Svet nam ta model zavida in zanj se moramo boriti. Cilji morajo biti realistični in pragmatični, ukrepi pa usklajeni v okviru lizbonske strategije - karkoli drugega bi bilo neodgovorno. Ne smemo pa zaradi gospodarske krize popustiti pri podnebnih prizadevanjih. Če ne bomo dosegli napredka pri tem, bo to slabo in pozdravljam odločenost predsedstva, ki želi ta napredek." Poul Nyrup RASMUSSEN (PES, DK): "Današnja realnost je 17 milijonov brezposelnih v Evropi, če ne bomo ukrepali, jih bo 21 milijonov že v začetku leta 2010. Naša skupina je za jasen cilj: stopnja zaposlenosti se ne sme znižati, čemur morajo biti prilagojeni tudi finančni cilji. Pri načrtu Komisije pogrešam ambicioznost in zadostno mero koordinacije. Ni dovolj le govoriti o koordinaciji. Evropski parlament, Evropski svet in vi, Evropska komisija, morajo združiti moči in povedati državam članicam, koliko lahko pridobijo, če bomo delovali usklajeno. Ko in če boste to naredili, imam prošnjo za Komisijo in Svet: vzpostavite scenarij. Če želimo zagotoviti raven zaposlenosti, povejte, koliko za to potrebujemo. Po našem izračunu moramo investirati 1 odstotek BDP in to ne le naslednje leto, ampak v naslednjih dveh ali treh letih. Kako? Predlagam vam: sestavite seznam prednostnih nalog v skladu z lizbonsko strategijo, nato pa je treba sprejeti ustrezno časovnico. Strinjam se z vašimi ambicijami, a primanjkuje jim realnih ciljev." Graham WATSON (ALDE, UK): "Nazadnje, ko smo se srečali, smo pohvalili Svet in njegov hiter odziv. Kot kaže, pa Sveta to ne zanima več - pa bi ga moralo. Potrebno se je soočiti s podnebnimi spremembami in to takoj. Poskrbeti je treba za ustrezen načrt za oživitev gospodarstva. Gospod predsedujoči Sveta, jasno povejte, katere države nasprotujejo. Svet bo sicer poskušal vzpostaviti nek pravno zavezujoč okvir za znižanje CO2, hkrati pa so tu izjeme. Vse to je razumljivo, a ne bi bilo sprejemljivo, če bi članice postavljale pod vprašaj dolgoročni načrt zaradi svojih kratkoročnih koristi. Evropa lahko vodi na področju zelene tehnologije. Evropa mora zaupati v svoja prepričanja. Prejšnji teden so Irci objavili možnosti za lizbonsko pogodbo, sedaj mora premier podati načrt za naprej. Nihče ne bo zaupal v EU, če ta ne bo delovala." Rebecca HARMS (Zeleni/ALE, DE): "Teden pred tem, ko bo delegacija Evropskega parlamenta odšla v Poznan, se moramo vprašati, ali drži, kar vedno znova napoveduje Komisija, da bo odziv na krizo povezan z odzivom na podnebne spremembe. Sporazum na področju avtomobilske industrije kaže, da je Unija sicer obljubila, da bo spremenila vse - vse, le svojih avtomobilov ne. Kar se tiče trgovanja z emisijami - sedaj naj bi dosegli izjemo tudi za energetiko, ki naj bi bila skoraj za celo desetletje izključena iz sistema trgovanja. Glede znižanja emisij CO2 vsaj za polovico sicer želimo, da to dosežejo države v razvoju, vendar tega ne bi pomagali financirati. Moramo bit pošteni - ali res želimo nov zeleni deal, ali pa bomo še naprej stagnirali." Brian CROWLEY (UEN, IE): "Glavne razprave Sveta bodo oživitev gospodarstva in kako se bomo odzvali na finančno krizo. Pozdravljam načrt in predlog Komisije, ki odlično sovpada s tem, kar so se članice dogovorile in tudi že počnejo. Najpomembneje pri tem pa je, da gre za priznanje, da so države lahko neodvisne in lahko delujejo samostojno, toda ko združimo energijo in inovacijo vseh 27 članic, lahko spremenimo svet.(...) Državljani so zaskrbljeni glede vprašanja, kako rešiti tiste točke, ki so še odprte glede lizbonske pogodbe. Prepričan sem, da bo irska vlada predstavila načrt, ki pa bo tudi drugim državam članicam pokazal signal, kako naprej." Mary Lou MCDONALD (GUE/NGL, IE): "Če bo irski premier Brian Cowen predlagal, da bi s političnimi izjavami zagotovili podporo lizbonski pogodbi, bo to zgolj zavajanje. Raziskave javnega mnenja na Irskem kažejo, da so ljudje zaskrbljeni za pravice delavcev in demokracijo, to zaskrbljenost pa delijo z mnogimi družinami povsod po Evropi. V finančni krizi se je pokazalo, da potrebujemo zaščito javnih storitev in delavcev. Vedno bolj pa se kaže tudi, da lizbonske pogodbe sploh ne potrebujemo. Prav tako se je pokazalo, da trg ni kralj, ki ne more zagotoviti vseh rešitev in to je bila draga lekcija." Hanne DAHL (IND/DEM, DK): "Sklenjen bo kompromis z Irsko, da bi ta vseeno podprla lizbonsko pogodbo. V tem parlamentu sem doživela že vse: manipulacije, izsiljevanje. Kdo se bo prostovoljno dorekel komisarju le zato, da bi bila sprejeta neka pogodba? Na konferenci predsednikov je bila sprejeta odločitev, da Irska in Lizbona ne bosta na dnevnem redu. A vendar se ne smemo odreči demokraciji v Parlamentu. S prstom žugamo državam, v katerih ni demokracije, podeljujemo nagrado Saharova, a demokracija je več kot le skupek obljub in groženj. Potrebno je voditi odkrito javno razpravo. V nekaterih državah imajo to odgovornost, da državljanom omogočijo glasovanje." Jim ALLISTER (samostojni poslanci, UK): "Vrh bi se moral osredotočiti na gospodarsko krizo, na žalost pa bo veliko časa posvečeno sprevračanju demokratičnega mnenja Ircev. Takšen pristop v slogu zimbabvejskega predsednika Mugabeja ne bi uspel v primeru velike države, toda volivci majhne Irske so lahko predmet pritiska evropske elite, za katero je Lizbonska pogodba pomembnejša od demokracije. Takšna ignoranca tistih, ki pripravljajo evropske projekte, je EU pripeljala v to oddaljenost od lastnih državljanov."
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20081127BRI43140 FULL-TEXT DOC XML V0//SL
-//EP//TEXT IM-PRESS 20081127BRI43140 ITEM-001-SL DOC XML V0//SL
-//EP//TEXT IM-PRESS 20081127BRI43140 ITEM-003-SL DOC XML V0//SL
Institucije
Dalajlama: "Pravi prijatelj bo prijatelja opozoril na napake"
2008-12-04 - 18:16
V četrtek je evropske poslance na slavnostnem delu zasedanja v okviru dejavnosti Parlamenta ob Evropskem letu medkulturnega dialoga nagovoril tibetanski duhovni vodja dalajlama. Poudaril je svojo pripravljenost na pogovore s Pekingom o statusu Tibeta ter se zahvalil za podporo Evropske unije tibetanskim prizadevanjem za avtonomijo in demokracijo. Predsednik Hans-Gert Pöttering je v uvodnem nagovoru poudaril, da so misli prisotnih te dni namenjene žrtvam terorističnih napadov v Bombaju in ljudem v Indiji: "V takšnih težavnih časih imate verski voditelji, ki se zavzemate za mir in spravo, še bolj pomembno vlogo v naši družbi. Evropski parlament si nenehno prizadeva pri opozarjanju na človekove pravice. Svobodno izražanje verskega prepričanja je sestavni del človekove identitete in ga je nemogoče odtrgati od kulture ter človekovega dostojanstva. Parlament je tudi zato vedno opozarjal na človekove pravice tibetanskega ljudstva." Pöttering je dodal, da so krvavi dogodki v Lasi, glavnem mestu Tibeta, 10. marca letos pokazali, kako nujen je dialog med vsemi stranmi, s katerim je treba poiskati trajno rešitev ob spoštovanju kulture, vere in identitete Tibetancev. Izrazil je razočaranje, ker pogovori med kitajskimi in tibetanskimi predstavniki, ki so se začeli leta 2002, doslej niso prinesli še nobenih rezultatov. "Kitajska je pomemben narod in pomemben partner EU. V pogovorih s Kitajsko imamo dolžnost, da se odprto in odkrito zavzemamo za naše skupne vrednote, kot so demokracija, pravna država, človekove pravice in svoboda izražanja, ki skupaj temeljijo na načelu človeškega dostojanstva. Če bi se prenehali zavzemati za ta načela, bi se odpovedali nam samim," je poudaril predsednik Parlamenta in nenasilno držo dalajlame označil za čudovit primer angažiranega in mirnega prizadevanja. "Sem samo človek" Dalajlama je takoj na začetku povedal, da ne bo bral v angleščini napisanega pripravljenega govora, ki opisuje razmere v Tibetu in trenutno stanje v pogajanjih s kitajskimi oblastmi, saj "nekaterih besed ne znam izgovoriti, zato je bolje, da ne berem" in nato je nadaljeval: "Sem samo človek, eden od 6 milijard človeških bitij. Na tej ravni verjamem, da si vsako človeško bitje želi srečno, uspešno življenje in vsi, ne glede na to, kakšne barve je naša koža, katere narodnosti smo, kakšna je naša vera, družbeni status, vsi si želimo in vsi imamo pravico do srečnega in uspešnega življenja. Kot človek tudi verjamem - in če se spomnite, se je v preteklih letih mnogo mojih prijateljev strinjalo z mojim stališčem in čutenjem - da dajejo moderni časi veliko prevelik poudarek materialnim vrednotam. Nekako smo zanemarili svoje notranje vrednote. Opažam pa, da je kljub visoki materialni razvitosti še vedno veliko ljudi, tudi zelo bogatih, ki so kot osebe zelo nesrečni. Ena od najpomembnejših stvari za veselje in zadovoljstvo je notranji mir, spokojnost. Preveč je stresa, sumničavosti, pehanja za uspehom, pohlepa, kar so dejavniki, ki uničujejo naš notranji mir. Zato ne smemo pozabiti na notranje vrednote, če želimo imeti srečno življenje. Te vrednote ne izhajajo nujno iz verskih naukov. Zdi se mi, da gre za biološki dejavnik. V nas so srčnost, občutek odgovornosti, pripadnost skupnosti, ker smo ljudje družbena bitja. Temu pravim "sekularna etika", ki je temelj za naš notranji mir in srečno življenje," je svoj pogled na svet razložil dalajlama. Nato je opisal svoj nedavni primer, ko so mu odstranili žolčne kamne. Ob operaciji je bilo sicer nekaj zapletov, vendar je zelo hitro okreval, nad čemer so bili presenečeni tudi zdravniki. Dejal je, da nima čudežne moči, saj mu sicer sploh ne bi bilo treba na operacijo, ampak je hitro okreval zaradi svoje spokojnosti, pomirjenosti s samim seboj. Za versko in družbeno harmonijo Poleg spodbujanja človeških vrednot pa je njegova naloga tudi spodbujanje verske harmonije. "Sporočilo vseh verstev je notranji mir, kar se kaže predvsem takrat, ko se ljudje znajdejo v težkih, celo brezupnih razmerah in jim vera daje notranjo moč ter upanje.(...) Različne filozofije in načini verovanja nosijo skupno sporočilo ljubezni, sočutja in samodiscipline. Kljub temu se še vedno dogajajo spopadi v imenu vere, zato je treba toliko več napora vložiti v spodbujanje verske harmonije," je prepričan dalajlama. Ko je govoril o vprašanju Tibeta, je tibetanski verski voditelj vnovič poudaril, da je kitajsko označevanje gibanja za separatizem popolnoma napačno. "Vsi vedo, da se zavzemamo za dejansko avtonomijo znotraj LR Kitajske. Tibet je morda materialno zaostal, a je duhovno napreden. Tibetanci si želijo, da bi bil moderen, zato je v našem interesu, kar se materialnega razvoja tiče, da ostanemo znotraj velike Kitajske. Nismo separatisti, želimo pa zase določene pravice, ki jih manjšinam formalno zagotavlja tudi kitajska ustava. Prav tako je narobe, da nekateri Kitajci mislijo, da je vaša podpora nam Tibetancem usmerjena proti Kitajski. Dejansko želimo prispevati k skladni družbi, stabilnosti, enotnosti. A poglejmo na vse skupaj zdravorazumsko in na podlagi svojih izkušenj: kako lahko dosežemo harmonijo, če smo ustrahovani? Ni logike. Pristna harmonija in enotnost se lahko razvijeta le ob zaupanju in medsebojnem spoštovanju." Dalajlama je nato predstavil pozitiven vpliv tibetanskega načela nenasilja na primeru kitajske pokrajine Sinkiang s pretežno muslimanskim prebivalstvom. Tamkajšnji borci za manjšinske pravice so namreč spoznali, da je tibetanska pot bolj učinkovita od uporabe nasilja, kar prispeva k zdravi, harmonični družbi, čeprav posredno pomeni tudi podporo totalitarnemu režimu. "Dejansko vi, ki nas podpirate, niste proti kitajskim oblastem, ampak jim pomagate. Seveda v zaprti družbi ni svobode govora in tiska, so tudi določeni problemi kot povsod, a tibetanski pregovor pravi: 'Če si nekomu res dober prijatelj, ga boš opozoril na njegove napake'. Za Evropsko unijo je zato bistvenega pomena, da ostane v tesnih odnosih z LR Kitajsko," je zaključil tibetanski duhovni voditelj.
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20081127BRI43140 FULL-TEXT DOC XML V0//SL
-//EP//TEXT IM-PRESS 20081127BRI43140 ITEM-002-SL DOC XML V0//SL
-//EP//TEXT IM-PRESS 20081127BRI43140 ITEM-004-SL DOC XML V0//SL
Okolje
Razprava o energetsko-podnebnem zakonodajnem svežnju
2008-12-04 - 18:16
Poslanci so v četrtek dopoldne s predstavniki Komisije in Sveta EU razpravljali o dosedanjem poteku sprejemanja tako imenovanega energetsko-podnebnega svežnja, ki naj bi bil sprejet še do konca leta. Večina političnih skupin se je zavzela, da je treba predlagano skupno zakonodajo potrditi na zasedanju v Strasbourgu 17. decembra, nekateri poslanci pa so menili, da so ukrepi še premalo ambiciozni. Evropska Unija naj bi v skladu s predlaganimi cilji do leta 2020 zmanjšala izpuste toplogrednih plinov za 20 odstotkov, povečala delež obnovljivih virov za 20 odstotkov in biogoriv za 10 odstotkov. Evropska komisija Komisar za energetiko Andris Piebalgs je dejal, da so tri evropske institucije - Svet, Komisije in Parlament - v pogajanjih o zakonodajnem svežnju blizu sporazuma, odprtih ostaja le še nekaj vprašanj. Po njegovem mnenju bi direktiva o obnovljivih virih prinesla korenite spremembe na področju dobave energije v Evropi. Sporni točki pa ostajata opredelitev mehanizmov sodelovanja in vprašanje pregleda izvajanja zakonodaje leta 2014. Napovedal je še, da sprememb zastavljenih ciljev ne bo, bo pa več manevrskega prostora za države članice. Komisar za okolje Stavros Dimas je energetsko-podnebni sveženj označil za eno najpomembnejših zakonodajnih pobud Evropske unije. Meni, da bo prehod na nizkoogljično gospodarstvo spodbudil evropsko konkurenčnost in inovativnost ter je prepričan, da je pri pogajanjih o sprejemu zakonodaje v prvem branju prišlo do očitnega napredka. Dimas je še dodal, da bo sistem trgovanja z izpusti prispeval k dejanskemu 21-odstotnemu znižanju izpustov CO2 do leta 2020, zavzel pa se je tudi za mednarodni sporazum o zajemanju in shranjevanju CO2. Svet EU V imenu francoskega predsedstva je Jean-Luis Borloo, minister za ekologijo, trajnostni razvoj in načrtovanje poudaril, da so "ta mesec oči sveta uprte v Evropo", sprejemanje zakonodaje pa je označil za zgodovinski mejnik. Priznal je, da so pogajanja v ključni fazi, vendar pa napredujejo v skladu s pričakovanji. Sporna točka je po njegovem predvsem vprašanje solidarnosti in stopnjevanja pri doseganju ciljev 20/20/20, saj so države članice v različnih položajih, obenem pa tudi ne želijo prenesti stroškov izboljšanja učinkovitosti trga električne energije na potrošnike. Med državami so se v času pogajanj izoblikovale tri skupine: baltske države, ki jih pristopna pogodba zavezuje k zapiranju jedrskih elektrarn; države, ki imajo nižjo učinkovitost energetskega sektorja - na primer Poljska - in se zavzemajo za stopnjevanje; ter države, ki jih skrbijo stroški mehanizma solidarnosti. Minister je zaključil z besedami: "Če danes ne bomo ukrepali, bo cena v prihodnosti zelo visoka. Z zgodovinsko spremembo pa bomo ustvarili dobro izhodišče tako za konferenco v Københavnu kot za prihodnost našega planeta." Predstavniki političnih skupin Joseph DAUL (EPP-ED, FR): "Cilji, ki smo si jih zadali spomladi 2007, so med seboj povezani. Vse institucije so morale opraviti veliko nalogo. Šlo je za težko delo še pred finančno krizo, sedaj je le še težje. Ne smemo si dovoliti neuspeha, ne smemo stati križem rok, biti moramo prepričljivi, se resnično potruditi narediti nekaj za prihodnost. Ubrati moramo pot v pravo smer, spodbujati inovacije. Sedaj moramo začeti z ustvarjanjem delovnih mest za jutri. S temi petimi predlogi smo se že odločili, za nas to pomeni močan znak, želimo napredovati. Brez našega dela, truda, takšne odločitve ne bodo mogoče. Pomiriti moramo državljane glede njihove prihodnosti in jim predstaviti te strateške cilje." Martin SCHULZ (PES, DE): "Slišali smo velike obljube - 20/20/20 - pomembno pa je podrobno delo, ki poteka v Parlamentu. Pohvale dobivajo voditelji držav, težko delo pa opravljamo tu. Zahvala bi morala biti namenjena poročevalcu Sacconiju, ne pa predsedniku Sarkozyju. Evropski parlament je pristal na izjemen postopek s Komisijo in Svetom o šestih različnih zakonodajnih dokumentih. Svoje politično parlamentarno delo smo morali omejiti na to, da na koncu potrdijo ali pa zavrnejo sveženj. Gre za omejitev parlamentarnih pravic in presenečen sem, da mnogi o tem niso dejali nič. Toda izjemne okoliščine zahtevajo izjemne odločitve. Rekli smo si - da, izziv je tako velik, da moramo tokrat ubrati to izjemno pot. Gre za izziv tisočletja. Ne bomo rešili vseh podnebnih izzivov, a če ne bomo rešili vsaj teh, s katerimi se soočamo zdaj, tudi v prihodnosti ne bomo uspešni." Graham WATSON (ALDE, UK): "Marca lani smo govorili o 20-odstotnem zmanjšanju izpustov do leta 2020, nekateri pa že zdaj pravijo, da si tega ne morejo privoščiti. Od Italije je neodgovorno, da napoveduje zvišanje cen energije za 17 odstotkov. Obnovljiva energija bo cene znižala in prihranila ne le denar, temveč naša življenja. Dosegli smo napredek. Potrebujemo sistem trgovanja z izpusti, ki bo upošteval potrebe držav članic, a hkrati dosegal cilje. Potrebno pa je tudi, da Svet potrditi cilj zmanjšanja izpustov za 20 odstotkov do leta 2020. Države morajo poskrbeti za delitev bremena in spodbujati razvoj čistih tehnologij. Poskrbeti moramo, da industrijski lobiji in nacionalni interesi ne bodo, tako kot se je zgodilo pri avtomobilskih izpustih, izničili zgodovinske priložnosti, ki jo imamo." Claude TURMES (Zeleni/EFA, LU): "S predsednikom Obamo imamo v ZDA sedaj političnega voditelja, ki gleda v prihodnost in je pogumen, si želi novih zelenih tehnologij, učinkovite avtomobile in to naj bi bila osrednja točka ameriškega gospodarstva. Imamo torej veliko zgodovinsko priložnost. Vendar pa v Evropi, mi ki smo vedno vodili, ki smo postavljali standarde na področju mednarodne podnebne politike, tvegamo, da bi nas v načrtih zavrla velika umazana podjetja. To bi bila velika napaka. Izgubili bi vso politično verodostojnost." Alessandro FOGLIETTA (UEN, IT): "Formula 20/20/20 predstavlja zelo velikopotezen cilj v boju s podnebnimi spremembami in postavlja Evropo na vodilno mesto. Sveženj je pomemben zaradi svoje univerzalnosti, a hkrati je treba opozoriti na enostranski pristop nekaterih. Evropa si mora priznati, da bomo zašli v težave, če bomo omahovali, saj ne bomo dosegli zastavljenih ciljev, hkrati pa bo uničujoče za industrijo. Podpreti želimo okolju prijazne ukrepe, ki pa morajo biti učinkoviti, zato moramo analizirati tudi stroškovno učinkovitost. To ne pomeni dvomiti v potrebnost ukrepanja, vendar pa je treba oceniti tudi gospodarske in administrativne posledice, posebej za majhna in srednje velika podjetja, ter za javna sredstva." Umberto GUIDONI (GUE/NGL, IT): "Nekateri menijo, da je cilj 20/20/20 ukrep, ki predstavlja zelo velike stroške, drugi pa podcenjujejo cene fosilnih goriv. Obnovljivi viri lahko zagotovijo zanesljivejšo oskrbo in nova delovna mesta. Večja energetska učinkovitost je lahko priložnost, da najdemo pot iz gospodarske krize. Investirati javna sredstva v banke je le ponavljanje napak iz preteklosti. Pri reševanju krize moramo biti inovativni. Želimo rešiti probleme naših državljanov in gospodarstev držav, zato se moramo osredotočiti na inovativne rešitve." Johannes BLOKLAND (IND/DEM, NL): "Včasih imamo vtis, da je predsedstvo zelo težko sprejelo stališče Parlamenta, kar bi lahko ogrozilo paket. Razumem, da je doseganje kompromisa v Svetu težko, posebno ker članice izkoriščajo gospodarsko krizo kot izgovor. Toda želim pozvati predsedstvo, da ostane pri ciljih, za katere smo se dogovorili lani in letos. V Poznanu je treba vztrajati. Pokazati moramo vsemu svetu, da bomo sprejeli ambiciozen energetski paket. Če tega ne bomo storili, bomo izgubili na verodostojnosti." Roger HELMER (samostojni poslanci, UK): "Nedvomno se soočamo z največjo krizo, kar sem jih doživel. Toda ne grozijo nam podnebne spremembe, ampak naša politika do njih. Drži, da se je Zemlja nekoliko segrela, kar pa je popolnoma običajno in v skladu z naravnimi ciklusi že tisočletja. CO2 je res toplogredni plin, a nič bolj kot vodna para. Če bomo zmanjšali izpuste, to ne bo prav nič vplivalo na podnebne spremembe, prineslo pa bo uničujoče posledice na naša gospodarstva. Tudi če Zahod zmanjša izpuste, pa tega ne bosta storili Indija in Kitajska. Količina CO2 se bo zviševala še najmanj pol stoletja. Ukrepi, o katerih govorimo danes, so daleč od realnosti." Slovenska poročevalka v razpravi V razpravi o energetsko-podnebnem svežnju je sodelovala tudi slovenska poslanka Romana JORDAN CIZELJ (EPP-ED, SI), ki je izpostavila, da morajo finančna sredstva od licitacij dovolilnic za izpuste CO2 v celoti namenjena reševanju okoljsko-podnebnih izzivov: "Namenjena morajo biti razvoju tehnologij, ki zmanjšujejo izpuste toplogrednih plinov in še niso širše komercialno dostopne. Mednje sodijo tudi tehnologije shranjevanja in zajemanja CO2 (CCS). Financiranje pilotnih projektov CCS ni pomembno le za Evropo, temveč tudi za tretje države. Ko govorimo o višini finančnih sredstev, moramo upoštevati odgovornost EU za podnebne spremembe - tako trenutno odgovornost EU (približno 14 odstotkov globalnih emisij) kot tudi zgodovinsko odgovornost industrializiranih držav za podnebne spremembe. Uporabiti moramo že obstoječe mehanizme (na primer Svetovni sklad za energetsko učinkovitost in obnovljive vire energije, Globalno zavezništvo za podnebne spremembe; EIT) in se kar najbolj izogniti ustanavljanju novih finančnih skladov."
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20081127BRI43140 FULL-TEXT DOC XML V0//SL
-//EP//TEXT IM-PRESS 20081127BRI43140 ITEM-003-SL DOC XML V0//SL
-//EP//TEXT IM-PRESS 20081127BRI43140 ITEM-005-SL DOC XML V0//SL
Obdavčenje
Boj proti davčnim goljufijam
2008-12-04 - 18:16
Z novo zakonodajo namerava Evropska unija zmanjšati število davčnih goljufij in tako okrepiti delovanje notranjega trga. Ker je vedno več primerov čezmejnih goljufij, je treba okrepiti tudi sodelovanje med državami članicami na tem področju. S spremembami direktive in uredbe za boj proti davčnim goljufijam naj bi se, kot ugotavlja poročevalec José Manuel GARCÍA-MARGALLO Y MARFIL (EPP-ED, ES), učinkoviteje lotili reševanja težave, ki se je - čeprav v veliki meri spada v pristojnost držav članic - ne da odpraviti le na nacionalni ravni. Boj proti davčnim goljufijam bi moral biti po njegovih besedah prednostna naloga EU in vključevati tesnejše sodelovanje med upravnimi organi držav članic ter Komisijo. Parlament je dve poročili o problematiki davčnih goljufij sprejel s 605 glasovi za, 24 proti in 10 vzdržanimi glasovi, ter s 597 glasovi za, 19 proti in 8 vzdržanimi glasovi. Dvojna strategija Komisija ugotavlja, da sedanji sistem izmenjave informacij o odvedenem davku na dodano vrednost ni več učinkovit proti goljufijam, zato se zavzema za dvojni pristop. Na eni strani bi bilo treba razmisliti o pomembni reformi DDV-ja, s katero bi obrnili obdavčitve transakcij znotraj Unije. Druga možnost pa je spreminjanje pravil o DDV-ju, ki ne bi zahtevalo večjih sprememb sistema, ampak bi pomenilo tehnične izboljšave pri upravljanju davkov. Predlagani ukrepi so:
skrajšanje rokov obračuna prodaje s treh na en mesec;
hitrejša, vsakomesečna izmenjav informacij iz obračunov med članicami;
uvedbe deljene odgovornosti, v primeru ko izvajalec dejavnosti ni zagotovil zahtevanih informacij ali ko jih je zagotovil na nepravilen način;
izboljšanje razpoložljivih informacij o izvajalcih.
Parlamentarna dopolnila Parlament podpira predlog Komisije z manjšimi posegi. Poslanci se zavzemajo za jasnejše postopke izvajanja uredbe in želijo v besedilo vnesti obvezo za države članice, da javno objavijo podatke o najboljših praksah boja proti goljufijam. Komisija naj bi po dveh letih od prenosa direktive v nacionalne zakonodaje tudi preverila, kakšno upravno breme predstavlja njeno izvajanje za države članice. Poročevalec na koncu še poudarja, da so predlagani zakonodajni ukrepi le del prizadevanj, ki jih je treba opraviti. Zato priporoča, da bi Komisija v prihodnosti predložila svoje predloge v obliki celostnega zakonodajnega paketa. Nadaljevanje postopka Pri davčni zakonodaji ima Parlament pristojnost posvetovanja, zato njegovo mnenje ni pravno zavezujoče za Svet EU, ki mora sicer vse spremembe na tem področju potrditi s soglasjem.
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20081127BRI43140 FULL-TEXT DOC XML V0//SL
-//EP//TEXT IM-PRESS 20081127BRI43140 ITEM-004-SL DOC XML V0//SL
-//EP//TEXT IM-PRESS 20081127BRI43140 ITEM-006-SL DOC XML V0//SL
Razvoj in sodelovanje
Ukrepi proti naraščajočim cenam hrane
2008-12-04 - 18:16
Evropska uredba o ustanovitvi instrumenta za hitro odzivanje na hitro naraščajoče cene hrane v državah v razvoju je odgovor Unije na krizo, ki grozi milijonom ljudi po svetu. Parlament je predlog podprl s 561 glasovi za, 24 proti in 34 vzdržanimi, vendar želi za ukrepe zagotoviti dodatna sredstva, pomoč pa naj bi se tudi izvajala na več načinov, kot predvideva Komisija. Zaradi hitro naraščajočih cen hrane so številne države v razvoju in njihovo prebivalstvo v zelo težkem položaju. Obstaja nevarnost, da bi prehrambena kriza, skupaj s finančno in energetsko krizo ter propadanjem v skrajno revščino potisnila še dodatne stotine milijonov ljudi, zato mora Evropska unija v takih razmerah še okrepiti svojo solidarnost do tega prebivalstva. Na podlagi podatkov o prihodnjem stanju na prehrambenih trgih pa je mogoče tudi sklepati, da se bo prehrambena kriza v prihodnjih letih še nadaljevala. Poročevalec Gay MITCHELL (EPP-ED, IE) opozarja, da hitro naraščajoče cene hrane niso le stvar časopisnih naslovnic. Za 2,1 milijarde ljudi po svetu, ki se trudijo, da bi preživeli z manj kot dvema dolarjema na dan in porabijo približno polovico svojega dohodka za hrano, pomenijo resnično grožnjo za preživetje. "Glede na tako resen položaj evropska javnost in ostali svet ne bi razumela, da se razpoložljiva sredstva iz proračuna EU ne bi uporabila v ta namen. Zakonodajalci ne smemo pozabiti svojih odgovornosti v svetu. Ves svet nas gleda in odgovarjali bomo za svoja dejanja," je kolege k čim hitrejšemu sprejetju uredbe pozval poslanec Mitchell. Dvojni pristop k reševanju Ukrepi, ki jih predlaga Komisija, so dvojni: izboljšanje dostopa do kmetijskih vložkov in storitev, vključno z gnojili in semeni ter "varnostnih mreže" za ohranjanje ali izboljšanje kmetijske proizvodnje in zagotavljanje osnovnih potreb najranljivejših prebivalcev (na primer z boni za hrano za šolarje). Kratkoročni in srednjeročni ukrepi Ljudem, ki so najbolj prizadeti zaradi povišanih cen hrane, je treba najprej zagotoviti varnostno mrežo kot kratkoročni ukrep. V drugi fazi pa so pomembne strukturne spremembe za povečanje proizvodnje hrane v državah v razvoju, s čimer bi preprečili, da bi se kriza ponovila. Med ukrepi, ki jih predlaga odbor za proračun, so: - spodbujanje ponudbe kmetijskega sektorja, vključno z malimi kmeti; - trajnostno povečanje kmetijske proizvodnje; - hiter in neposreden odziv na potrebe lokalnega prebivalstva v skladu s cilji varne preskrbe s hrano ter standardi ZN za prehrambene potrebe. Razvojna politika EU Poslanci menijo, da je sedanja razvojna politika Unije predolgo zanemarjala podporo kmetijskemu sektorju, zlasti proizvodnji hrane. Novo razvojno pomoč je treba upravljati tako, da se zagotovi dobava živil lokalnemu prebivalstvu. S tem naj bi preprečili usmeritev kmetijstva le k izvozu surovin v razvite države, kar bi bilo v nasprotju s cilji predlaganih ukrepov. Za izvajanje ukrepov je treba zagotoviti dodatna finančna sredstva v sklopu razvojne politike Unije. Blažitev krize zaradi visokih cen hrane namreč ne bi ne smela okrniti razvojnih dejavnosti na drugih potrebnih področjih. Financiranje Komisija predlaga, da bi se sredstva v višini milijarde evrov črpala iz denarja za skupno kmetijsko politiko, ki ni bil porabljen v letu 2008 in verjetno ne bo v letu 2009. Ta sredstva so bila namreč predvidena za podporo kmetijskim cenam, vendar se niso porabila ravno zaradi visokih cen hrane, ki so povzročile krizo v državah v razvoju. Poročevalec ugotavlja, da je Komisija, kolikor je bilo mogoče, sredstva v ta namen že prerazporedila iz instrumentov za dolgoročno zunanje sodelovanje. Možnosti, da bi to storila tudi v letu 2009 so zelo omejene, višina kratkoročnih sredstev pa še zdaleč ne bi zadovoljevala potreb. Ker bi to ogrozilo tudi skladnost obstoječih programov sodelovanja, je treba najti drugo rešitev. Tudi zato se Parlament zavzema za okrepitev instrumentov razvojne pomoči. Zakonodajna resolucija o ustanovitvi instrumenta za hitro odzivanje na hitro naraščajoče cene hrane v državah v razvoju
-//EP//TEXT REPORT A6-2008-0396 0 NOT XML V0//SL
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20081127BRI43140 FULL-TEXT DOC XML V0//SL
-//EP//TEXT IM-PRESS 20081127BRI43140 ITEM-005-SL DOC XML V0//SL
-//EP//TEXT IM-PRESS 20081127BRI43140 ITEM-007-SL DOC XML V0//SL
Pravice žensk/enake možnosti
Položaj žensk na Balkanu
2008-12-04 - 18:16
Parlament je na tokratnem zasedanju s 574 glasovi za, 10 proti in 42 vzdržanimi glasovi sprejel poročilo na lastno pobudo o ženskah v balkanskih državah, ki niso članice EU. Dokument se ukvarja z različnimi vidiki njihovega položaja: zdravje, razmere na trgu delovne sile, zastopanost v procesu odločanja in nasilje nad ženskami. Po besedah poročevalke Zite GURMAI (PES, HU) je namen poročila oceniti vprašanja enakosti spolov in položaj žensk, ki živijo na Balkanu. Z geografskega vidika se dokument osredotoča na države kandidatke (Hrvaška in Nekdanja jugoslovanska republika Makedonija) in potencialne države kandidatke (Albanija, Bosna in Hercegovina, Črna gora, Srbija in Kosovo). Položaj žensk se je v teh državah v zadnjih dvajsetih letih močno spremenil, vendar se dokument, ob upoštevanju zgodovine, osredotoča na aktualne težave in današnje razmere. Parlament ugotavlja, da proces demokratične stabilizacije sicer poteka, toda za večjo zastopanost žensk je treba še veliko narediti. Ženske imajo namreč lahko vodilno vlogo pri demokratizaciji in stabilizaciji regije le, če bodo imele zagotovljene enake možnosti in priložnosti, a temu še ni tako. Kot opozarja poročevalka, je enakost spolov zelo težko oceniti, saj ni dostopnih zanesljivih in posodobljenih podatkov. So tudi izjeme na Hrvaškem in v BiH, vendar so razpoložljivi podatki v večini primerov zastareli. Ne več žrtve vojne, ampak dejavniki stabilizacije Parlament meni, da žensk na Balkanu, ki so bile žrtve vojne, ne bi smeli več obravnavati kot vojnih žrtev, temveč kot akterje stabilizacije in reševanja sporov. Svojo vlogo bodo lahko izpolnjevale šele takrat, ko bodo enakovredno zastopane pri političnem in gospodarskem odločanju. Poslanci se zavzemajo za uvedbo kvot zastopanosti žensk v političnih strankah, parlamentih in vladah. Obenem so zaskrbljeni, ker izvajanje zakonov in praks glede enakosti spolov ni v celoti zagotovljeno, čeprav je razlika med državami, ki so začele s pristopnimi pogajanji, in tistimi, ki niso. Neenakost na trgu dela in ukoreninjeni stereotipi Države na Balkanu bi morale vzpostaviti pravni okvir za enako plačilo za oba spola. Ženskam bi bilo treba pomagati pri usklajevanju zasebnega in poklicnega življenja z zagotavljanjem kakovostnega in finančno dostopnega otroškega varstva ter z ustanovami za oskrbo starejših. Odpraviti je treba tudi ovire za žensko podjetništvo. Pri odpravljanju stereotipov ima pomembno vlogo izobraževalni sistem, ki ne bi smel spodbujati stereotipnih vzorcev, tudi pri izbiri poklica. Ženske, ki jih je na trgu dela večinoma premalo, so namreč bolj zastopane na nekaterih (tradicionalno ženskih) delovnih mestih, kjer je njihov položaj negotov. Parlament poziva k sprejetju posebnih ukrepov, da ne bi prišlo do feminizacije slabše plačanih sektorjev. Nasilje in drugi negativni pojavi Družinsko nasilje in verbalna zloraba sta v večini balkanskih držav še vedno močno prisotna. Nasilje v družini je še bolj razširjeno, kot kažejo statistični podatki, ki so razdrobljeni, slabo zbrani in niso standardizirani. Čeprav ustrezna zakonodaja obstaja, pa ni narejeno dovolj za njeno izvajanje. Parlament zato poziva k vzpostavitvi zatočišč za žrtve, države pa bi morale tudi zagotoviti, da bi bili organi pregona, pravosodje in javni uslužbenci bolj občutljivi na ta pojav. Poslanci z zaskrbljenostjo ugotavljajo, da so države Balkana v trgovanju z ljudmi tranzitne države, pri čemer so žrtve predvsem ženske in otroci. Parlament tudi poziva države, naj sprejmejo nujne ukrepe za preprečevanje prostitucije, zlasti otroške prostitucije in pornografije. Prav tako bi morale poostriti kazni za siljenje ali zavajanje v prostitucijo in sodelovanje pri ustvarjanju pornografskega gradiva, ter inkriminirati otroško pornografijo na spletu. Razmere v zdravstvu Poslanci opozarjajo na običajno nezadostno infrastrukturo zdravstvenega varstva predvsem na podeželju in poziva vlade, naj zagotovijo redne preglede raka na materničnem vratu in dojkah pri ženskah ter HIV/aidsa. Poudarjajo tudi pomen psihološke in zdravstvene rehabilitacije ženskih žrtev vojn. Pomoč nevladnim organizacijam Na koncu Parlament še poziva Komisijo, naj zagotovi predpristopna sredstva za krepitev pravic žensk na Balkanu, zlasti prek ženskih nevladnih organizacij in drugih ženskih organizacij. Nevladne in ženske organizacije, zlasti delovna skupina za enakost spolov, ki deluje v okviru Pakta stabilnosti za Jugovzhodno Evropo, so bistvenega pomena za ugotavljanje težav žensk in iskanju ustreznih rešitev ter za razvoj demokratičnih procesov in stabilnosti na tem območju. Parlament spodbuja delovanje teh nevladnih organizacij in predlaga izmenjavo najboljših praks na področju enakosti spolov med balkanskimi državami kot tudi z evropskimi mrežami nevladnih organizacij. Resolucija Evropskega parlamenta o položaju žensk na Balkanu
-//EP//TEXT REPORT A6-2008-0435 0 NOT XML V0//SL
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20081127BRI43140 FULL-TEXT DOC XML V0//SL
-//EP//TEXT IM-PRESS 20081127BRI43140 ITEM-006-SL DOC XML V0//SL
-//EP//TEXT IM-PRESS 20081127BRI43140 ITEM-008-SL DOC XML V0//SL
Konkurenca
Parlament podpira evropski akt o malem gospodarstvu
2008-12-04 - 18:16
Evropski poslanci so v četrtek s 614 glasovi za, 11 proti in 9 vzdržanimi glasovi sprejeli resolucijo o evropskem aktu o malem gospodarstvu. Zavzemajo se, da bi bile njegove določbe zavezujoče in za več pomoči, kot jo predvideva Evropska investicijska banka. Mala in srednje velika podjetja so bistvena za evropsko gospodarstvo, saj zagotavljajo več kot 100 milijonov delovnih mest, prispevajo k gospodarski rasti, so glavni vir inovacij in spodbujajo enakost med spoloma ter regionalni razvoj. Parlament pozdravlja akt o malem gospodarstvu za Evropo, vendar pa bo lahko učinkovit le, če se bo dejansko prizadevalo za njegovo izvajanje na nacionalni in evropski ravni. Poslanci tudi ugotavljajo, da je sedanja finančna kriza še ostreje opozorila na pomanjkljivosti sedanjega okvira za mala in srednje velika podjetja, katerih potrebe je nujno treba bolj upoštevati, prav tako pa je treba učinkovito izvajati določbe iz akta o malem gospodarstvu. Parlamentarci pozivajo Evropski svet, naj akt o malem gospodarstvu uradno odobri na srečanju 11. in 12. decembra v Bruslju, da bi mu tako zagotovili dovolj prepoznavnosti. Določbe akta bi morale biti zavezujoče, saj bo le tako lahko prispeval k izboljšanju okolja za mala in srednje velika podjetja. Učinkovitost akta je odvisna od izvajanja v državah članicah, zato Parlament poziva h konkretnim dodatnim ukrepom na ravni držav in na regionalni ravni. Članice bi morale tudi sporočiti, kako in v kakšnem časovnem obdobju bodo v nacionalni regulativni okvir sprejele načelo "najprej pomisli na male". Poslanci še pozivajo Komisijo in države članice, naj pri reševanju sedanje finančne krize ne pozabijo na "pravo gospodarstvo" ter nudijo konkretno podporo malim in srednje velikim podjetjem, ki jim je treba v teh kritičnih razmerah zagotoviti dostop do finančnih sredstev. V zvezi s tem Parlament pozdravlja novi sveženj Evropske investicijske banke, ki predvideva 30 milijard evrov za posojila malim in srednje velikim podjetjem, vendar meni, da ta znesek ne bo zadostoval za rešitev njihovih sedanjih finančnih problemov. Resolucija Evropskega parlamenta o izboljšanju okolja za mala in srednje velika podjetja v evropskem aktu o malem gospodarstvu
-//EP//TEXT MOTION B6-2008-0617 0 NOT XML V0//SL
-//EP//DTD IM-PRESS 20050901 BRI-ITEM DOC XML V0//EN
-//EP//STYLESHEET IM-PRESS 20050901 BRI-ITEM DOC XML V0//EN
-//EP//TEXT IM-PRESS 20081127BRI43140 FULL-TEXT DOC XML V0//SL
-//EP//TEXT IM-PRESS 20081127BRI43140 ITEM-007-SL DOC XML V0//SL
-//EP//TEXT IM-PRESS 20081127BRI43140 ITEM-COVER-SL DOC XML V0//SL
-//EP//TEXT IM-PRESS 20081127BRI43140 ITEM-001-SL DOC XML V0//SL
-//EP//TEXT IM-PRESS 20081127BRI43140 ITEM-002-SL DOC XML V0//SL
-//EP//TEXT IM-PRESS 20081127BRI43140 ITEM-003-SL DOC XML V0//SL
-//EP//TEXT IM-PRESS 20081127BRI43140 ITEM-004-SL DOC XML V0//SL
-//EP//TEXT IM-PRESS 20081127BRI43140 ITEM-005-SL DOC XML V0//SL
-//EP//TEXT IM-PRESS 20081127BRI43140 ITEM-006-SL DOC XML V0//SL
-//EP//TEXT IM-PRESS 20081127BRI43140 ITEM-007-SL DOC XML V0//SL
-//EP//TEXT IM-PRESS 20081127BRI43140 ITEM-008-SL DOC XML V0//SL
-//EP//DTD IM-PRESS 20050901 BRI-FULL DOC XML V0//EN
-//EP//STYLESHEET IM-PRESS 20050901 BRI-FULL DOC XML V0//EN
-//EP//TEXT IM-PRESS 20081127BRI43140 ITEM-COVER-SL DOC XML V0//SL
-//EP//TEXT IM-PRESS 20081127BRI43140 ITEM-001-SL DOC XML V0//SL
-//EP//TEXT IM-PRESS 20081127BRI43140 ITEM-002-SL DOC XML V0//SL
-//EP//TEXT IM-PRESS 20081127BRI43140 ITEM-003-SL DOC XML V0//SL
-//EP//TEXT IM-PRESS 20081127BRI43140 ITEM-004-SL DOC XML V0//SL
-//EP//TEXT IM-PRESS 20081127BRI43140 ITEM-005-SL DOC XML V0//SL
-//EP//TEXT IM-PRESS 20081127BRI43140 ITEM-006-SL DOC XML V0//SL
-//EP//TEXT IM-PRESS 20081127BRI43140 ITEM-007-SL DOC XML V0//SL
-//EP//TEXT IM-PRESS 20081127BRI43140 ITEM-008-SL DOC XML V0//SL
