Predsednik Pöttering pozdravil izpustitev Ingrid Betancourt
Institucije
2008-07-07 - 19:46
Ob začetku julijskega plenarnega zasedanja je predsednik Evropskega parlamenta Hans-Gert Pöttering prebral imena petnajstih talcev, ki jih je kolumbijska vojska 2. julija osvobodila iz ujetništva organizacije FARC. Med njimi je bila tudi Ingrid Betancourt, med drugim kandidatka za nagrado Saharova leta 2006.
Predsednik je poudaril, da se Parlament veseli skupaj z Ingrid Betancourt in njeno družino. Osvoboditev pomeni konec večletne negotovosti in je jasen znak, da človek nikoli ne sme izgubiti upanja, je dejal Pöttering, ki je kmalu po osvoboditvi talcev govoril s kolumbijskim predsednikom Uribejem ter mu čestital za uspešno izvedeno vojaško operacijo.
"Vnovič poudarjam, da demokracija ne sme nikoli popuščati terorizmu in je moralno ter politično odgovorna za doseganje pravne države. Naša prizadevanja za izpustitev preostalih talcev se nadaljujejo," je zagotovil predsednik Parlamenta, ki je spomnil, da je bila Ingrid Betancourt ugrabljena 22. februarja 2002, Evropski parlament pa si je vseskozi prizadeval za njeno izpustitev. Med drugim je bila ena od treh kandidatov za nagrado Saharova za leto 2006.
"Primer Ingrid Betancourt je bil in ostaja izjemnega pomena v prizadevanjih za oblikovanje trajnega miru v Kolumbiji, kakor tudi za izpustitev še preostalih talcev, ki jih v tej državi zadržujejo paravojaške skupine. Prejšnji teden sem Ingrid Betancourt povabil na obisk v Evropski parlament, kadarkoli ji bo to ustrezalo. Vrata Parlamenta bodo zanjo vedno odprta," je še povedal Pöttering in nato pozval FARC ter druge teroristične organizacije, naj odložijo orožje, končajo svoje nerazumno ter nesmiselno nasilje, izpustijo vse talce in sprejmejo ponudbo kolumbijskih oblasti za sklenitev mirovnega sporazuma.
20080704IPR33448
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
