24.10.2005
PREDLOG RESOLUCIJE
z zahtevo za vključitev razprave o primerih kršitev človekovih pravic, demokracije in načela pravne države v dnevni red
v skladu s členom 115 Poslovnika,
ki ga vlagajo Willy Meyer Pleite, Vittorio Agnoletto, Jonas Sjöstedt, Miguel Portas, Luisa Morgantini, Tobias Pflüger in Pedro Guerreiro
o človekovih pravicah v Zahodni Sahari
Resolucija Evropskega parlamenta o človekovih pravicah v Zahodni Sahari
Evropski parlament ,
–
ob upoštevanju svojih predhodnih resolucij o razmerah v Zahodni Sahari, zlasti resolucije o "letnem poročilu o človekovih pravicah po svetu v letu 2004" (poročilo Coveney), v kateri je izražena velika zaskrbljenost nad kršenjem pravic zahodnosaharskega ljudstva,
– ob upoštevanju člena 115(5) svojega Poslovnika,
A.
ker je nadvse zgrožen nad nedavnim odkritjem v okolici maroških zaporov Agdez, Kalat Maguna in Takounit več skupnih grobišč, v katerih so našli trupla številnih prebivalcev Zahodne Sahare,
B.
ker želi izpostaviti dejstvo, da so pogovori in pogajanja z gibanjem Polisario v slepi ulici, kar je v največji meri posledica odnosa maroške vlade, ki saharskemu ljudstvu noče priznati temeljnih pravic,
C.
ker so se saharski prebivalci na zasedenih ozemljih zbrali na demonstracijah v podporo pravici do samoodločbe in proti kršenju človekovih pravic in ker so maroške okupacijske sile demonstracije nasilno zatrle; ker so saharski politični zaporniki po 51 dneh prekinili gladovno stavko, ki so jo potem 19. avgusta obnovili,
1.
izraža podporo pravici do samoodločbe saharskega ljudstva in se zavzema za pripravo svobodnega in demokratičnega referenduma o suverenosti Zahodne Sahare v skladu z resolucijami Varnostnega sveta OZN, zlasti resolucije 1495;
2.
izraža ogorčenost nad odkritjem skupnih grobišč, v katerih so našli trupla številnih prebivalcev Zahodne Sahare; je seznanjen z uradnimi izjavami, s katerimi Marok priznava obstoj teh grobišč, in o tem zahteva temeljite preiskave in pojasnila; od maroških oblasti zahteva, da omogočijo vračanje trupel njihovim družinam;
3.
zahteva od maroške vlade, da osvobodi vse saharske politične zapornike in se izjasni o številnih primerih izginotja saharskih prebivalcev;
4.
pozdravlja dejstvo, da je gibanje Polisario osvobodilo vse ujetnike iz maroške vojne; od maroških oblasti zahteva, da nemudoma izpustijo vse saharske vojne ujetnike;
5.
zahteva od maroške vlade, da v polni meri sprejme možno bodočo samostojnost Zahodne Sahare in se bolj zavzame za politična pogajanja z gibanjem Polisario; opozarja, da ni vojaške rešitve krize v tem delu Sahare in da edino pogajanja pod mednarodnim nadzorom lahko privedejo do politične in miroljubne rešitve zakonitih zahtev saharskega ljudstva;
6.
izraža zadovoljstvo nad imenovanjem Petra Van Valsuma za posebnega odposlanca OZN v Zahodni Sahari in Francesca Bastagalija za vodjo misije Združenih narodov za pripravo referenduma v Zahodni Sahari MINURSO, kar naj bi prispevalo k obnovitvi mirovnega procesa v Zahodni Sahari;
7.
zahteva od Kraljevine Maroko in gibanja Polisario, sosednjih držav ter Evropske unije, da popolnoma in iskreno sodelujejo z Združenimi narodi, da bi zaključili proces dekolonizacije Zahodne Sahare;
8.
poudarja resnost kršitev človekovih pravic v Zahodni Sahari s strani Maroka, kot na to opozarjajo nedavna poročila Amnesty International in Svetovne organizacije proti mučenju; zahteva, da se storilci za svoje zločine zagovarjajo pred sodiščem;
9.
zahteva zaščito saharskega ljudstva in njihovih temeljnih pravic, zlasti pravico do obveščanja, svobodnega izražanja, demonstracij in svobodnega gibanja;
10.
zahteva od maroških oblasti, naj mednarodnim neodvisnim opazovalcem, predstavnikom organizacij za zaščito človekovih pravic in tujim novinarjem zagotovijo neoviran dostop do ozemlja Zahodne Sahare;
11.
obsoja maroško vlado, ker več mednarodnim delegacijam, zlasti predstavnikom španskega parlamenta, ni dovolila dostopa do ozemlja Zahodne Sahare;
12.
opozarja, da je julija 2005 sklenil napotiti uradno delegacijo v Zahodno Saharo; od oblasti v Rabatu zahteva, da ne ovirajo priprav na obisk delegacije in njenega svobodnega gibanja;
13.
naroči svojemu predsedniku, naj to resolucijo posreduje Svetu, Komisiji, vladi in parlamentu Kraljevine Maroko, gibanju Polisario in generalnemu sekretarju Združenih narodov.
