14.11.2005
PREDLOG PRIPOROČILA SVETU
v skladu s členom 114(1) Poslovnika,
ki ga vlaga Barbara Kudrycka
v imenu skupine PPE-DE
o boju proti trgovini z ljudmi - celostni pristop in predlogi za akcijski načrt
Priporočilo Evropskega parlamenta Svetu o boju proti trgovini z ljudmi - celostni pristop in predlogi za akcijski načrt
Evropski parlament ,
–
ob upoštevanju Pogodb EU in ES in Listine Evropske unije o temeljnih pravicah,
–
ob upoštevanju sporočila Komisije Evropskemu parlamentu in Svetu o boju proti trgovini z ljudmi - celostni pristop in predlogi za akcijski načrt ( KOM(2005)0514 ),
–
ob upoštevanju člena 114(1) Poslovnika,
A.
ker trgovina z ljudmi krši temeljno načelo človekovega dostojanstva, ki je temelj politike EU in držav članic o varovanju človekovih pravic,
B.
ker je EU že sprejela ukrepe za boj proti tihotapljenju ljudi in trgovini z ljudmi, v skladu z načeli, opisanimi v protokolih Palermske konvencije, in bo upoštevala načela, ki jih je nedavno opredelila Konvencija Sveta Evrope o ukrepanju proti trgovini z ljudmi,
C.
ker je leta 2004 v haaškem programu o krepitvi svobode, varnosti in pravice Evropski svet priporočil sprejetje načrta EU "z namenom razvoja skupnih standardov, najboljših postopanj in mehanizmov za preprečevanje in boj proti trgovini z ljudmi" (opombe v razdelku 1.7.1),
1.
na Svet naslavlja naslednja priporočila:
Priporočilo 1: Trgovino z ljudmi bi bilo potrebno spremeniti iz "dejavnosti za organiziran kriminal z nizkim tveganjem in visokim plačilom" v dejavnost z visokim tveganjem in nizkim plačilom. Pravosodni organi morajo uporabiti vsa sredstva in možnosti, ki so na razpolago, da uveljavijo prepoved trgovine z ljudmi, zato da ji odvzamejo vse ekonomske prednosti ter, kjer je prišlo do zaslužka, ta sredstva odvzamejo in zasežejo. Preiskovanje trgovine z ljudmi mora biti enako prednostno kot preiskovanje drugih področij organiziranega kriminala, pri čemer je potrebno uporabiti posebne preiskovalne metode in strategije za razbitje kriminalnih združb.
Priporočilo 2: Države članice morajo po potrebi pospešiti prenos Direktive 2004/81/ES in upoštevati pred kratkim zaključeno konvencijo Sveta Evrope o ukrepanju proti trgovini z ljudmi.
Priporočilo 3: Pri pravosodnem in policijskem sodelovanju morajo države članice zagotoviti potrebne organizacijske strukture, specializirano osebje in ustrezna finančna sredstva, zato da lahko njihovi pravosodni organi učinkovito ukrepajo proti trgovini z ljudmi. Države članice mora zagotoviti, da bodo njihovi nacionalni pravosodni organi redno vključevali Europol v izmenjavo podatkov, v skupne akcije in skupne preiskovalne skupine ter da bodo izkoristili potencial Eurojusta za to, da bi olajšali pregon trgovcev z ljudmi.
Priporočilo 4: Države članice in Komisija bi morale okrepiti dvostranski in večstranski politični dialog s tretjimi državami o razsežnosti človekovih pravic pri politiki proti trgovini z ljudmi in bi morale še dalje načenjati to vprašanje v ustreznih regionalnih in večstranskih forumih.
Priporočilo 5: EU priznava velik pomen pristopa, ki bo upošteval človekove pravice in potrebe žrtev. Države članice bi morale zagotoviti, da bi bile človekove pravice žrtev trgovine v celoti varovane v vseh fazah v postopku in da bi, v skladu s potrebami in z nacionalnimi predpisi ter običaji, delovali ustrezni vrnitveni mehanizmi, ki bi omogočili zgodnjo identifikacijo in vrnitev oseb, ki so predmet trgovine.
Priporočilo 6: Regionalne rešitve za preprečitev trgovine z ljudmi in za zagotovitev varne vrnitve ter ponovne vključitve žrtev so bistvenega pomena. Države članice in Komisija bi morale nadaljevati podpiranje regionalnih pobud ki dopolnjujejo in navdihujejo vseevropsko sodelovanje (med drugimi Nordijsko-baltska delovna skupina proti trgovini z ljudmi; Jugovzhodna evropska pobuda za sodelovanje, vseevropski proces iz Budimpešte, "dialog 5+5" med državami zahodnega Sredozemlja, Sredozemski dialog o tranzitu in migraciji in drugi forumi ali organizacije).
2.
Naroči svojemu predsedniku, naj to priporočilo posreduje Svetu in v vednost Komisiji ter vladam in parlamentom držav članic.
