Varstvo živali, ki se uporabljajo za znanstvene namene
Volitve 2009
Kmetijstvo
2009-05-05 - 15:07
Direktiva, ki jo je Parlament v torek sprejel s 540 glasovi za, 66 proti in 34 vzdržanimi glasovi, prinaša strožja pravila za opravljanje poskusov na živalih. Pri tem upošteva tako zaskrbljenost javnosti glede tega vprašanja, kakor tudi potrebe medicine, da ne bi bile ogrožene raziskave v boju proti različnim bolezni.
V znanstvene namene se v Evropi letno uporabi okoli 12 milijonov živali. Število bi morali po mnenju poslancev močno znižati, za vse odobritve poskusov pa bi morala biti izdana neodvisna etična in znanstvena odobritev pristojnega organa.
"Vsi si želimo manj poskusov na živalih, toda hkrati imajo evropski državljani pravico do najboljših in najbolj učinkovitih zdravil," je dejal poročevalec Neil PARISH (EPP-ED, UK). "Poročilo jasno opredeljuje, kdaj in pod kakšnimi pogoji je dovoljeno izvajanje poskusov in tako pomeni kompromis med nujnostjo nadaljevanja raziskav ter izboljšanjem dobrobiti živali."
Prepoved poskusov na velikih opicah
Nova zakonodaja predvideva prepoved izvajanja poskusov na ogroženih živalih, tudi velikih opicah, kot so šimpanzi, orangutani in gorile, ki bi bili izrecno dovoljeni le za zaščito njihovega obstoja pred izumrtjem. Živali bi se lahko uporabljale v poskusih le, če so bile posebej vzrejene za tovrstno uporabo v postopkih in sicer samo živali druge ali kasnejše generacije.
Ker bi omejitev uporabe drugih primatov v poizkusih nesorazmerno upočasnila evropske medicinske raziskave v primerjavi z raziskavami v Aziji in ZDA, kjer teh omejitev ni, je Parlament vnesel dopolnilo, ki omogoča raziskave in hkrati spodbuja alternative poskusom na živalih.
Manj primatov v poskusih - manj učinkovit boj proti nevarnim boleznim
Poslanci tudi nasprotujejo dodelitvi posebnega statusa primatom razen človeka, ki bi omejevala poskuse na njih le za izogibanje, preprečevanje, odkrivanje ali zdravljenje smrtno nevarnih ali izčrpavajočih kliničnih stanj pri človeku. Menijo, da za tako prepoved ni znanstvenih utemeljitev, saj bi lahko omejila raziskave različnih vrst raka, multiple skleroze in Alzheimerjeve bolezni.
Osnovne raziskave zato ne bi smele biti omejene na poskuse za doseganje posebnih ciljev. Evropske in mednarodne smernice za odobritev biotehnoloških snovi namreč zahtevajo, da se na primatih izvedejo študije, preden se te snovi testirajo na ljudeh.
Kolonije za zagotovitev živali
Poslanci želijo tudi doseči prepoved lovljenja primatov za namene znanstvenih poskusov: izvajali naj bi jih na tako imenovanih samozadostnih kolonijah F2 - druga generacija, vzrejena v ujetništvu.
Tako naj bi se zmanjšala potreba po odvzemanju živali iz divjine, vendar pa parlamentarci dvomijo, da bi bil predlog izvedljiv že v sedmih letih, kot predvideva Komisija. Nikjer na svetu namreč še niso bile uspešno oblikovane samozadostne kolonije F2, zato obstaja možnost, da bo za njihov razvoj potrebna evtanazija veliko samcev primatov iz kategorije F1. Parlament je zato sprejel dopolnilo, ki obdobje za spremembo podaljšuje s sedmih na deset let.
Opredelitev stopenj poskusov
Poslanci so tudi podrobneje določili lestvico teže poskusov, ki se izvajajo na živalih. Predpostavlja se namreč, da postopki, ki povzročajo bolečine ljudem, povzročajo bolečine tudi živalim, razen če je znano ali ugotovljeno drugače.
Glede na posledice naj bi bili razvrščeni v tri stopnje: brez bolečin ali blaga bolečina; zmerna bolečina in huda bolečina. Komisija predlaga, da bi se lahko poskusi večkrat izvajali na eni živali le, če bi ti povzročali blage bolečine.
Poslanci menijo, da bi takšno določilo pomenilo uporabo večjega števila živali v testiranjih, kar je v nasprotju z namenom direktive, zato predlagajo, da bi se na posamezni živali lahko večkrat izvajali poskusi, ki povzročajo blage bolečine, vključno s testiranji krvi in vsadki ob splošni anesteziji.
Alternativne metode
Z direktivo naj bi znanstvenike spodbujali k iskanju in uporabi alternativnih metod namesto poskusov na živalih. Področje dela Evropskega centra za validacijo alternativnih metod, ki sedaj ni dovolj jasno opredeljeno, naj bi se zato razširilo na usklajevanje in spodbujanje razvoja ter uporabe alternativ postopkom na živalih. V ta sklop sodijo uporabne in osnovne biomedicinske raziskave, veterinarske raziskave ter predpisana preskušanja.
Komisija in države članice naj bi ob tem finančno in drugače prispevale k razvoju ter, kjer je to potrebno, k znanstvenemu potrjevanju alternativnih pristopov, namenjenih za zagotavljanje primerljive ravni podatkov, kot je pridobljena pri postopkih, v katerih so uporabljene živali.
Nadaljevanje postopka
Ker predstavniki Sveta in Parlamenta zaradi prenapolnjenega urnika obveznosti niso mogli opraviti neformalnih predhodnih pogovorov za oblikovanje kompromisa pred prvo obravnavo zakonodajnega predloga na plenarnem zasedanju, bo naloga iskanja sporazuma po sprejetju skupnega stališča Sveta pripadla novemu sklicu Parlamenta po junijskih volitvah.
Poročilo: Neil Parish (A6-0240/2009) - Zaščita živali, ki se uporabljajo za znanstvene namene Postopek soodločanja Razprava: ponedeljek, 4. maj 2009
Glasovanje: torek, 5. maj 2009
20090504IPR54954 Poročilo: Neil Parish (A6-0240/2009) - Zaščita živali, ki se uporabljajo za znanstvene namene
-//EP//TEXT REPORT A6-2009-0240 0 NOT XML V0//SL
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
