Vprašanje za ustni odgovor O-000187/2011
za Komisijo
Člen 115 poslovnika
Antonyia Parvanova
, Baroness
Sarah Ludford
v imenu skupine ALDE
Linda McAvan
v imenu skupine S&D
Michèle Rivasi
v imenu skupine Verts/ALE
Peter Liese
v imenu skupine PPE
Marina Yannakoudakis
v imenu skupine ECR Zadeva: Stališče in zavezanost EU pred srečanjem Združenih narodov na visoki ravni o preprečevanju in nadzoru nenalezljivih bolezni
Vsako leto umre 36 milijonov ljudi od kroničnih nenalezljivih bolezni, ki jih je mogoče preprečiti, kot so bolezni srca in ožilja, rak, kronične bolezni dihal in sladkorna bolezen. Gre za 63 odstotkov od 57 milijonov smrti po vsem svetu in po napovedih bodo do leta 2030 te bolezni terjale življenje 52 milijonov ljudi . Evropa nosi največje breme nenalezljivih bolezni, ki so krive za 86 % vseh smrti : bolezni srca in ožilja 52 % vseh smrti, rak 19 %, bolezni dihal 4 % ter sladkorna bolezen 2 % .
Krizne razmere na področju nenalezljivih bolezni so pogubno breme ne samo za družbo in zdravje, ampak tudi za gospodarstvo. Svetovni gospodarski forum je nenalezljive bolezni uvrstil med najpomembnejše svetovne nevarnosti za gospodarski razvoj .
Nenalezljive bolezni pomenijo svetovno nevarnost, za katero je potreben svetovni odziv. Zato je generalna skupščina Združenih narodov maja 2010 sklicala srečanje na visoki ravni o preprečevanju in nadzoru nenalezljivih bolezni, ki bo 19. in 20. septembra 2011 in na katerem bodo sodelovali voditelji držav in vlad.
Glede na to, da nosi Evropa najvišje breme nenalezljivih bolezni v svetu, kako namerava Komisija ukrepati, da bi zagotovila dosledno in učinkovito stališče Evropske unije na tem srečanju na visoki ravni?
Nadalje, katere ukrepe bo sprejela Komisija, da bi zagotovila plodno izvajanje izidov vrhunskega srečanja v Evropski uniji?
Poročilo generalnega sekretarja generalne skupščine Združenih narodov z dne 19. maja 2011 o preprečevanju in nadzoru nenalezljivih bolezni (A/66/83), dostopano 23. junija 2011. Posvetovanje Svetovne zdravstvene organizacije na visoki ravni http://www.euro.who.int/en/what-we-do/event/regional-high-level-consultation-on-noncommunicable-diseases, dostopano 23. junija 2011. Izboljšanje zdravja: evropska strategija za preprečevanje in nadzor nenalezljivih bolezni (2006) http://www.euro.who.int/en/what-we-do/health-topics/environment-and-health/urban-health/publications/2006/gaining-health.-the-european-strategy-for-the-prevention-and-control-of-noncommunicable-diseases Svetovni gospodarski forum. Poročilo o svetovnih tveganjih za leto 2011 http://riskreport.weforum.org/, dostopano 23. junija 2011